Stefan Andronache 


Călătorind prin 
„TARA FRUMUSEŢII” 


Impresii, itinerarii şi fotografii din Italia 


* 


editie electronică 


Biblioteca „V.A. Urechia” 
Galaţi, 2003 


CUPRINSUL 


Călătorind prin “Tara Frumuseţii” 5 
Milano, cel mai prosper oraş din Italia _9 


Milano, centrul artistic al Lombardiei 14 


Biblioteci reprezentative din Milano 19 

Pe malurile lacului Como 24 

Bergamo sau oraşul bicefal 27 

Bologna, oraşul cu o structură urbanistică singulară 30 


Florența sau strălucita întruchipare a visului de frumusețe 
al lumii 34 


Pisa, oraşul lui Galileo Galilei 41 

În trecere prin Padova 44 

Verona, oraşul îndrăgostiților 48 
Veneţia sau splendoarea de pe apă 52 


Cea mai mai animată şi mai colorată piață din Europa 57 


Postfaţă 61 


Călătorind prin “Tara Frumuseții ” 


Deşi se află situată destul de departe de România, Italia se pare că este țara de 
care ne simțim extrem de legaţi prin istorie şi valorile culturii, frumuseţile naturale, 
realizările sale de ordin artistic sau miracolul economic pe care ea îl cunoaşte în ultima 
vreme  fascinându-ne tot mai puternic. Practic nu cred să existe vreun conaţional care 
să nu-şi dorească să o cunoască îndeaproape, să-i viziteze principalele zone de interes 
turistic. 

Animat eu însumi de o astfel de dorinţă şi vrând să dau curs invitației repetate a 
unui prieten deosebit de gentil, Alessandro Nistor din Milano (de felul său originar din 
municipiul Tecuci), am reuşit să petrec 14 zile pe Peninsula în care au trăit şi s-au 
afirmat, cândva, genii precum Dante Alighieri, Leonardo da Vinci, Michelangelo 
Buonarroti, Galileo Galilei sau Giuseppe Verdi. 

În tot acest timp am avut posibilitatea să mă familiarizez cu modul de viaţă de 
acolo, am parcurs sute de kilometri în lung şi în lat savurând cu privirea peisaje tipic 
mediteraniene, am vizitat mai multe aşezări urbane importante din partea de nord, 
descoperind, totodată, şi punctele de atracție ale acestora: catedrale şi biserici, castele 
şi palate, muzee, pieţe sau grădini, deci o multitudine de însemne emblematice ce 
reuşesc să particularizeze această ţară şi, implicit, să atragă cohortele interminabile ale 
pelerinilor ce vin din cele mai îndepărtate colţuri ale planetei. 

Deplasările prin Italia se pot face cu toate mijloacele de transport posibile, dar 
mie mi-a fost dat să mă folosesc atât de trenuri cât şi de autovehicule. 

Trenurile, care sunt extrem de sigure, comode şi nici exagerat de scumpe, 
figurează printre mijloacele de comunicare cele mai solicitate de către italieni şi mai 
ales de către străini, motiv pentru care acestea sunt nu numai extrem de dese (de obicei 
ai, la fiecare jumătate de oră, câte un tren!), ci şi diferenţiate între ele. Distanţele mai 
scurte pot fi parcurse cu trenurile regionale, directe sau interregionale, iar cele mai 
lungi numai cu expresul, Eurocity sau Intercity. Rezervările, care de regulă costă 8 
euro, se fac doar la garniturile tip Eurostar şi Intercity de noapte. 

In marea lor majoritate, toate garniturile au o înfăţişare exterioară şi interioară 
extrem de agreabilă, adică sunt vopsite în culori calde şi odihnitoare. Mobilierul 
compartimentelor este modern şi bine întreținut. Aerul condiționat nu lipseşte nici din 
garniturile care deservesc liniile mai scurte. 

Călătoria este lipsită de zdruncinăturile cu care, noi românii, suntem obişnuiţi; 
deci ea este pe cât de confortabilă, pe atât de silenţioasă, trenurile în acest caz putând 
dezvolta viteze cuprinse între 100 şi 200 km la oră. Date fiind condiţiile excelente, 
foarte multe persoane apelează la serviciile căi ferate chiar şi în ciuda faptului când, 
din anumite motive, unele trenuri mai înregistrează şi întârzieri de 5-10 minute. 
Astfel, mie însumi mi s-a întâmplat să aştept, la Florenţa, un Intercity ce se deplasa de 
la Napoli spre Veneţia, nu mai puţin de 80 minute! 

M-a mai impresionat în mod deosebit şi grija permanentă pe care personalul 
căii ferate o manifestă pentru tualetarea triajelor, terasamentelor sau locurilor din 
preajma acestora. Ele în nici un caz nu arată ca cele din ţara noastră (care ştim prea 
bine că sunt năpădite de scaieți şi măturică!) pentru că aici, de câte ori se consideră 
necesar, echipele speciale de intervenţie îndepărtează lăstarii arbuştilor ori tund iarba 
crescută la întâmplare asigurând astfel deplina siguranță a circulației dar şi o impresie 
plăcută călătorilor. 

Reţeaua de autostrăzi, ce însumează peste 6.000 km (ocupând locul II în 
Europa), străbate ţara cu un relief predominant muntos, de la nord la sud şi de la est 
către vest. Cea mai mare concentrare a acestora se întâlneşte în partea nordică a ţării, 
în special în jurul oraşului Milano. Pe distanțele mai mari sau în preajma aglomerărilor 


urbane întâlneşti binevenitele locuri de popas ce includ toate utilităţile, de la staţii de 
benzină şi până la restaurante. Astfel, la numai un sfert de oră de la plecarea din 
Brescia spre Milano, am făcut o escală pentru a servi masa de prânz. Restaurantul- 
pensiune cu autoservire, la care ne oprisem, fusese edificat exact deasupra autostrăzii 
de unde ţi se oferea şi o privelişte superbă în toate direcţiile. În depărtare se vedeau 
munții Alpi, iar pe dedesupt curgeau, în ambele sensuri, şuvoaiele neîntrerupte ale 
maşinilor. Cât priveşte foamea, aceasta îți putea fi repede ostoită cu vreunul din 
numeroasele şi incitantele aperitive servite în manieră suedeză sau de felurile de 
mâncare expuse la linia de autoservire. Zeci de sortimente de băuturi cu sau fără 
alcool, răcoritoare, ori fructe (de la merele obişnuite la pepeni sau rodii) îți stăteau la 
dispoziţie la preţuri destul de acceptabile. Iată, aşadar una din motivațiile care 
determină pe unii din locuitorii aşezărilor învecinate să le frecventeze, masa de aici 
costând cu mult mai puţin decât una servită la un restaurant din oraş. 

Pentru că tot am adus în discuţie autovehiculele, trebuie să spun că italienii 
manifestă un adevărat cult pentru ele motiv pentru care numărul acestora a crescut 
îngrijorător de mult (numai la Milano sunt peste 3 milioane!). In majoritatea oraşelor 
pe care le-am vizitat aproape că nu mai sunt locuri pentru parcare (în ciuda 
numeroaselor parcaje subterane sau etajate care au apărut). Pentru că prinderea unui 
loc liber a ajuns să constituie o problemă, mulți dintre cei care lucrează şi-au procurat 
motociclete sau scutere cu care se deplasează doar la serviciu. 

Aducând în discuție moda italiană trebuie subliniat faptul că principalele 
caracteristici ale acesteia sunt: țesăturile de foarte bună calitate şi de mare frumuseţe, 
extraordinara varietate a culorilor, croiala impecabilă, imaginaţia şi bunul gust. Lumea 
poartă în general haine elegante, moderne şi foarte curate, dar o bună parte a 
populaţiei, cea cu venituri mai modeste, nu se înghesuie, nici în ruptul capului, în 
magazinele care se întrec să-şi etaleaze ultimele noutăţi în domeniul modei. Acest 
segment preferă să identifice, prin numeroasele anunţuri difuzate prin mass-media, 
magazinele dispuse să-şi lichideze stocurile vechi de marfă ştiind că acolo, în mod 
cert, lucrurile sunt vândute chiar şi la o treime din prețul inițial. Am întâlnit magazine 
similare (desigur că nu şi de articole de îmbrăcăminte) care pretindeau, pe oricare din 
produsele etalate, chiar mai puţin de 1 euro! 

Fetele, adică elevele sau studentele, se îmbracă destul de decent. Ele par a nu fi 
dispuse să-şi etaleze niciuna din părțile forte ale trupului lor, adică sânii, posteriorul 
sau picioarele, fiind conştiente că dacă ar proceda astfel ar risca să fie confundate, cel 
puţin pe stradă cu femeile de moravuri uşoare. Trebuie totuşi să recunosc că, pe timpul 
şederii în Italia, nu am descoperit prea multe dintre acestea. Excepție fac doar oraşele 
Padova sau Verona, unde prostituatele (din păcate o bună parte dintre acestea sunt 
chiar românce de-ale noastre) încearcă să-şi acosteze clienții direct din gară. 

După cum bine se ştie, în “ţara celor mai gustoase mâncăruri din lume”, 
oamenii manifestă un adevărat cult faţă de preparatele variate şi apetisante din care 
cauză ființează şi câteva academii de artă culinară. Emisiunile speciale - promovate 
de postul de televiziune Rai Uno - sunt edificatoare în acest sens. Majoritatea 
italienilor se dau în vânt după produsele din carne (în special fripturi asortate cu 
sosuri, mortadella sau jambon), “frutti di mare” (vietăţi marine mărunte), după pastele 
făinoase (lazane sau spagheti) delicioasele “ravioli” (un fel de colțunaşi umpluţi cu 
carne tocată şi  verdețuri), “tortellinini” (paste de forma unui boboc de trandafir 
umplute cu caşcaval şi spanac) şi, bineînţeles, după “prosciutto” (un fel de şuncă fină 
afumată), brânzeturi (mozzarella, parmigiano ş.m.a..) sau “risotto” (mâncare de orez 
cu şofran). Fireşte că pizza - în multiplele sale variante (cea mai răspândită mi s-a 
părut a fi “Margherita”) - este nelipsită din “trattoria” (restaurant, birt) preţul acesteia 
oscilând, de regulă, între 1,5 şi 3 euro. 


Dacă doreşti să serveşti un aperitiv într-o cârciumioară vei fi plăcut surprins să 
poţi degusta din picioare (dacă stai pe scaun rişti să plăteşti dublu!) nu numai o 
băutură rafinată (cu sau fără alcool, după preferință), ci şi câteva bucăţi de carne, 
salam, tramezini (sandviciuri) sau plăcinte al căror consum intră în contul aceluiaşi 
preț. 

Ritualul mesei este respectat de marea majoritate a italienilor. La mijlocul zilei 
activitatea încetează aproape complet pentru două ore astfel încât oamenii să poată 
merge acasă sau la la un local pentru a servi masa. Cei care lucrează obişnuiesc să 
treacă cel puţin o dată pe zi printr-un restaurant. La ora prânzului acestea se umplu de 
salariaţii băncilor sau ai primăriilor, de alte categorii de funcționari sau de vânzătorii 
din magazine care nici într-un chip nu concep să-şi ia de acasă vreun pachet cu 
mâncare din moment ce se ştiu beneficiarii unor bonuri de masă! Nici măcar elevii nu 
sunt dispuşi să practice sistemul. Ei servesc masa la cantină ori, dacă stau ceva mai 
aproape de şcoală, se reped până acasă pentru a-şi potoli foamea după care se reîntore 
să-şi continuie programul. 

Sâmbăta sau duminica seara, mai toate familiile (cu excepţia celor nevoiaşe) îşi 
permit să servească cina într-un restaurant luxos din centru sau din cartier, dar 
binecunoscut pentru calitatea şi diversitatea mâncărurilor sau băuturilor oferite. 

Dar apropo de vinuri. Italia, după cum bine se ştie, este cel mai mare producător 
(cca. 75 milioane hectolitri anual!) şi exportator de vinuri din lume. Cele mai renumite 
soiuri se produc în Toscana, Umbria, Campania sau Sicilia, în timp ce Piemontul 
realizează excelente vermuth-uri roşii sau albe tot mai mult solicitate pe piața externă. 
Ştiu că-i voi dezamăgi pe conaționalii mei, dar mă simt dator să spun că, niciodată, nu 
am dat de oameni chefuind prin micile restaurante şi nici nu m-am împiedicat pe 
stradă de vreunul ametit de băutură. Aici, ori lumea ştie să consume băutura numai în 
cadrul unor limite, ori există mijloace coercitive care intervin, recuperează şi 
sancţionează cât mai drastic posibil pe cei care se abat de la normele bunului simţ. 

Italienii şi-au impus, în ultima vreme, un stil de viaţă care se bazează nu numai 
neapărat pe muncă şi pe eficienţă, ci cât de mult şi pe distracţie. Lor le plac plimbările 
prin locuri mai puțin cunoscute sau evadările în natură (la sfârşit de săptămână), dar şi 
spectacolul fascinant pe care lumea îl oferă pe stradă, în pieţe sau magazine şi pe 
care-l contemplă de pe terasa unui restaurant sau cafenele. Cum s-ar spune ei şi-au 
propus să-şi trăiască viaţa la maximum. 

Natura excesiv de generoasă şi implicit climatul atât de benefic sănătăţii, 
frumuseţile artistice, dar şi relicvele arheologice, au reuşit să facă din Italia o 
destinaţie precisă şi constantă a turiştilor veniți din toate ungherele planetei pentru a 
trăi clipe de bucurie supremă. De altfel, activitatea turistică de aici (care antrenează 
peste 10 la sută din populația activă a țării) figurează printre cele mai prospere, mai 
active şi mai moderne din întreaga lume, capacităţile de cazare sau de divertisment 
mărindu-se şi îmbunătățindu-se într-o proporție egală cu calitatea serviciilor prestate. 
Din acest motiv, începând cu debutul lui aprilie şi până spre sfârşitul lui noiembrie, 
peste 50 de milioane de turişti, în special germani, englezi, americani, japonezi, ruşi 
sau spanioli, asaltează anual Italia (țară cu puţin mai mare decât România noastră) 
contribuind la revigorarea bugetului său cu cinci miliarde de euro! 

În cele două săptămâni pe care le-am petrecut pe pământul atât de răsfăţat de 
Dumnezeu, în “cea mai veselă ţară din Europa”(!), am avut impresia că asist la o 
sărbătoare perpetuă, chiar la un fel de “Duminică a spiritului” (cum mărturisea, 
undeva, atât de inspirat istoricul şi criticul literar Zoe Dumitrescu-Buşulenga). 

Datorită prezenţei masive a turiştilor (Italia continuă să aibă cea mai mare 
densitate de oaspeţi străini pe kilometrul pătrat sau la mia de locuitori!), toată această 
“Țară a făgăduinţei” se transformă într-un spectacol viu ce ştie să te seducă şi chiar 
reuşeşte să te reconforteze, făcându-te, prin animația sau culoarea sa, să uiţi cu 


Cuprins 


desăvârşire de locurile de unde vii, de cei ce-ţi sunt dragi şi, uneori, chiar de tine 
însuți! Fără să vrei, te integrezi miilor, zecilor, poate chiar sutelor de mii de oameni 
(pe care îi întâlneşti dintr-odată şi aproape la tot pasul atât la Florenţa sau la Pisa, cât 
mai ales la Veneţia) şi, aidoma lor, începi să te înfrupți pe săturate din frumuseţile 
naturale sau artistice (cam jumătate din toate câte există până acum în lume!) ce s-au 
concentrat, de-a lungul timpului, într-un spațiu excesiv de restrâns. 

La sfârşitul acestor însemnări cu caracter introductiv mi-aş permite să mai adaug 
că Italiei merită să i se mai spună şi “Țara braţelor deschise”. Oriunde şi oricând, 
indiferent din ce parte a planetei descinzi, când ajungi aici eşti primit cu un plus de 
cordialitate, pentru că italienii, ca şi climatul în care trăiesc, sunt nişte oameni destul 
de calzi şi de prietenoși. Ei ştiu să-ți zâmbească franc şi chiar să te ajute când te afli în 
dificultate fără să-ţi pretindă nimic în schimb. Ospitalitatea lor — care nu are de-a face 
cu făloşenia ori cu ideea profitului ulterior (atât de specifice românului de astăzi!) — 
vine să completeze, aidoma unui corolar, cele două atribute indisolubil legate între ele: 
frumuseţea peisajului şi bogățiile artistică care particularizează Italia. 

Dar pentru că impresiile provocate de descinderea recentă în “Țara frumuseții” 
sunt copleşitoare, deci dificil de etalat în doar câteva fraze, aşa cum am încercat să fac 
în acest preambul, îmi rezerv plăcerea de a vă invita să parcurgeți paginile acestei 
cărți, ce-şi propune să reconstituie întegral itinerariul pe care l-am efectuat prin partea 
nordică şi centrală a Peninsulei italice, pentru a vă convinge dumneavoastră înşivă de 
temeinicia aprecierilor făcute. 


Milano, cel mai prosper oraş din Italia 


La Milano vroisem mai demult să ajung pentru a afla, printre altele, şi motivele 
ce aveau să-l determine pe Stendhal să-şi dorească ca pe lespedea-i mortuară să fie 
săpată în mod expres inscripția “Henri Beyle, milanez”. 

Bineînţeles că oraşul, de o “curăţenie desăvârşită”, ce îi permisese să se “bucure 
de viață” cu adevărat şi să cunoască “sentimente pline de farmec”, nu mai seamănă cu 
aşezarea cunoscută cu două secole în urmă de celebrul scriitor francez şi prezentată, 
mai apoi, în jurnalul său. 

Milano doar în privinţa populaţiei este depăşit de Roma, capitala ţării. Spre 
deosebire de aceasta însă, el a devenit cel mai important centru economic, comercial şi 
financiar din Italia. Datorită optimismului incurabil, spiritului său practic şi 
întreprinzător, inventivităţii specialiştilor, cultului pentru munca disciplinată şi 
eficientă (virtuţi pe care le manifestă din plin locuitorii săi care nu s-au sfiit să-i ridice 
şi un monument adecvat, “Acul şi firul de aţă”, în piaţeta Cadorna!), de câteva decenii 
bune, metropola a ajuns să dețină primul loc în Peninsulă, “produsele” minţilor 
iscoditoare ori bogăţiile materiale acumulate aici stârnind nu numai invidia celor din 
sudul țării, ci şi interesul oamenilor de afaceri de pe toate continentele care obişnuiesc 
să-şi dea întâlnire aici, în special în luna aprilie, cu ocazia organizării celebrului Târg 
Internaţional de Merceologie. 

În cartierele sale periferice sunt concentrate cele mai renumite fabrici de produse 
electronice şi electrocasnice, de medicamente sau tricotaje, de maşini şi utilaje, de 
pneuri ori elemente de construcție, de mase plastice şi medicamente, de automobile de 
lux; aici există depozite imense şi multe din tipografiile renumite ale Italiei. În zona 
centrului se găsesc cca. 500 sedii sau sucursale ale băncilor din toate provinciile țării 
sau din lume, zeci de reprezentanțe ale mass-media, numeroase posturi private de 
televiziune (inclusiv cel al lui Silvio Berlusconi), ateliere de creație ale celor mai 
talentați designeri europeni şi case de mode celebre, elemente ce justifică într-o bună 
parte şi aglomerația excesivă întâlnită pe aeroporturile Linate şi Malpensa sau în gări, 
pe centura rutieră “Tangenziale” în care, în fiecare clipă, se revarsă  puhoiul 
autovehiculelor de pe alte cinci autostrăzi şi din care pornesc numeroasele racorduri ce 
acced spre principalele artere ale oraşului. 

Desigur că Milano este destul de cunoscut şi în ipostaza sa de capitală a modei 
europene (din care motiv i se spune, adesea, şi “Mecca Modei”!) , pentru întâia şi cea 
mai vestită scenă lirică a lumii, Teatrul “Scala”, pentru cea mai semeaţă catedrală 
gotică din sudul continentului, dar şi ca “ultima dintre capitalele prozei”, cum spunea 
undeva Henri James ce avusese, probabil, în vedere contribuţiile notabile la 
dezvoltarea romanului ale scriitorilor şi editorilor locali. 

Aici am putea spune că se află patria celebrului arhitect şi designer Giovanni 
Ponti ce s-a afirmat în domeniul urbanismului milanez prin cele câteva “building” -uri 
înălțate în pieţele Cavour şi Republicii, precum şi prin celebrul “Pirelli” (de lângă 
Gara Centrală, înalt de 127 m. în care se află birourile regiunii Lombardia), singurul 
“zgârie nori” de pe continentul nostru care a devenit (exact cu un an în urmă) ținta 
predilectă a unui pilot elveţian sinucigaş. Se mai păstrează acum, ca o curiozitate, şi 
turnul “Velasca”, simbolul începutului dezvoltării economice spectaculoase a urbei din 
perioada anilor '50. 

La Milano am zăbovit aproape o săptămână întreagă. Parcurgând zilnic pe jos 
distanţe de circa 20 km., am reuşit să cunosc destul de bine oraşul (care cu suburbiile 
sale depăşeşte 4 milioane de locuitori!), secvenţe din istoria sa deja multimilenară, o 
bună parte din patrimoniul atât de divers al monumentelor, tezaurul artistic creat ori 
adunat cu o deosebită grijă. 


Atras în primul rând de partea veche a urbei mi-a fost dat să descoper un autentic 
labirint de străzi (prin care doar tramvaiele ştiu să se descurce cel mai bine) al căror 
caldarâm este dalat cu bucăţi mari de piatră de format rectangular şi dispuse pe 
diagonală, utilizarea lor asigurând rezistenţa în timp a infrastructurii rutiere extrem de 
solicitate din cauza circulației autovehiculelor şi, desigur, absorbția unei bune părți din 
apa ploilor care mi s-au părut a fi destul de dese aici. 

Desigur că există şi multe străzi inteligent sistematizate precum: Senato, Larga, 
Al. Manzoni, Corso Venezia (ce se distinge prin eleganța şi rafinamentul caselor sale 
burgheze) ori Buenos Aires. În plus, datorită traiectoriei inspirate a compasului 
arhitectului Giovanni Antonio Antolini s-a edificat un foarte reuşit cartier de factură 
strict geometrică ce are drept centru nucleul fortificat al Castelului Sforzesco. Mi-aş 
mai permite să adaug, cu acest prilej, că oraşul este în măsură să etaleze cele mai 
semnificative realizări ale arhitecturii italiene din toate timpurile. 

Casele - în marea lor majoritate adevărate palate placate cu marmură în diverse 
nuanţe sau vilele cochete cu pereţii frumos colorați şi cu ferestre bogat ornamentate - 
au, de regulă, între 3 şi 5 etaje. Multe dintre ele au la balcoane (unele şi pe acoperiş!) 
o diversitate de flori şi arbuşti ornamentali, uneori chiar autentice grădini din care vezi 
cum ies triumfătoare coroanele unor lămâi sau portocali. 

În zonele rezidenţiale în care locuiesc marii industriaşi, bancherii, arhitecții, 
avocaţii sau artiştii de mare succes, casele izolate sunt înconjurate de grădini, iar cele 
ce sunt lipite unele de altele au şi ele amenajate astfel de oaze de verdeață în curtea 
interioară (prin care se accede printr-o frumoasă poartă din fier forjat) perimetrul 
acesteia fiind delimitat de coloane semeţe şi bogat ornamentate. 

Aducând în discuţie spaţiul de locuit, trebuie să adaug că, la Milano, nu numai se 
construieşte mult, ci se şi restaurează cu extrem de multă grijă clădirile mai vechi. 
Edilii oraşului sunt intersaţi ca fațadele imobilelor să-şi recapete forma pe care au 
avut-o la început, eventual să-şi adapteze o nouă cromatică în funcție de linia impusă 
de strada pe care acestea se află, motiv pentru care serviciul tehnic al Primăriei (ce se 
află instalat aici într-o impozantă clădire cu trei etaje!) supraveghează cu atenţie toate 
şantierele. Interioarelor locuinţelor nu li se impun nici un fel de restricţii, 
apartamentele putând fi modernizate şi adaptate la cerințele civilizaţiei contemporane. 

Am întâlnit, uneori, şi spaţii virane care au fost transformate în partere florale 
(sau chiar mici parcuri) de către instituţii bancare, fundații, case de mode, agenţii 
imobiliare sau de publicitate. Ținând cont de contribuția lor majoră la înfrumusețarea 
şi păstrarea curățeniei comunităţii, administrația le-a permis acestora şi introducerea, 
unor panouri publicitare (fireşte cu titlu gratuit) capabile să mascheze pereţii 
deteriorați sau inestetici. 

În plin centrul urbei milaneze am descoperit grandioasa Galerie comercială în 
formă de cruce “Vittorio Emanuelle” (ridicată încă din 1867 după proiectul lui 
Giuseppe Mengoni) care trece drept cel mai vechi şi mai elegant pasaj acoperit cu o 
structură din oțel şi sticlă din toată Italia. De la nivelul parterului, a cărei zonă de acces 
pietonală este placată cu marmură şi mozaicuri (între care câteva reconstituie simbolul 
heraldic al ducilor de Savoia, cât şi a patru dintre vestitele oraşe ale Italiei) şi este 
protejată de grațioase cupole din sticlă (luminatorul central în formă de octogon atinge 
47 m în înălțime!) ajunse a fi luate, ulterior, drept model de arhitecţii străini, şi până la 
cel de al patrulea etaj al corpurilor de clădiri dispuse în formă de cruce se întâlnesc 
numai buticuri de lux, restaurante şi cafenele (cu prețuri de cele mai multe ori 
prohibite), librării şi chiar diverse sedii de firme. 

Aceasta este practic poarta de acces în aşa-zisul “Quadrilatero della Moda” 
(Patrulaterul Modei ce înglobează mai multe străzi sau pieţe învecinate) în cadrul 
căruia renumite case de modă, precum Armani, Rabanne, Dolce e Gabbana sau 
Versace îşi prezintă, în magazine ingenios amenajate şi iluminate, cele mai noi şi mai 

insolite creaţii vestimentare. Moda italiană se particularizează prin câteva elemente 
esenţiale: croiala impecabilă, ţesături de bună calitate, varietatea culorilor, fantezie, 
eleganţă şi bun gust. 

Întâmplarea a făcut ca să mă aflu la Milano chiar în cadrul fastuasei “Săptămâni 
a Modei”, eveniment care reuşeşte să transforme aşezarea într-o adevărată capitală 
mondială a frumuseţii, eleganţei şi creativităţii. In oraşul care devenise o mare scenă 
de teatru aveau loc defilări şi diverse sărbătoriri, se organizau expoziţii sau conferințe 
de presă. 

Practic, în cadrul acestui extraordinar laborator de idei şi culori care este Milano, 
s-a înregistrat un nou triumf (după numeroasele înregistrate în ultimele patru decenii!) 
al produselor autohtone ce poartă însemnul atât de distinct şi de răspândit “Made in 
Italy”. Cu acest prilej, câteva dintre cele mai renumite manechine: Martina 
Colombari, Eva Herzigowa, Nina Moric ș.a., au îmbrăcat colecţiile concepute de cei 
mai mari stilişti italieni pentru primăvara - vara anului 2003. La paradele modei am 
aflat (din “Corriere della Sera”) că a participat, aflându-se într-o mică vacanţă, şi starul 
muzicii pop americane Britney Spears, ea fiind invitată chiar de către Donatella 
Versace. 

Deviza inteligentă a lui Georgio Armani, “feminitate nu exhibiţionism, eleganță 
şi nu epuizarea imaginii” (care declara reporterului unui post de televiziune local că 
preferă mai degrabă “o femeie senzuală, uneia sexy şi vulgară”), a entuziasmat 
publicul care s-a convins că, o femeie se transformă într-o armă fantastică, în 
momentul când corpul acesteia reuşeşte să 1 se subordoneze capului! 

Dat fiind faptul că oraşul Milano are aproape cea mai mare concentraţie de case 
editoriale (Rizzoli, Mondadori, Garzanti, Bompiani, Lerici etc.) şi tipografii din ţară, 
aici funcționează şi foarte multe unității de desfacere ale produselor din ce în ce mai 
performante ale acestora. Cum de felul meu mă ştiu pasionat de edițiile biblofile şi de 
cărțile de artă, m-am abătut (de câte ori mi s-a ivit ocazia) şi prin magazinele de 
specializate. Pe animata stradă comercială Buenos Aires am descoperit, cu totul 
întâmplător, două mari librării învecinate între ele ce erau amenajate în spaţii vaste, la 
parter şi demisol. Vitrinele şi în special rafturile acestora etalau cititorilor o abundență 
de titluri, de cărți noi din cele mai diverse domenii. M-ar fi tentat, de pildă, câteva 
superbe albume cu reproduceri după toate picturile lui Van Gogh sau Rene Magritte, 
dar culmea e că nu prețul de achiziție (cam 40 euro fiecare!) fusese factorul 
determinant ce m-a împiedicat să le achiziționez, ci greutatea excesivă a volumelor, 
motiv pentru care m-am văzut nevoit să-mi amân plăcerea pentru altădată. 

Cât am stat la Milano am avut ocazia să merg (desigur cu prietenul meu 
Alessandro Nistor) la câţiva dintre românii stabiliți aici. 

Primul dintre cei vizitaţi a fost Domnul Avram Goldstein — Goren (cu care 
purtasem anterior o corespondență şi-mi sponsorizase publicarea a două cărți) poate 
cel mai realizat dintre tecucenii aciuați până acum prin lumea atât de vastă a 
Occidentului (de altfel, domnia sa a decis să se implice şi în finanțarea celei mai mari 
părți a călătoriei mele, motiv pentru care ţin să-i mulţumesc şi cu acest prilej). În ciuda 
vârstei destul de înaintate (îl mai despart doar 3 ani de sărbătorirea propriului 
centenar!) dânsul mi s-a părut a fi un om încă în putere, sănătos (longevitatea 
datorându-şi-o numai muncii perpetue şi neîndestulării stomacului!) şi cât se poate de 
lucid. Deşi de abia se întorsese cu avionul de la New York şi participase la un 
eveniment neplăcut în cadrul familiei sale, Dl. Goren îşi reluase propriile afaceri cu 
acelaşi entuziasm din tinerețe. Cât timp m-am aflat în preajma domniei sale 
telefoanele îl sunau necontenit ori, din când în când, obişnuia să-şi deschidă agenda 
pentru a vedea pe cine mai trebuia să contacteze în vederea rezolvării unor probleme 
de maximă urgență. 


11 


Apartamentul de o rafinată eleganță, împodobit numai cu opere de artă în 
original (Georgio de Chirico, Carlo Carra, Juan Miro?), era situat într-un bloc aparent 
obişnuit, singura diferență constând în faptul că uşa ascensorului nu se deschidea ca la 
noi ci direct în sufragerie! Masa de prânz (“colazione”) bogată, frumos colorată şi 
destul de variată, inclusiv cu bucate româneşti (ce fuseseră pregătite şi servite de 
doamna Maria din Fălticeni care lucra aici de numai 9 luni!), comportamentul firesc, 
degajat şi extrem de amabil al amfitrionului sunt elemente ce dezvăluie nu numai 
starea materială prosperă, ci şi perfectul echilibru sufletesc al acestui om distins şi 
generos ce a ştiut să-şi valorifice cu inteligență, la momentul oportun, atât farmecul 
personal, solida pregătire universitară din perioada interbelică şi abilitățile financiare 
înnăscute (şi, mai apoi, experimentate cu brio la Banca Comercială din Tecuci, 
întemeiată de tatăl său şi al cărei director a fost în toată perioada anilor 1928 — 1938), 
cât şi optimisul şi perseverenţa specifică consătenilor din Podu Turcului, târguşorul 
moldovenesc în care s-a născut. 

O impresie deosebită mi-a produs, desigur, şi vizita (ce-i drept la o oră destul de 
târzie din noapte) în familia Doamnei profesoare universitare Tatiana Nicolescu, 
binecunoscută în România pentru merituoasele cărți de istorie a literaturii ruse. 
Locuinţa acesteia, ceva mai modestă, dar cu deosebit gust aranjată, se afla nu prea 
departe de cea a prietenului meu care-mi mărturisise că o cunoscuse, cu totul 
întâmplător, cu prilejul unor cumpărături făcute la supermarchetul din apropiere. 

Profesoara foarte amabilă şi cu o deosebită mobilitate a gândirii lucrează de mai 
mulți ani în cadrul Universităţii din Bergamo (instituţie de învăţământ vestită pe care 
reuşisem să o vizitez cu doar două zile mai înainte), iar fiica, care a îmbrățișat aceeaşi 
carieră, profesează la Universitatea din Torino. Aşadar, atât mama cât şi fiica sunt 
navetiste, dar amândouă mi-au creat impresia că, în ciuda distanţei care le despart de 
România, au putut să se realizeze, munca lor plină de pasiune prestată în cadrul 
catedrelor fiindu-le apreciată (de cei îndrăgostiți de limba lui Cehov) şi retribuită cum 
se cuvine. 

Nu acelaşi lucru s-ar putea spune despre ginerele Doamnei Tatiana Nicolescu, 
arhitect de profesie care, deşi se dovedeşte a fi fost foarte bine pregătit de renumita 
Şcoală bucureşteană de profil şi cu un potențial creativ rar întâlnit (una din dovezi este 
şi recenta expoziție personală de la Centrul Cultural Român de la Veneţia, prilej cu 
care şi-a expus numeroase desene şi caricaturi), nu a reuşit, deocamdată, să treacă de 
pragul, oarecum prohibit, impus de colegii săi de breaslă din Italia, ţară suprasaturată 
acum de arhitecţi ori artişti plastici. 

I-am privit chipul oarecum marcat de nereușită şi mi-am dat seama că este într- 
un fel opusul lui Stendhal, cel ce-şi legase numele de Milano, şi care pretindea că 
fericirea trăită aici, şi-o datorează în mod exclusiv femeilor şi artei. Pentru tânărul 
arhitect român cele două elemente forte care nu-i lipsesc (nici măcar acasă!), se 
dovedesc a fi insuficiente atâta timp cât ştie că nu se poate împlini şi pe plan 
profesional. Sincer să fiu mi-ar plăcea să aud, într-o bună zi, că şi-a găsit o slujbă 
stabilă, conformă pregătirii şi aspirațiilor sale, capabilă să-l scoată din starea destul de 
deprimantă în care l-am lăsat. 

Şi acum cred că s-ar cuveni să spun câte ceva şi despre prietenul meu Alessandro 
Nistor cel ce a avut amabilitatea de a mă invita (chiar la modul insistent) să vizitez 
Italia. 

In calitatea sa de tecucean, pe care nu şi-a renegat-o niciodată, dar şi de om cu o 
educaţie aleasă (dobândită mai întâi în familie şi, mai apoi, în şcoală şi societate), el 
m-a primit într-adevăr cu braţele deschise, ca pe un vechi prieten (deşi reuşisem să ne 
cunoaştem în primăvara trecută în România!). Pe timpul şederii mele în apartamentul 
mobilat pe care mi l-a pus la dispoziţie, el s-a arătat a fi extrem de preocupat de 
asigurarea unor condiţii de viață cât mai bune, îngrijindu-se şi de punerea la punct a 

tuturor amănuntelor călătoriei mele. Deci, aş putea spune că, practic nu mi-a lipsit 
nimic. Întotdeauna, la masă, am fost servit cu tot ceea ce am poftit, inclusiv cu băuturi 
vechi şi fine (cel mai mult m-au entuziasmat savuroasele “ravioli”, Chianti, renumitul 
vin roşu obținut în podgoriile însorite ale Toscanei). 

Şi tot prietenul Săndel a fost cel care mi-a oferit, în câteva seri târzii de început 
de toamnă, în ambianța reconfortantă a bibliotecii sale (atât de bogată în literatură 
italiană, americană sau română), lecturi bilingve impecabile din creația lui Gabriele 
D’ Annunzio sau Eugenio Montale, vocea sa cu un timbru plin de muzicalitate, dar şi 
sensibilitatea interpretării impresionându-mă într-un mod cât se poate de plăcut. 

În cele două apartamente (al său şi “al meu”) aproape că nu aveai motive să te 
plictiseşti. Prin fața ochilor ţi se perindau zeci de ediții bibliofile ale scrierilor unor 
autori italieni, tablouri cu lucrări de grafică, guaşe, acuarele sau picturi contemporane 
(numai în original!), reproduceri tentante colportate de sutele de albume sau 
cataloagele îngrămădite pe şifoniere ale unor expoziții renumite de pictură, imagini 
insolite vehiculate de miile de cărți poştale adunate cu sârg prin diverse cutii, toate 
acestea făcându-te să-ți doreşti ca miezul nopții să întârzie cât mai mult cu putință. 

Descoperind că pe amândoi ne uneau câteva pasiuni comune: bibliofilia, 
literatura, cartofilia, fotografia şi artele plastice, am găsit cu uşurinţă şi nenumărate 
punți de dialog ce aveau să contribuie, pe parcurs, la cimentarea prieteniei noastre. 

Am încercat, aşadar, în articolul de față să surprind un portret, desigur nu 
îndeajuns de complet, al celui mai prosper şi mai animat dintre oraşele Italiei, să 
dezvălui şi câteva figuri de “români milanezi” urmând ca, pe viitor, să prezint valorile 
de ordin artistic ce includ aşezarea pe unul din primele locuri ale listei celor mai 
vizitate zone ale Peninsulei. 

Milano, centrul artistic al Lombardiei 


Având în vedere faptul că, vreme de mai bine de o sută de ani, Milano a fost cea 
de a doua metropolă a Imperiului Roman de Apus şi primul centru activ al 
creştinismului (din perioada consacrării sale care religie), iar mai apoi a îndeplinit 
prerogativele de capitală a Republicii Cisalpine sub Napoleon Bonaparte şi a 
Regatului Italiei, nu se putea ca oraşul să nu fi reuşit să acumuleze şi unele experienţe 
artistice pe măsura importanţei sale. Atât civilizația romană, Evul Mediu, Renaşterea, 
cât şi barocul sau neoclasicismul au înscris, aici, câteva pagini strălucite transformând 
aşezarea într-un centru înfloritor al arhitecturii şi picturii lombarde ale cărui influenţe 
s-au răspândit în mai multe direcţii ale continentului european. 

Aşa după cum se cunoaşte, de aproape două secole, emblema localităţii continuă 
să fie Domul care este de fapt şi cea mai mare catedrală gotică din întreaga Italie. 
Ctitorii săi au fost condotierul Gian Galeazo Visconti şi arhiepiscopul Antonio da 
Saluzzo, iar construcția (începută în anul 1386) s-a terminat în prima jumătate a 
secolului al XIX-lea, la edificarea sa trudind generaţii întregi de meşteri italieni, 
francezi sau germani. 

Cât timp m-am aflat la Milano, am reuşit performanța de a vedea minunea 
(plăsmuită numai din marmură albă de Candoglia) de trei ori. Prima dată am reperat 
Domul, într-o zi ploioasă, imediat ce am ieşit în stânga Galeriei comerciale Vittorio 
Emanuele, a doua oară (fiind o zi însorită) am revenit în mod cu totul special pentru 
a-l imortaliza pe pelicula fotografică, iar ultima mea descindere în preajma sa s-a 
produs cu ocazia aşa-zisului “tur de adio” al oraşului. 

De fiecare dată însă, dimensiunile sale uriaşe (140 m lungime, 91 m lăţime şi 
108 m înălțime!) m-au copleşit, neliniştea şi armoniile tentaculare pe care le degajă 
făcându-mă să rămân mut de uimire. Dantelăria şi ornamentaţia sa din piatră par să 
depăşească orice închipuire. Albul marmurei contrastează puternic cu albastrul cerului 
de sfârşit de septembrie creindu-ți impresia că ai avea în faţa ochilor o uriaşă dantelă 
de argint suprapusă pe un fond format numai din lapislazuli(!) 

ÎI priveşti de departe, din latura opusă a vastei esplanade dalate, realizată după 
proiectul lui Giuseppe Mengoni, sau te apropii cu paşi ezitanţi de cele trei portaluri 
incredibile ale fațadei maiestuoase şi-ţi mărturiseşti în şoaptă că ceea ce vezi nu ar 
putea fi ceva real, palpabil. Şi, totuşi, construcția superbă şi plină de graţie care are 
alura unei orgi gigantice (sau, de ce nu, a unui ghețar cu mii de ace!) există de vreme 
ce şirurile nesfârşite de oameni (ce vorbesc toate limbile planetei), de dimineaţa şi 
până târziu spre seară, se învârt în jurul său ori intră şi urcă atraşi fiind de vraja pe care 
o emană insolita şi straniea capodoperă a goticului târziu. 

Chiar dacă fațada imensă (terminată între anii 1805 — 1809 din ordinul lui 
Napoleon) acum este acoperită de cortina schelelor metalice prin spatele cărora vezi 
uneori cum se mişcă meşterii restauratori (am aflat că există o firmă care asigură în 
mod permanent lucrările de reparaţii şi de restaurare a catedralei care au început de 
demult, dar nu se vor termina niciodată!), acoperişul şi pereții laterali ai navelor pot fi 
admiraţi în toată splendoarea decoraţiei lor. 

Din zidurile Domului ţâşnesc triumfătoare spre înaltul cerului 135 de turle 
ascuţite, o pădure de ornamente piramidale şi de ace, aidoma unor stalactite cizelate cu 
neîntrecută măiestrie, ce marchează (ca nicăieri în altă parte a Europei!) apogeul 
perioadei “flamboyante” a arhitecturii religioase, în vârfurile acestora, ca şi pe vasta 
terasă de deasupra (unde se ajunge cu liftul) aflându-se peste 200 de creaţii sculpturale 
pline de graţie şi eleganță ce culminează cu “Madonnina”, statuia aurită a Fecioarei 
Maria considerată drept simbolul protector al oraşului şi aşezată, din anul 1774, 

tocmai în vârful turnului cel mai semeț al întregului edificiu cu intenția ca aceasta să 
poată fi văzută din toate ungherele metropolei lombarde şi nu numai. 

Pătrunzând în interiorul vast, simplu dar măreț, îți dai repede seama de ce Domul 
de aici a ajuns a fi considerat drept a treia biserică catolică a lumii, după Bazilica 
Sfântului Petru de la Roma şi Catedrala din Sevilla. Sub arcadele sale sprijinite pe 52 
de stâlpi, care delimitează conturul celor cinci nave, pot încăpea până la 40.000 de 
credincioşi! 

Spre deosebire de exteriorul vădit exuberant, aici ornamentele sculptate aproape 
că lipsesc. Te uluiesc însă ferestrele gigantice (sunt, pare-se, cele mai mari din lume) 
ce conţin superbe vitralii menite să reconstituie episoade importante din Vechiul şi 
Noul Testament (cele mai vechi datează din secolul al XV-lea, iar cel mai recent a fost 
terminat în anul 1988), precum şi magnificele rozase. Lumina blândă - care le străbate 
iluminând interiorul destul de întunecat - te îndeamnă să te opreşti şi să te reculegi 
asemenea zecilor şi sutelor de pelerini din preajma ta. 

Făcând turul navelor şi absidelor am mai remarcat: mauzoleul lui Gian Giacomo 
Medicis, statuia înfricoşătoare a Sf. Bartolomeu, icoana “Madonna dell’ Aiuto” din 
perioada Quattrocento-ului, cripta barocă a veneratului Sf. Carlo Borromeo, un 
baptister extrem de sobru şi candelabrul din bronz, aşa-numitul Trivulzio, ce datează 
din secolul al XII-lea. 

Duminică, 29 septembrie 2002, urma să aibă loc, aici, un ceremonial prilejuit de 
înscăunarea noului arhiepiscop al Milano-ului şi al Lombardiei, Dionigi Tettamanzi, 
din care motiv, peste schelele din zona intrării principale, s-au arborat mai multe 
însemne sărbătoreşti specifice între care şi ochioasa urare de bun venit a Bisericii 
Ambroziene. 

Mă desprind cu greu de sub vraja acestui vis transpus în marmură pentru a 
identifica şi alte monumente religioase demne de interes ce sunt răspândite prin oraş. 

Lângă Poarta Ticinese, în preajma a 12 coloane corintice ce datează din secolul 
al II-lea (ele au fost aduse din vechiul “Mediolanum”), am descoperit cea mai veche 
bazilică cu plan central din Occident, San Lorenzo, faţada acesteia fiind autentic 
barocă, dar absidele şi absidiolele înfăţişându-se sub forma unui conglomerat de 
edificii minore ce sunt însă capabile să reconstituie întreaga evoluţie a stilurilor. 

Mergând pe strada Amicis am ajuns la o altă bazilică destul de masivă înălțată 
peste un cimitir paleocreştin şi închinată Sfântului Ambrozie. Edificiul de factură 
romanică din secolele XI-XII (în care a fost botezat şi Sf. Augustin), considerat drept 
primul model reprezentativ al arhitecturii lombarde se distinge prin originalul şi 
austerul atrium, prin fațada elegantă cu două loggii suprapuse, prin superbul altar aurit 
din perioada carolingiană, prin basoreliefurile moştenite din perioada începuturilor şi 
prin cripta în care se află osemintele mai multor sfinți între care şi cele ale Sf. 
Ambrozie, patronul spiritual al oraşului Milano. Am mai reţinut că însuşi Bramante s-a 
ocupat, în anul 1492, de consolidarea şi restaurarea monumentului, iar sub cupola 
“bazilicii martirilor” au fost încoronţi nouă dintre regii Italiei, inclusiv Napoleon în 
1805. 

Pentru că nu am reuşit să mă înscriu la timp pentru vizitarea celei mai celebre şi 
mai copiate fresce din lume, “Cina cea de taină” a lui Leonardo da Vinci, de la 
Biserica Santa Maria della Grazie, care nu mai seamănă cu originalul din cauza 
numeroaselor restaurări (ultima, finanțată de firma Olivetti, durând vreo şapte ani), a 
trebuit să mă consolez cu oferta destul de interesantă de la Biserica San Satiro. Aici 
am văzut un turn din secolul al IX-lea, locul din dreapta altarului în care împăratul 
Constantin cel Mare a emis, în anul 313, binecunoscutul Edict de la Milan (prin care 
creştinismul avea să devină religia oficială a imperiului) şi celebrul “tromp-l'oeil” a lui 
Bramante care, vrând să dea iluzia de monumentalitate şi adâncime unui spațiu real 

îngust din interior, a creat, prin intermediul stucului şi al picturii, un abil joc de 
perspectivă pe care nu ţi-i dat să-l întâlneşti şi prin alte părți. 

Iată, aşadar, doar câteva dintre monumentele “noii Atene” gândite de Ludovic 
Maurul, cel mai celebru dintre membrii familiei nobiliare Sforza, la edificarea căreia 
au fost invitate să lucreze genii precum Leonardo da Vinci sau Bramante. 

În partea de nord-vest a nucleului istoric, exact acolo unde începe parcul 
Sempione se găseşte aşezat castelul fortăreață Sforzesco care se prezintă sub forma 
unui patrulater din cărămidă. Construit în 1368 de Galeazzo II Visconti, el a fost 
amplificat, pe parcurs, de Gian Galeazzo în secolul al XV-lea devenind, ulterior, sediul 
curții lui Ludovic Maurul. Acesta apelează la serviciile lui Leonardo şi Bramante 
cerându-le acestora să-i decoreze interioarele cu fresce. 

Am pătruns în castelul sumbru pe sub semețul şi copleşitorul turn Filaret, 
restaurat cu aproape un secol în urmă după o gravură care-l înfățişa pe cel original 
distrus de incendiul din anul 1521. Celelalte două turnuri, de pe colțurile zidului 
principal, servise ca rezervoare de apă potabilă pentru cei aflați înăuntru. Dincolo de 
curtea principală acoperită cu gazon şi arbuşti te întâmpină construcțiile civile în care 
se por ghici apartamentele, sălile de recepție şi refugiile. 

În faţa curții ducilor de Sforza, un interpret amator de canţonete îşi deapănă cu 
mult patos, dar şi cu talent, repertoriul lăsându-se acompaniat de orchestrația redată de 
un casetofon. Turiştii japonezi se opresc să-l asculte şi, în semn de mulțumire pentru 
atmosfera creată, tipic italiană, îi strecoară în cutie nu numai monede, ci chiar câte o 
bancnotă. 

Cât m-am mişcat prin curtea castelului m-a frapat faptul că tot mă întâlneam cu 
echipajele carabinierilor care patrulau cu multă responsabilitate pe alei asigurând 
ordinea şi paza monumentului, cât mai ales a vizitatorilor aflaţi într-un număr destul 
de mare. De altfel, pe aceştia, ziua sau în special noaptea, aveam să-i identific nu 
numai pe străzile din Milano, ci chiar şi prin restul localităţilor prin care m-am 
deplasat. Cred că nu trecea nici o jumătate de oră fără ca să le observ prezența, lucru 
care-mi dădea un sentiment de siguranță deplină. Fireşte că m-am gândit atunci şi la 
cei ce sunt obligaţi să ne asigure liniştea şi ordinea (poliţişti sau jandarmi) în propria 
țară. Nu exagerez de loc dacă spun că, în oraşele româneşti, abia dacă zăreşti “organe 
de ordine” prin gări sau prin unele parcuri, dar nu făcându-şi neapărat datoria, ci 
fumând sau spărgând seminţe cu persoanele cunoscute cu care se întâlnesc, în timp ce 
în preajma lor găştile de golani bruschează copiii sau femeile sau folosesc cuvinte 
obscene fără nici un fel de jenă. Poate de aceea la noi, oamenilor şi în special femeilor 
a început să le devină teamă, după orele 21, să mai circule de unii singuri pe stradă. 

Pe un panou independent se afla lipit un afiş ce te invita să vizitezi, la sala 
“Sforzesca”, expoziția de fotografii “România: ţara, oamenii şi ... ațâția copii” 
datorată entuziaştilor şi foarte talentaților Stefano Bandini şi Paolo Parenti, artişti care 
s-au străduit să surprindă, în 50 de fotografii alb-negru de format mare, nu numai 
chipul surâzător al ţării noastre, ci şi efectele benefice ale intervenției tinerilor 
voluntari italieni care s-au ocupat de ameliorarea condiţiilor de viaţă ale copiilor 
instituționalizați sau aflaţi în dificultate. 

După ce m-am abătut prin curtea Rochetta, unde am descoperit, într-un spațiu 
protejat de sticlă, un adevărat depozit de creații sculpturale antice şi medievale ce 
etalează torsuri, lespezi, capete de zeități, dar şi simbolurile reprezentative ale 
Milano-ului, am pătruns în două dintre multele muzee ce continuă să funcționeaze aici, 
profitând şi de faptul că intrarea, în acea zi, se nimerise să fie gratuită. 

Muzeul de Artă Antică deţine un bogat patrimoniu sculptural între care am 
remarcat nu numai pe celebra “Pieta Rondanini”, ultima dintre lucrările neterminate 
ale lui Michelangelo, ci şi pliaştri şi capiteluri romanice, sarcofagii monumentale sau 
pietre tombale din perioada gotică. 

Destul de interesantă mi s-a părut şi Pinacoteca castelului. Lucrările acesteia, ce-i 
drept nu prea numeroase, sunt bine puse în evidenţă de pereţii sau panourile vopsite în 
culori neutre. Pictorii cei mai bine reprezentați sunt, desigur, cei din Lombardia, dar şi 
cei venețieni. Vizitatorii se opresc pentru a privi pe îndelete creaţiile de factură 
religioasă realizate de Carlo Criveli, Giovanni Bellini, Andrea Mantegna, portetele lui 
Tiţian, sau “vedute”-le lui Antonio Canaletto şi Francesco Guardi. Pentru turiştii care 
au văzut recent Veneţia întâlnirea cu aceştia din urmă este o adevărată surpriză căci 
decorul specific şi culoarea fastuoasă a tablourilor lor de mari dimensiuni îi transpun 
în epoca de glorie a Reginei Adriaticei. 

Fireşte că cea mai renumită colecţie de pictură se află la Pinacoteca Brera, din 
aşa-zisul “Montmartre milanez”, colecția acesteia fiind alcătuită din tablourile 
destinate copierii de către studenţii Academiei de Arte Frumoase (care funcționează şi 
astăzi la parterul clădirii) şi îmbogăţită apoi, în urma rechiziționărilor inițiate de către 
Napoleon în Lombardia, demersuri benefice ce au condus la constituirea uneia dintre 
cele mai reprezentative galerii de artă europeană. 

Pentru a ajunge în această instituţie trebuie să treci printr-o curte interioară unde 
întâlneşti statuia în bronz a lui Napoleon, ridicată de Canova în anul 1811, după care 
urci un şir de trepte pentru a ajunge la etaj. 

Cele mai aglomerate dintre sălile destinate prezentării picturii sunt cele cu nr. 
24, 28 şi 38 (aceasta din urmă este consacrată reprezentanţilor şcolilor străine). În 
prima tronau două dintre operele de excepție ale celebrii Şcoli italiene: “Pala di 
Frederico Montefeltro” de Piero della Francesca şi “Logodna Fecioarei” de Rafael, 
amândouă compoziţiile fiind impregnate de graţie şi de o dulce armonie. 

Spre ghinionul meu, celebrul racursiu “Cristos mort” al lui Andrea Mantegna 
(pe care dorisem într-atât de mult să-l văd), lipsea din sala “Carre”, fiind împrumutat, 
de câtva timp, unei expoziţii reprezentative a pictorului de la Mantova. În compensație 
mi-am permis să-mi fac o altă bucurie. Am revăzut cu mai multă atenție tezaurul 
minuscul (dar cât de important!) din zona intrării al unei cuprinzătoare şi frumoase 
colecţii de artă modernă (donată încă din 1976) care cuprinde opere reprezentative din 
creația unor artişti precum Carra, Boccioni, Picasso sau Modigliani. 

Aş mai adăuga că, tot aici, am privit de la distanţă, şi sala de lectură (care era din 
păcate închisă) a bibliotecii Academiei constituită încă din timpul Mariei Tereza, deci 
pe vremea ocupaţiei austriece. 

Pe modesta stradă Festa de Perdono se desfăşoară clădirile extrem de interesante 
ale vechiului Spital General (Ospedale Maggiore) în care acum se găsesc concentrate 
facultățile umaniste ale Universităţii de stat milaneze. 

Privirea ochilor mi-a alunecat repede pe fațada nu prea înaltă, dar impresionant 
de lungă (de cca. 300 m) a acesteia, oprindu-se nu atât pe aripa din stânga, superb 
decorată în roşu, cât mai ales pe cea din partea dreaptă, ce fusese ridicată în perioada 
anilor 1456-1472, şi prin portalul căruia (arh. Michelozzo) profesorii şi studenții 
pătrund în interior. Am remarcat, la latura cea mai lungă, arcurile semicirculare 
susținute de coloane încastrate în zidăria din cărămidă a parterului, ancadramentele 
bogat ornamentate ale ferestrelor gotice, banda menită să delimiteze nivelele 
construcției între ele (toate realizate din ceramică arsă) şi busturile cioplite într-o 
marmură galbenă-roz-gri de Francesco Maria Richini. 

Vasta construcție în formă de patrulater, care înconjoară o grădină bine 
întreţinută, îşi etalează, la nivelul parterului, galeria de factură renascentisto-barocă pe 
sub care în mod obişnuit acum trec grupurile de studenți. 

Atras fiind de arhitectura şi decorația acestui frumos edificiu am revenit aici într- 
o sâmbătă când, în lipsa animației obişnuite din cursul săptămânii, l-am putut admira 
în toată splendoarea sa şi, în plus, i-am surprins pe peliculă câteva dintre detaliile mai 
relevante. 

Cuprins 


După tot ceea ce am putut vedea la Milano un singur regret continuă să mă 
marcheze, acela de a nu fi putut vedea şi celebrul Teatru liric “Scala” care, 
actualmente, se afla într-un plin proces de consolidare, restaurare şi modernizare a 
spațiului interior. 

Concluzionând, pot spune totuşi că, pe timpul scurtei şederi, am reuşit să văd 
destul de multe lucruri interesante şi că nutresc speranța că, într-o bună zi, voi mai 
reveni aici pentru a cunoaşte şi ceea ce mi s-a “interzis” cu ocazia primei descinderi, 
dar şi pentru a retrăi momentele de fericire supremă. pe care mi le-au creat atât 
prietenii, cât şi peregrinările solitare prin această metropolă europeană plină de 
mişcare şi tentaţii, deosebit de elegantă şi frumoasă. 

Biblioteci reprezentative din Milano 


Deşi, motivul principal al descinderii mele la Milano l-a constituit vizitarea 
monumentelor istorice şi de arhitectură sau a bogatelor colecţii de artă, neputând 
rezista tentaţiei de ordin profesional, acelea de a vedea biblioteci sau librării, într-una 
din zile am încercat să cunosc şi câteva biblioteci. 

Trei instituţii mi-au reținut mai mult atenția şi despre ele mi-am propus să 
vorbesc în rândurile ce urmează. 

Celebra Bibliotecă “Ambrosiana” — care a fost amenajată într-un sediu special 
construit de către cardinalul Federico Borromero (încă din anul 1603!) — a fost 
inaugurată în 1609. Ea a fost concepută iniţial ca un centru de studii şi cultură, acum 
având un caracter oarecum închis în sensul că în sălile de lectură şi, implicit, la 
colecţiile acumulate prin achiziții sau donaţii nu au acces decât cercetătorii. 

“Ambrosiana” deţine un inestimabil patrimoniu ce depăşeşte deja 500000 de 
unități. Dintre acestea 5000 sunt manuscrise, 30000 sunt desene şi stampe (în aceeaşi 
clădire funcționând şi celebra Galerie de Artă omonimă), 10000 sunt pergamente rare 
ş.a.m.d. 

Printre piesele de rezistență ale“Ambrozianei” se numără o ediție princeps 
Vergiliu cu adnotările lui Petrarca şi o mapă de dimensiuni impresionante ce cuprinde 
desene şi multe din calculele pe care le-a realizat Leonardo da Vinci pe timpul şederii 
sale la Milano. 

Biblioteca din via Senato, finanțată de o fundație cu denumire similară (despre 
care aveam să aflu că nu este străin nici actualul prim-ministru Silvio Berlusconi, unul 
dintre principalii săi susținători financiari!), mi-a fost prezentată, întâmplător, de bunul 
meu prieten în calitatea sa de “prieten fidel” al instituției (pentru care motiv plăteşte şi 
o cotizaţie!). 

Serviciile pe care le oferă acest autentic muzeu al cărții mi s-au părut destul de 
interesante: spaţiu de lectură cu împrumutarea numai pe loc a publicațiilor de valoare 
(care, în marea lor majoritate, sunt rarități bibliofile!), activități culturale diverse, 
precum recitalurile de poezie, expoziţiile tematice de colecții sau de noutăţi editoriale 
cu caracter bibliofil, întâlnirile şi dezbaterile cu autori italieni de renume, toate acestea 
consumându-se în ambianța Aulei sau a sălii “Serpotta” de la parter. 

Pe tot timpul sezonului cald, adică de la începutul lunii mai şi până pe la 
jumătatea lui septembrie (Milano se află mai în nordul țării, mai aproape de zona 
montană) multe dintre demersurile culturale de excepţie (şezători literare, serate 
muzicale sau reprezentații teatrale) se desfăşoară în ambianța amfiteatrului natural din 
curte înzestrat cu bănci şi străjuit de câţiva arbori bătrâni motiv pentru care acesta a 
fost şi botezat "Teatrul Verde". Dat fiind perioada în care m-am aflat la Milano 
(penultima săptămână din septembrie care s-a nimerit să fie destul de ploioasă), nu am 
avut şansa să mă fi numărat printre fericiții spectatori ai acestuia. 

Am profitat, în schimb, de o expoziție foarte interesantă şi riguros organizată în 
principala sală “Serpotta” — care este pur şi simplu căptuşită de rafturi şi vitrine ticsite 
cu cărți (dar ce cărți, numai ediţii bibliofile rarisime, cărți rare de mare valoare 
artistică din cauza legăturii incizate sau a ilustraţiilor, ediții princeps ale operelor 
fundamentale ale scriitorilor din Peninsulă şi din Europa, cărți cu autografe ale unor 
personalităţi de excepție ale spiritualităţii contemporane!) 

Manifestarea expozițională de mari dimensiuni cu caracter biobibliografic 
“Călătoriile lui Ezra Pound. De la cărți la doar o singură carte: sursele de inspiraţie ale 
Cantos-urilor” îşi propunea să omagieze personalitatea destul de controversată 
(datorită colaboraționismului strâns cu guvernul fascist italian şi aderării la grupul aşa- 
zis “vorticist”) a genialului şi sensibilului poet american care, datorită cultivării 

poemului de largă respiraţie lirică, a contribuit implicit la revigorarea literaturii 
occidentale postbelice. 

Majoritatea exponatelor fuseseră realizate cu sprijinul direct al fiicei scriitorului, 
Mary de Rachewiltz, ea însăşi cunoscută ca poetă şi, mai ales, traducătoare. Datorită 
acestui lucru, vitrinele cuprindeau nu numai cărți achiziționate, studiate ori adnotate de 
scriitor cu intenția de a crea o “operă epică al cărei subiect să fie istoria conştiinţei 
omului modern” ori toate edițiile “Cantos”-urilor, ci şi numeroase fotografii care-l 
înfăţişează pe poet prin Italia unde a lucrat multă vreme şi ca ziarist. 

Dar omagierea prietenului italienilor (cel care a vrut să dea o replică 
contemporană “Divinei Commedii”!) nu părea să se fi încheiat odată cu vernisajul 
expoziției. Ea mai includea, de-a lungul celor două luni ce-i fuseseră în mod special 
consacrate, încă patru activităţi distincte ce vizau prezentarea câtorva cărți recente 
dedicate în exclusivitate poetului, autorii lor fiind Piero Sanavio şi Luca Galleri, 
proiectarea ineditului film documentar “Ezra Pound, un Odiseu american” şi un 
colocviu cu largă participare internațională intitulat “Renaşterea lui Ezra Pound”. 

Văzând cât de multe activități pot dedica milanezii până şi unui scriitor de 
origine străină, m-am gândit, pentru o clipă, la felul pompieristic şi superficial de 
“omagiere” pe care continuăm să-l practicăm încă în România chiar şi atunci când 
este vorba de promovarea propriilor noastre valori. Fireşte că, din acel moment, m-a 
fulgerat un sentiment de jenă, această stare continuând să mă macine şi în prezent . 

Biblioteca Comunală Centrală (numită astfel pentru că ea aparține întregii 
comunități milaneze, şi nicidecum Metropolitană, cum atât de pretențios s-a 
autointitulat de curând cea din Capitala noastră, lucru ce dovedeşte că noi suntem 
tentaţi să acordăm importanță doar aparenţelor şi nicidecum lucrurilor de conţinut!) 
funcționează într-un palat (situat pe corso-ul Porții Victoria, la nr. 6) construit în stil 
baroc în secolul al XVII-lea (arh. Francesco Croce). 

Prima bibliotecă publică a oraşului fusese găzduită, între anii 1914 şi 1955, de 
Castelul Sforzesco, dar din cauza şubrezirii zidurilor sălilor ocupate (ca urmare a 
bombardamentelor din timpul ultimului război) şi a creşterii dimensiunilor colecțiilor 
s-a pus, la modul serios, problema căutării unui alt spațiu adecvat şi pentru dezvoltarea 
viitoare a acesteia. 

Avându-se în vedere alegerea unei poziţii preponderent centrale în raport cu 
cartierele cele mai îndepărtate ale metropolei, facilitățile create de mijloacele de 
transport în comun, precum şi prerogativele de coordonator principal pentru întreaga 
rețea a bibliotecilor publice din cartiere, administrația a hotărât transferarea 
importantei biblioteci în actualul local (achiziționat de Primărie de la membrii familiei 
Sormani încă din perioada interbelică), inaugurarea oficială a acesteia având loc la 10 
martie 1956. 

Biblioteca Centrală “Sormani” a ajuns să deţină astăzi un important patrimoniu 
format din peste 600000 volume, 20000 unităţi periodice şi cotidiane şi peste 42000 
documente cu caracter audiovizual. Acestea toate stau la dispoziția a cca. 60000 
abonați permanenţi care au posibilitatea să frecventeze biblioteca de luni şi până 
sâmbăta, între orele 9,00 — 19,30 (în ultima zi doar până la ora 18,00) cu excepția 
pauzei pentru servirea mesei de prânz dintre orele 12,30 — 14,00 (respectată cu 
sfinţenie în toată Italia!). 

Profitând de experienţa prietenului meu Alessandro, care fusese până mai de 
curând abonat al bibliotecii, dar şi de excesiva amabilitate a unui coleg de breaslă, 
Mario Rovere, pe care l-am descoperit cu totul întâmplător aici, pot spune că, am 
realizat un itinerar nu numai plăcut ci şi benefic prin acest sanctuar al cărții. 

Mai întâi am luat cunoştinţă cu atrium-ul luminos folosit ca loc ideal pentru 
organizarea expozițiilor de carte, desene, grafică sau fotografie. Printr-un vast coridor 
- ale cărui decorații redau momente semnificative din viaţa culturală a oraşului, 

inclusiv figura Sfântului Ambrozie, patronul spiritual al oraşului — cititorii acced la 
garderobă sau la extrem de solicitatul Serviciu de copiere al documentelor. 

Prima secţie reprezentativă pe care am întâlnit-o este cea a Periodicelor 
(constituită din anul 1960 ca o unitate distinctă) care este înzestrată cu cataloage pe 
titluri, domenii şi subiecte (acesta semnalează articolele apărute în presa italiană 
referitoare la istorie, literatură şi politică). Serviciul are la dispoziţie două săli de 
lectură adecvate. Cea mai frumoasă din ele — care are plafonul pictat şi un superb 
candelabru din cristal de Boemia — este destinată consultării presei cotidiane. 

În continuare a fost amenajată Sala pentru studierea microfilmelor obţinute după 
periodicele mai vechi intrate în regim de conservare care este înzestrată cu şapte 
posturi pentru lecturarea facsimilelor ce sunt proiectate pe ecrane mari. Şi în acest 
spațiu, agreat de către cercetătorii trecutului oraşului, tronează un candelabru ale cărui 
elemente decorative au fost realizate din renumita sticlă de Murano. 

După ce am făcut cunoştinţă cu Centrul audiovizual (inaugurat în anul 1985) 
extrem de dotat nu numai cu aparatură performantă ci şi cu metode de însuşire a limbii 
italiene sau a limbilor străine, am ajuns la Oficiul de împrumut la domiciliu. 

Aici aveam să aflu că instituția poate fi frecventată de către orice cetăţean care a 
împlinit vârsta de minimum 16 ani şi este rezident în Milano dar cu condiția de a 
achita “una tantum” (o taxă) de 6,20 euro pe an. Cei foarte în vârstă sau cei bolnavi cu 
diverse afecțiuni neurolocomotorii etc. pot delega, printr-o procură legalizată, 
persoane care să le împrumute, în numele lor, cărțile care îi interesează. 

Conform regulamentului, serviciul de împrumut îți pune la dispoziţie, pentru 
început, doar un singur titlu, pentru o perioadă de maximum 25 de zile. Dacă după cca. 
trei împrumuturi ai demonstrat un maximum de punctualitate la restituire, poţi 
beneficia, în mod regulat, de împrumutul a două volume, iar în cazuri cu totul speciale 
(atunci când ai neapărată nevoie de mai multe documente în vederea elaborării unei 
lucrări) să poţi obține, fireşte numai cu aprobarea şefului de compartiment, un număr 
sporit de cărţi. Întârzierile nu rămân nici într-un caz nesancţionate, ele conducând, 
deseori, la suspendarea dreptului de împrumut pentru o perioadă echivalentă cu cea 
înregistrată după ultimul termen de predare. Celor ce se înverşunează să recidiveze, 
creând astfel prejudicii bunei funcționări a serviciului, li se suspendă definitiv accesul 
la acest serviciu. 

La etaj există un amplu vestibul în care reuşesc să identific, mai întâi, câteva 
vitrine cu “nuovi arrivi” (noi achiziţii) ce prezintă cărțile apărute pe piaţă în ultimele 
2-3 săptămâni! La oficiul alăturat, de altfel cel mai important, se solicită (şi, respectiv, 
se recuperează) cărțile pentru consultarea lor pe loc, la sala de lectură. Aici au acces 
inclusiv copiii care au împlinit vârsta de 14 ani, iar accesul tuturor cititorilor este 
gratuit. 

Sala “Massima” (i se mai spune astfel pentru faptul că aici se organizau, cândva, 
balurile de epocă) oferă, în spațiul său vast de 600 mp, 320 de locuri la mese. Sala de 
lectură - care este şi un fel de carte de vizită a prestigioasei unități de cultură milaneze 
- asigură excelente condiţii de studiu numeroşilor solicitanți în marea lor majoritate 
studenți (ce provin de la facultățile umaniste ale Universităţii sau din campusurile 
alăturate), jurnalişti sau alte categorii de intelectuali. 

Iluminarea foarte bună, naturală sau artificială (în plafon sunt instalate aproape o 
sută de lămpi!), coloritul cald al pereţilor şi mobilierului modern, izolarea fonică 
perfectă şi aerisirea bine pusă la punct sunt câteva din elementele ce asigură o afluență 
sporită de beneficiari, aşa cum mi-a fost dat să constat pe timpul vizitei speciale făcută 
în marea sală. 

Secţia de Manuscrise, cunoscută şi sub numele de “Quaderni”, este instalată în 
patru încăperi frumos decorate, înfăţişarea lor fiind parcă în consens cu legăturile 
prețioase şi rafinate ale fondurilor pe care le adăpostesc. O notă aparte face şi bogata 


21 


colecție “Stendhal” care stă la dispoziţia tuturor celor interesaţi de viaţa şi opera 
marelui scriitor francez care şi-a dorit întotdeauna să fie considerat şi cetățean 
milanez. Se mai cuvine a adăuga şi faptul că Biblioteca Centrală “Sormani” mai deţine 
şi un alt fond preţios (cifrat la 3000 volume) “Eugenio Montale” care acum se află 
conservat, în mod simbolic, în fosta locuinţă a poetului de pe strada Bigi. 

În incinta Bibliotecii mai există şi câteva saloane mari menținute exact aşa cum 
fuseseră ele concepute de foştii proprietari. Astfel, Auditoriul, numit şi “Sala del 
Grechetto”, datorită frumoasei fresce, care-i înconjoară pereții, aidoma proiecției unui 
film panoramic, reprezentând binecunoscutul “Mit al lui Orfeu” — este un loc ideal 
pentru organizarea conferințelor-dezbateri, a simpozioanelor sau a altor genuri de 
manifestări îndrăgite de publicul cititor şi nu numai. 

“Sala dei putti” (a amoraşilor) a preluat numele de la prețioasele stucaturi în 
manieră rococo cu care i-a fost decorat plafonul. Pictura de pe perete a fost realizată 
de Giuseppe Nuvolone cu ocazia trecerii prin Milano, în anul 1649, a prințesei Maria 
Anna de Austria, care se deplasa în Spania unde urma să se căsătorească cu regele 
Filip al IV-lea. 

În timpul sezonului cald, cititorii obişnuiesc să-şi petreacă momentele lor de 
respiro în frumoasa grădină englezească din spatele palatului unde a fost amplasat, din 
1955, un grup sculptural, “Vânătoarea mistrețului”, şi de unde se poate admira 
întreaga fațadă a Bibliotecii. 

În fine, mă simt dator să prezint şi punctul cel mai fierbinte al instituţiei, “Punto 
Web”, inaugurat din iunie 2001. Aşa-zisa Sală telematica, deschisă doar între orele 9 — 
13 şi asistată de un grup de specialişti, este dotată deocamdată doar cu 12 PC-uri 
performante conectate la întreaga reţea de cataloage on line, atât la cel al propriei 
biblioteci cât şi la cele ale altor 400 de biblioteci răspândite pe întreg teritoriul țării şi 
integrate SBN-ului (adică Serviciului Bibliotecar Naţional), inclusiv la cataloagele 
marilor biblioteci ale lumii, precum şi la celelalte resurse electronice: Internet sau 
arhivele de texte şi imagini stocate pe CD-ROM-uri. 

Aparatura de aici facilitează extinderea studiului, aprofundarea cercetării şi a 
documentării, demersuri ce sunt conforme cu funcțiile şi obiectivele fundamentale ale 
Bibliotecii Comunale Centrale, beneficiarii acesteia (65% sunt tineri cu vârsta de până 
în 30 de ani) putând stoca, de-a lungul a cel mult două ore pe zi, cât li se permite 
utilizarea sursei, pe un floppy disk virgin (pus la dispoziţie cu titlu gratuit!) sau pe 
hârtie, prin intermediul imprimantei, până la 10 pagini de text. 

Unităţile electronice de comunicare nu pot fi însă folosite şi pentru transmiterea 
de mesaje, discuţii în timp real, telefonie virtuală sau comenzi pentru cumpărături. 
Şi apropo de restricții. Dintr-un prospect, pus la dispoziția utilizatorilor serviciului, am 
aflat că în incinta bibliotecii nu sunt permise: utilizarea telefoanelor celulare, 
mestecatul gumei sau consumul băuturilor! 

Biblioteca Centrală din Milano este conectată, prin mijlocirea reţelei intranet 
(fapt ce a făcut ca numărul total al calculatoarealor să se ridice deja la 200), la cele 24 
de biblioteci filiale (aşa-zise raionale) ce îşi desfăşoară activitatea, în marea lor 
majoritate, în clădiri moderne cu spaţii multifuncţionale cu suprafeţe de la 220 la 850 
mp, ŞI după un program identic, iar unele, precum “Affori”, “Baggio”, “Lorenteggio” 
sau “Calvairate”, unități dispuse în cele patru puncte cardinale ale metropolei, având 
sălile de lectură deschise până la orele 23 (1), cu excepția zilei de sâmbătă. 

Spre deosebire de instituția “mamă” cărora li se subordonează, acestea au şi câte 
o secție distinctă pentru copii, începând de la cei cu vârstă preşcolară şi până la 
adolescenţi, segmentul acestor reprezentând cam 22% din totalul publicului cititor 
înregistrat de-a lungul unui an calendaristic. 

În plus, bibliotecile mici, răspândite în cele nouă sectoare ale oraşului, 
promovează şi o paletă diversă de activităţi cu caracter cultural sau recreativ. 

Consultând cele câteva programe-invitație (pe care mi le-a pus la dispoziţie distinsul 
coleg Mario Rovere împreună cu un set reprezentativ de lucrări elaborate în ultimul 
timp, motiv pentru care mă simt dator să-i mulțumesc şi cu acest prilej) am aflat că 
bibliotecile, deşi înrudite prin profilul activităţii de bază, ştiu să se şi diferenţieze între 
ele grație pasiunii bibliotecarilor,  disponibilităţii colaboratorilor din rândul 
intelectualităţii sau intereselor de ordin spiritual ale membrilor comunităţii pe care, cei 
dintâi, încearcă să şi-i apropie cât mai mult posibil. 

Astfel, filiala “Fra Cristoforo” obişnuieşte să ofere abonaților săi concerte 
muzicale pe viu, “Cassina Anna” organizează expoziţii de arte plastice, “Niguarda” 
inițiază dramatizări pentru cei mici cu sprijinul unui teatru profesionist, iar altele, 
precum “Affori”, “Dergano-Bovisa”, “Venezia” sau “Villapizzone” se lasă, la rându- 
le, antrenate în desfăşurarea unui concurs extrem de popular intitulat “Sportul minții”. 
fotografică, în pictură şi, mai ales, de însuşire a limbilor străine. 

În ciuda personalului insuficient (format doar din 150 bibliotecari şi alte 
categorii de specialişti) şi a unui buget anual de 4,5 milioane euro, inteligent gestionat 
de actuala directoare, Doamna Stefania Jahier, Biblioteca Comunală Centrală din 
Milano şi salba filialelor sale prestează o activitate responsabilă şi susținută care se 
reflectă deseori, pe larg, nu numai în publicațiile cu caracter strict profesional, ci şi în 
periodicele culturale sau cotidianele locale (aşa cum aveam să observ pe o pagină 
întreagă din “La Republica”, aceleaşi aprecieri favorabile şi încurajatoare fiind 
împărtăşite şi de locuitorii aşezării, beneficiarii de drept ai multiplelor servicii oferite 
cu competenţă şi pasiune de către slujitorii entuziaşti ai acestora. 

Pe malurile lacului Como 


Din momentul în care m-am ştiut ajuns în partea de nord a Italiei mi-am propus 
să vizitez cel puţin pe unul din lacurile renumite din zona munţilor Alpi. 

Vrând să profit de prima zi senină, pe care am avut-o la Milano, m-am urcat în 
trenul de ora 9 din gara Bullona ce avea să mă conducă, în nici 45 de minute, până în 
preajma lacului Como, locul râvnit de agrement al milanezilor. 

Cum la biroul de informații al gării nu am reuşit să mai găsesc nici un plan al 
oraşului-staţiune, mi-am îndreptat paşii direct spre ţărmul cel mai apropiat al lacului, 
lăsându-mă călăuzit de un indicator şi de o hartă din nelipsitul ghid verde Michelin 
care m-a acompaniat prin toată Italia. 

Şi pentru că, cel puţin în prima etapă, oraşul nu mă interesa într-atât de mult, 
m-am oprit în preajma debarcaderului care începuse să devină destul de agitat. 

Lumina încă puternică a soarelui de sfârşit de septembrie dădea un plus de 
strălucire fațadelor hotelurilor şi vileleor dispuse în amfiteatru la poalele colinei 
Brunate pe vârful căreia se putea ajunge destul de repede cu un funicular. 

La țărm câteva vaporaşe confortabile îşi aşteptau nerăbdătoare pasagerii (în 
marea lor majoritate turişti de origine germanică sau japonezi) care urmau să se 
implice într-o croazieră de-a lungul celor 50 de km, cât măsoară acest lac până în gura 
râului alpin Adda. Dacă întregul parcurs dus-întors nu ar fi durat aproape 8 ore şi nici 
nu ar fi costat atât de mult (pentru că includea, în mod obligatoriu, şi dejunul servit pe 
punte) poate că m-aş fi prins şi eu în itinerariul de plăcere. 

Cum însă nu ajunsesem aici cu scopul de a puncta în viteză mai ştiu ce obiective 
de pe traseul atât de lung (dar şi plin de satisfacții!), am decis să zăbovesc mai degrabă 
la “confluenţa” lacului cu oraşul pentru a cunoaşte astfel câte ceva din particularitățile 
fiecăruia. 

Într-o atare situaţie s-ar cuveni să subliniez câteva lucruri. 

Dintre toate lacurile de origine alpină ale Europei, lacul Como este cel mai adânc 
(la Aregegno, el atinge 410 m!) şi, desigur, cel mai variat. El se întinde spre 
miazănoapte de-a lungul a două şiruri de munţi (a căror altitudine începe de la vreo 
500 m şi creşte în partea superioară până la 2600 m!) urmând linia lor şerpuită şi 
presărată cu golfuri şi golfuleţe. Pe țărmurile sale se găsesc păduri de foioase sau 
conifere care acoperă uneori coamele munților, orăşele şi sate primitoare, porturi, 
castele vechi sau livezi în care reuşesc să convețuiasă împreună măslini, duzi, 
chiparoşi, castani, smochini, nuci, dafini de culoare roz sau lămâi. 

Peisajul superb, liniştea excesivă şi clima blândă au fost cu siguranță principalele 
elemente care i-au impresionat pe câțiva poeţi latini (inclusiv pe Virgiliu), pe 
romanticul Shelley şi chiar pe violonistul N. Paganini. Din aceleaşi motive, astăzi, se 
stabilesc aici numeroşi străini (în marea lor majoritate oameni în vârstă) care-şi 
cumpără în special case cu grădină de flori pentru a-şi petrece fericiţi restul zilelor. 

Scriitorul Alessandro Manzoni — atras de sfâşietoarea poveste de dragoste a doi 
tineri țărani lombarzi, Renzo şi Lucia, din perioada ocupaţiei spaniole din secolul al 
XVII-lea — şi-a plasat în câteva localităţi de pe malul lacului acțiunea romanului său 
istoric “Logodnicii” (“I promessi sposi”), motiv pentru care acum, în toate vacanţele, 
liceenii descind în această zonă intrată în legendă şi prin contribuţiile literare ale 
scriitorilor enumeraţi ceva mai înainte. 

Aşadar, nu m-am grăbit să merg nici la Cernobbio pentru a vedea renumita Villa 
d'Este cu grădina sa “allitaliano”, nici la Bellagio, o frumoasă staţiune de renume 
mondial, şi nici la Tremezzo, oraş aflat într-un peisaj magnific. M-am decis să văd cât 
mai bine celebrul lac numai dinspre partea oraşului Como. 

Pe măsură ce soarele urca pe bolta cerului albastru, culoarea lacului se modifica 
de la verde închis spre un albastru cu reflexe metalice, în oglinda apei mângâiată şi de 
o briză uşoară reflectându-se vârfurile răsturnate ale colinelor şi vilelor mai arătoase. 
Aglomeraţia catargelor, velelor portocalii sau roşcate te făceau să te crezi pe undeva în 
sudul Italiei. Din când în când câte o ambarcaţiune uşoară pleca sau revenea în port cu 
cei încântați de diversitatea priveliştilor ori fortificaţi de cura de aer curat. În preajma 
debarcaderului valurile create spărgeau imaginile reflectate ale siluetelor navelor 
fărămiţându-le într-o puzderie de arabescuri. 

Am văzut acostând la mal chiar şi o “Lucia”, un fel de barcă cu acoperiş susținut 
de 3 arcuri din lemn (ambarcațiune caracteristică vechiului Lario, cum i se spunea 
lacului pe vremea romanilor), care m-a făcut să-mi amintesc de sonetul lui Vasile 
Alecsandri “Lacul de Como”: “Frumoasele villa, zâmbind în lumină, / Se-nşiră sub 
dealuri ca scumpe comori, / Şi-n umbra de arbori ce-n apă se-nclină / Trec barce 
uşoare cu juni călători.” 

Cum vremea continua să se încălzească, temperatura aerului urcând până la 27 
de grade, iar parcul din preajmă se umplea de lume, m-am strecurat pe aleile ce te 
îndemnau să rătăceşti şi pe țărmul apusean. Am traversat nişte podeţe şi m-am pomenit 
într-un fel de “rai de grădină ce varsă pe maluri buchete de flori”, cum spune într-atât 
de inspirat poetul V. Alecsandri, în care îşi aflase culcuşul câteva reşedinţe de factură 
neoclasică: vila “Gallia” (proprietatea defunctului stilist Gianni Versace) ale cărei 
statui de pe balustrada fațadei, recent restaurată, îşi găseau corespondentul în grupul 
zeităților romane de la intrare, şi luminoasa vilă “Olmo”, un superb edificiu ridicat cu 
două secole în urmă. Din parcul său deschis, decorat cu arbuşti pitici şi tighele de flori, 
aveai cea mai frumoasă privelişte asupra lacului şi colinelor dinspre răsărit. Vilele au 
aparținut, inițial, unei nobilimi care a ştiut să promoveze civilizația veligiaturii atât de 
familiară acum italienilor. Dincolo de acestea se mai găsesc hoteluri, piscine şi chiar o 
şcoală de înot. 

Epuizând deja un film color din cauza peisajelor de-a dreptul seducătoare, m-am 
întors în zona oraşului cu care ocazie am reuşit să văd hangarul Aeroclubului ce 
asigură zborurile de agrement cu hidroavioanele, elegantul stadion “G. Sinigalia” (care 
mi s-a părut că tânjea după vremurile de glorie ale echipei locale de fotbal) şi statuia 
unuia dintre fii vestiți ai oraşului, Alessandro Volta, inventatorul primei pile electrice 
din lume (1799). 

În piaţa veche, de pe terasa înțesată de tineri a unui restaurant, având în faţă un 
capucino mare, am încercat să mă odihnesc, dar şi să “degust”, pe îndelete, ansamblul 
arhitectural de vizavi alcătuit din clădirea Primăriei, turnul cu orologiu şi catedrală. 

Deasupra arcadelor romanico-gotice, placate cu marmură în două culori ale 
palatului comunal se înalță balconul de unde, cândva, notabilitățile rosteau 
proclamaţiile. 

Domul din preajmă este un important edificiu gotico-renascentist a cărui piatră 
de temelie s-a pus în anul 1487. Se remarcă fațada abundent decorată, cei patru pilaştri 
ornați cu statui de sus în jos, portalul central cu chipurile unor sfinţi sau eroi, nişele din 
preajma acestuia care adăpostesc sculpturile din piatră ale lui Pliniu cel Bătrân şi 
Pliniu cel Tânăr, scriitori latini originari de pe aceste meleaguri. 

Autorii decorațiilor în cel mai pur stil lombard sunt frații Rodari, autentici 
meşteri comacini ce au contribuit la răspândirea meşteşugului sculpturii în Italia şi 
chiar în Europa. 

Întrucât Domul se afla închis din cauza pauzei de prânz nu am putut să văd şi 
decorația renascentistă din interior, tapiseriile, baptisteriul sau altarul sculptat în lemn. 

Cealaltă piaţă, Cavour, a devenit astăzi centrul vieții contemporane chiar dacă 
frumuseţea şi-o datorează mai mult prezenţei lacului şi mai puțin arhitectului care a 
gândit-o. 

Cuprins 


În oraş mi-a mai reţinut atenţia “Casa del Fascio” (astăzi sediul Gărzii Financiare 
locale), o clădire ridicată între anii 1932 — 1936 de Giuseppe Terragni, cel mai mare 
arhitect al curentului raționalist italian. 

Plimbarea pe străzile vechi înțesate de prăvălii cu suveniruri pentru turişti (cei 
mai mulți păreau a fi elveţieni, germani sau francezi), dar şi de magazine de confecții 
sau textile, s-a dovedit a fi un bun prilej pentru a-mi aminti nu numai de rolul jucat de 
acest centru de prelucrare şi de comercializare a mătăsii, ci şi de faptul că zăbovisem 
aici vreo cinci ore şi că plecarea spre Milano nu mai putea suferi nici un fel de 
amânare. 

Bergamo sau oraşul bicefal 


Pe timpul şederii la Milano îmi propusesem să mă deplasez şi în localitățile mai 
interesante care gravitau în jurul acestui mare oraş. Aşa se face că într-o bună zi, 
exasperat fiind de vremea închisă care mă împiedica să-mi continui programul de 
realizare a unui fotoreportaj, am plecat la Bergamo sperând că, măcar acolo, aş putea 
da o mai bună întrebuințare timpului. 

Ajungând la destinație, după ce parcursesem vreo 50 km pe autostrada care 
mergea spre Veneţia, mi-am dat seama că, de fapt, numele de Bergamo şi-l dispută 
două aşezări distincte care formează, totuşi, un ansamblu urbanistic unitar: oraşul de 
Jos (Bassa, modern, primitor şi mult mai aerisit) şi oraşul de sus (Alta, foarte vechi, 
liniştit, mult mai înghesuit, dar pitoresc). Ambele sunt situate pe un contrafort al 
Alpilor ale cărui laturi sunt străbătute de Brembo şi Serio, afluenți ai râului Adda. 

Deci, cum era şi firesc, am descins mai întăi în Citta Alta, adică la originile 
acestei aşezări cu nume de rezonanţă atât în istoria Italiei cât şi în domeniul tapiseriei. 
Situarea sa pe o colină destul de înaltă cât şi zidurile medievale de incintă mi-au 
amintit de îndată de Sighişoara noastră. Spre deosebire de oraşul transilvănean, 
vechiul Bergamo este cu mult mai mare şi chiar mai bogat în monumente de 
arhitectură. În plus, în ciuda străzilor sale destul de strâmte (unele n-au nici măcar 2 m 
în lăţime!), aici se poate circula şi cu maşina. 

Principalul reper al centrului istoric este piaţa veche în mijlocul căreia tronează, 
de peste trei secole, o fântână înconjurată de sculpturi alegorice. Într-una din laturi se 
găseşte Palatul Comunal (cel mai vechi din Italia!) inaugurat în anul 1199 şi 
reconsolidat în secolul al XVI-lea. Configuraţia ferestrelor şi altorelieful de deasupra 
balconului atestă influenţa venețiană în decorarea acestuia. 

O scară acoperită permite accesul turiştilor în turnul sobru şi nu prea înalt ce 
datează din secolul al XII-lea, orologiul său continuând să sune numai la ora 22, ca şi 
cu 500 de ani în urmă când, în mod obligatoriu, se stingeau luminile în oraş. 

Trecând pe sub una din arcadele Palatului Comunal pătrunzi dintr-odată în piața 
Domului unde, practic, te simţi de-a dreptul copleşit de frumuseţea celor trei 
construcții de excepție, toate aliniate pe latura estică. 

Întâia aparţine Baptisteriului, un atrăgător edificiu octogonal cu graţioase 
colonete şi însemnele virtuţilor cioplite în marmură roşie. Cea de a doua este Capela 
condotierului Bartolomeo Colleoni, la care primul arhitect al Renaşterii din 
Lombardia, Giovanni Antonio Amadeo (care ridicase şi faimoasa mănăstire din 
Pavia!), a lucrat vreme de şase ani (între 1470-1476). Fațada acesteia a fost acoperită 
numai cu bucăţi de marmură policromă extrem de prețioasă peste care se suprapun, 
după o concepție inspirată, sculpturi fine ce înfăţişează medalioane, scene din Biblie 
sau diverse alegorii. 

Interiorul acestui tezaur artistic bergamez este, la rându-i, decorat cu sculpturi 
de o extraordinară delicateţe, cu fresce ce poartă semnătura lui Tiepolo. Deasupra 
sarcofagului o statuie din lemn aurit îl înfăţişează pe vestitul condotier căruia 
venețienii i-au purtat respectul ce i se cuvinea pentru strălucitele fapte de arme. Alături 
de el se odihneşte şi Medeea, fiica sa preferată. 

În fine, cel de al treilea edificiu aparţine Bisericii Santa Maria Maggiore care a 
fost realizată încă din epoca romanică. Ea se află situată în stânga capelei menţionate. 
Tapiseriile sale italiene sau flamande şi superbele panouri ce înfăţişează scene 
importante din Cartea Sfântă au fost concepute după proiectele lui Lorenzo Lotto. 

În oraşul de sus am identificat (absolut cu totul întâmplător) şi sediul 
Universităţii care, acum, în preajma începerii noului an de învăţământ, redeveni la fel 
de animat. Privind câteva înştiințări de pe panourile holului de la intrare am reținut şi 

numele profesoarei de origine română Tatiana Nicolescu. ŞI, ca un făcut, în timp ce 
mă gândeam la țara noastră, am mai întâlnit şi clădirea unui liceu în jurul căreia roiau 
grupuri de elevi priveliştea determinându-mă să-mi amintesc de Şcoala germană 
cocoțată tocmai în vârful cetăţii Sighişoarei! 

În Bergamo Alta fiinţează Institutul Muzical Donizetti, menirea sa fiind aceea de 
a impune contemporanilor pe prestigiosul şi talentatul compozitor bergamasc care a 
creat nemuritoarele opere “Don Pasquale” şi “Lucia de Lammermoor”, iar într-o zonă 
ceva mai retrasă se găseşte şi casa-muzeu în care a trăit acesta. 

În ciuda vremii excesiv de întunecate şi a burniţii persistente am reuşit să mă 
plimb prin labirintul străduţelor delimitate de ziduri drepte şi înalte din piatră 
descoperind, cu acest prilej, şi faimoasa mămăliguţă cu carne de prepeliță 
(specialitatea culinară nr.1 a localităţii!) care, grație culorii sale de un galben intens, 
reuşea să învioreze decorul uneori sumbru al vitrinelor micilor restaurante presărate 
pe traseu. 

Ploaia - care se înteţise odată cu încheierea vizitei mele în oraşul medieval - m-a 
îndemnat să mă refugiez, pentru mai bine de o oră, într-un loc ceva mai ospitalier din 
oraşul de jos, obiectiv pe care țineam neapărat să-l punctez. Ajunsesem, aşadar, la 
renumita Accademia Carrara (care etalează excelenta colecţie de pictură a rafinatului 
conte Giacomo Carrara), patrimoniul său fiind capabil să stârnească invidia oricăreia 
dintre metropolele lumii. 

Intrând întâlneşti, mai întâi, o expoziţie permanentă de evantaie din secolele 
XVII-XIX ce provin din Italia, Franța, Marea Britanie sau din Japonia, apoi ţi se 
dezvăluie comorile adăpostite în cele peste 20 de săli bine iluminate. Practic nu ştii ce 
să admiri mai mult: portretele realiste ale unor demni cetăţeni ai urbei, capodoperele 
reprezentanţilor de seamă ai Şcolii de pictură venețiene, portretele delicate ale lui 
Sandro Botticelli, Rafael sau Pisanello, madonele atât de expresive ale lui Giovanni 
Bellini şi ale cumnatului său Andrea Mantegna (cu care, culmea, se înrudeşte şi în 
planul creației)! 

Între numeroasele lucrări expuse aici am remarcat un decupaj excesiv de colorat 
(datorată unui artist milanez anonim din secolul al XV-lea) care prezintă cercul 
restrâns de cunoştinţe al papei Bonifacio Bembo aflat într-un moment de reculegere. 
Cele câteva zeci de personaje, înghesuite unele între altele şi surprinse din profil, îţi 
lasă impresia că ar fi implicate într-o autentică paradă a modei renascentiste, 
principala lor grijă fiind aceea de a-şi etala frumoasele veşminte sărbătoreşti specifice 
epocii înfloritoare a Renaşterii. Tabloul, în mod aparent, surprinde o stare de fapt, dar 
prin valoarea sa documentară el constituie, oricând, o provocare pentru stiliştii de 
astăzi sau pentru specialiştii din domeniul istoriei costumului european. 

Lorenzo Lotto, artistul solitar care şi-a legat numele de Bergamo, îşi etalează o 
suită de lucrări interesante între care şi două compoziţii pline de expresivitate ce 
înfăţişează pe Sfânta Fecioară împreună cu Sf. Caterina. Nu puteau lipsi dintr-o 
colecție atât de prețioasă portretele lui Moroni, Durer, Velasquez sau Clouet, naturile 
moarte cu instrumente muzicale ale lui Evaristo Baschenisa (alt fiu al oraşului), 
vedutte-le lui Antonio Guardi sau marinele lui Van Goyen. 

La ieşirea din acest autentic sanctuar al artelor am aflat, prin mijlocirea unui 
pliant ce mi s-a înmănat de către personalul muzeului, despre o inițiativă a Direcţiei de 
Cultură menită să bucure pe studenţi şi pe toți ceilalţi iubitori de frumos din localitate. 
De la 8 octombrie 2002, Accademia Carrara urma să pună la dispoziţia celor interesați, 
(desigur numai pentru consultare la sala de lectură) şi preţioasa sa bibliotecă alcătuită 
din peste 12000 de titluri de cărți, cataloage de expoziţii şi albume de artă. 

În drum spre gară am mai parcurs, pe jos, mai multe bulevarde sau străzi din 
oraşul aşa-zis nou: Vittorio Emanuelle II, Papa Giovanni XXIII, S. Tomaso, Pignolo 
ş.a. cu care prilej am mai întâlnit câteva palate vechi din secolul al XVI-lea ori biserici 

în stil baroc. De pe via A. Locatelli am surprins pe peliculă imaginea uşor învăluită în 
ceață a cetății medievale (situată exact cu 100 de metri mai sus!) care domina linia 
orizontului. 

Trebuie să mărturisesc că m-au impresionat, prin dimensiunile, arhitectura şi 
curăţenia lor, instituţiile de învățământ şi cultură, sediile unor bănci, precum şi casele 
simple de locuit. În marea lor majoritate, “blocurile” sau vilele (care-şi expun 
frumoasele balcoane din care atârnă adevărate jerbe de flori) se integrează unei viziuni 
urbanistice tradiționale şi, pe cât posibil, unitare. Fațadele tuturor imobilelor sunt 
colorate într-un larg spectru cromatic care, după cum se ştie, au şi o influență benefică 
asupra psihicului celor ce le locuiesc sau numai le privesc mergând pe stradă. 

De asemenea, m-a frapat faptul că nu există nicăieri diferenţe mari de înălțime, 
goluri deprimante între clădiri sau faţade cu tencuiala exfoliată, volume geometrice 
stridente sau sparte (aşa cum se practică, în ultima vreme, în marea majoritate a 
oraşelor noastre), nici o decorație sau o culoare țipătoare, nici o plantație de arbori 
neavenită. 

Toate demersurile urbanistice sau peisagistice, promovate la modul inspirat, 
inteligent şi responsabil de către edilii actuali ai oraşului, concură la crearea unui 
mediu ambiental nu numai extrem de agreabil, ci şi reconfortant, acesta constituindu- 
se în principalul factor care te determină să trăieşti aici sau să te facă să revii, în 
situația în care te ştii doar simplu turist aflat în trecere, cu o şi mai mare plăcere la 
Bergamo. 

Bologna, oraşul cu o structură urbanistică singulară 


Mărturisesc că oraşul Bologna nu mă interesase niciodată în mod deosebit motiv 
pentru care, cu ocazia recentei vizite în Italia, nu catadicsisem să-l includ în itinerariul 
extrem de riguros ce urmărea doar cunoaşterea celor mai importante centre artistice. 

ŞI, totuşi, pentru că plecasem din Milano spre Florenţa într-o zi de luni, 
dimineaţa devreme, înregistrând astfel un avans de câteva ore față de timpul fixat 
pentru a ajunge la destinație şi, respectiv, să mă cazez, m-am hotărât brusc să cobor 
din trenul expres, unde credeți (?), chiar la Bologna, gara mare de aici fiindu-mi 
cunoscută ca cea mai importantă poartă feroviară menită să lege Nordul cu Sudul ţării 
sau Europa cu Adriatica şi Mediterana. 

Sub impulsul deciziei neprevăzute mi-am depozitat repede bagajele (care, între 
timp, îşi sporise greutatea!) şi, după ce am făcut rostul de o hartă extrem de practică de 
la biroul de informaţii turistice (oare pe când îşi vor face apariția acestea şi în gările 
marilor oraşe din România!), m-am oprit în preajma porţii Galliera pentru a stabili 
ceea ce s-ar cuveni să vizitez. 

După studierea sumară a planului oraşului, am constatat că Bologna, în ciuda 
vechimii sale de mai bine de două milenii, se dovedeşte a fi cât se poate de bine 
sistematizată, zona sa de maxim interes (deci, inclusiv cea care mă interesa pe mine) 
aflându-se concentrată în interiorul pentagonului marcat de 12 bulevarde. Chiar dacă 
nu cunosc nici acum numărul străzilor (care în ciuda secolelor pe care le-au acumulat 
sunt drepte şi curate) pe cel al piețelor mi-l dezvăluise cu uşurinţă harta primită în dar. 
Sunt peste 30! 

Fixându-mi câteva repere mai importante mi-am început peregrinările bologneze. 

Primul lucru care m-a şocat a fost structura urbană spectaculoasă asigurată de cei 
35 km de portice (caz absolut unic în lume!) susținute de coloane din marmură sau de 
arcade din cărămidă realizate în toate ordinele arhitecturale posibile şi aliniate de-a 
lungul străzilor într-un prodigios joc de clar-obscururi sau racursiuri. Galeriile 
acoperite se curbează sau se unduiesc, după traseul drumului care urcă sau coboară, 
asigurând un elan şi o graţie inconfundabilă fațadelor. Constituindu-se într-un fel de 
proiecţie a casei spre exterior, acest ansamblu de arcade pitoreşti exprimă, totodată, 
natura cordială şi sociabilă a orăşenilor de aici a căror intenţie vizase nu atât uşurarea 
accesului în interiorul caselor ori prăvăliilor lor cât, mai ales, protejarea pietonilor de 
rigorile iernilor dezlănţuite sau de arşița necruțătoare a verii. 

În punctul de întâlnire al străzii Independenţei cu Massimo D"Azeglio am 
descoperit centrul virtual al localităţii şi cea mai mare concentrare posibilă de piețe 
deschise: Neptun, Maggiore şi Roosevelt. 

Temutul zeu al mărilor are aici un monument reuşit din bronz şi o fântână în stil 
baroc. Sculptorul de origine franceză Giambologna l-a surprins pe Neptun cu braţul 
drept sprijinit pe tridentul înfipt într-un monstru, la picioarele sale aflându-se heruvimi 
şi sirene printre care ţâşnesc jeturile de apă. 

Partea dinspre vest este dominată de Palazzo Comunale pe a cărui faţadă şi-au 
pus amprenta epocile diverse. Astfel jumătatea din stânga, cea sprijinită pe arcade, 
datează din secolul al XIII-lea, cealaltă din dreapta, tot de factură gotică, a fost 
concepută cu două secole mai târziu. Portalul proeminent - care maschează ruptura 
dintre cele două părți — este din timpul Renaşterii, el adăpostind, în zona superioară, 
statuia papei Grigore XIII (originar din Bologna), cel ce instituise, din 1582, 
introducerea calendarului care avea să-i poarte numele. 

În Piaţa Maggiore am întâlnit alte două palate: Podesta cu delicate arcade 
renascentiste la parter şi pe cel al regelui Enzo cu o frumoasă curte interioară şi o 
magnifică scară de acces în turn. 

În partea sudică a acestei pieţe m-am văzut copleşit de imaginea oarecum insolită 
a Bazilicii Sf. Petroniu (arh. Antonio di Vicenzo). Dedicat patronului spiritual al 
oraşului, imensul edificiu în stil gotic, început în 1390 (cu intenţia de a depăşi prin 
dimensiuni Biserica Sf. Petru de la Roma!), a rămas neterminat până astăzi, singura 
parte încheiată fiind doar nava principală sub cupola căreia Carol Quintul a fost 
încoronat de papă ca împărat în anul 1530. 

Fațada — a cărei parte superioară nu a mai apucat să fie placată cu marmură albă 
şi roşie — include un portal principal lucrat de sculptorul sienez Jacopo della Quercia. 

Partea cea mai interesantă ne-o oferă interiorul simplu. El are următoarele 
dimensiuni: 132 m lungime, 58 m lăţime şi 44 m înălțime. Să ne închipuim, aşadar, ce 
ar fi însemnat ca acesta să fi atins parametrii inițiali, adică 217 m în lungime şi 152 m 
în înălțime. Cu siguranță că acum ar fi fost cea mai impresionantă catedrală creştină a 
lumii! 

Aici, înăuntru, se păstrează altarul mare cu tribuna lui Vignola, câteva picturi şi 
sculpturi (între care şi statuia Sf. Anton de Sansovino), o pardoseală din ceramică de 
Faenza, de pete 500 de ani, şi mormântul Elisei Bacciochi, sora lui Napoleon. Pe 
pardoseala din dreapta a fost trasat meridianul imaginat în 1656 de Cassini. Lumina 
soarelui se strecoară printr-un orificiu îngust decupat în cupolă, iar punctul său extrem 
de concentrat, aidoma fascicolului emis de o lanternă tip laser, se deplasează de-a 
lungul liniei, pe care sunt înscrise lunile anului, stabilind cu precizie (desigur, numai 
atunci când afară este senin) ora locală. 

Prin spatele bazilicii, mai precis spus din piața ce poartă numele omului de 
ştiinţă bolognez Luigi Galvani, am pătruns în palatul Archiginnasio devenit, cu un 
secol în urmă, sediul celei mai importante dintre colecțiile Bibliotecii Comunale. 

Instituţia deţine un bogat fond de carte rară: 9000 codice, manuscrise, peste 
2500 incunabule, 45000 desene şi gravuri, precum şi 8800 periodice (!) pe care le pune 
la dispoziţia solicitanţilor în două săli, una de lectură cu 120 locuri şi o alta mai 
restrânsă numai pentru cercetători. 

Această Bibliotecă este cunoscută şi pentru prestigioasele sale activităţi menite 
să dinamizeze viaţa spirituală a urbei: expoziții de artă, concursuri de creaţie literară, 
“sâmbete”  cultural-artistice, precum şi pentru instituirea anuală a premiului 
“Archiginnasio d’oro” atribuit întotdeauna unui intelectual bolognez care a reuşit să se 
remarce în domeniul culturii. Din anul 2000 celui mai bun traducător de literatură 
italiană din lume i se acordă Premiul internaţional “Riccardo Bacchelli”. 

Palatul în care se află instalată Biblioteca a fost ridicat, între anii 1562-1563, 
după proiectul arhitectului Antonio Morandi. Iniţial, aici, a funcționat renumita 
Universitate a oraşului (din 1803 a fost mutată în palatul Poggi) de la care încă se mai 
conservă Teatrul Anatomic amenajat de Antonio Paolucci, zis Levantinul. Toată 
încăperea acestuia, recent restaurată, este concepută din lemn. Ea conţine statuile sau 
busturile celor mai de vază medici ai antichităţii sau din Bologna. Catedra - destinată 
docentului - este de fapt un fel de baldachin susţinut tot de elemente statuare. În 
mijloc este aşezată masa de disecţie a cadavrelor spre care se îndreptau, cândva, 
privirile pline de curiozitate ale studenților medicinişti. 

Universitatea de aici, Alma Mater Studiorum, fondată de un grup de profesori 
particulari încă din 1088, după numai două secole, perioadă în care funcționau deja 
facultăți de drept civil şi canonic, de filosofie, medicină, matematică şi ştiinţele naturii, 
ajunsese să fie frecventată de 10000 de studenţi (!) veniţi din toate colțurile Europei. 

Oraşul ajunsese ca la un moment dat să cheltuie pentru întreținerea Universităţii 
cam jumătate din bugetul său, profesorii eminenţi fiind achiziționați pentru perioade 
determinate şi cu sume imense (precum fotbaliştii de astăzi!). 

În perioada debutului, când accentul se punea mai mult pe dreptul roman şi pe 
teologie, au funcționat ca profesori şi câteva femei. Una dintre ele, Novella d” Andrea, 

se nimerise să fie într-atât de frumoasă la chip încât fusese nevoită să-şi susțină 
cursurile din spatele unor perdele pentru a nu distrage atenția tinerilor. Printre studenții 
renumitei Universități bologneze s-au numărat: Dante Alighieri, Francesco Petrarca, 
Nicolas Copernicus, G. Marconi, Giovanni Pascoli ş.m.a. 

Astăzi facultățile de medicină, de matematică, fizică şi chimie, de ştiinţe sociale 
sau filologie ale prestigiosului centru universitar sunt răspândite în diferite cartiere ale 
oraşului, rectoratul aflându-se instalat în palatul Poggi de pe via Zamboni. 

Interioarele Archiginnasio-ului: porticele elegante ale aşa-zisului patrulater care 
înconjoară curtea interioară, atât la parter cât şi în zona etajului, sălile de lectură sunt 
bogat ornamentate cu ecusoane heraldice, motive florale sau fresce, toată această 
decorație atât de diversă dar în acelaşi timp armonioasă dezvăluind gustul rafinat al 
bolognezilor. 

De aici, pe pitoreasca stradă Rizzoli plină de cafenele şi restaurante, se ajunge, 
destul de uşor, în piața Porții Ravegnana unde conveţuiesc două turnuri înclinate (due 
torri pendenti) ce-şi revendică, deopotrivă, statutul de simboluri incontestabile ale 
aşezării. Cert este faptul că, spre sfârşitul Evului Mediu, Bologna avea vreo 180 de 
turnuri şi campanile, numărul acestora reducându-se, acum, doar la zece. Primul din 
ele, Asinelli - ridicat în anul 1109 şi care reuşeşte să ofere o magnifică panoramă 
asupra întregului oraş (desigur celor ce rezistă să urce şi să coboare vreo 500 de 
trepte!) - are 97,2 m în înălțime şi o înclinație de 1 m, spre deosebire de celălalt, 
neterminat (cu 49 m. mai scund) dar cu o înclinaţie de peste 3 m.(!) din cauza 
fundaţiei sale slabe. Theophile Gautier, impresionat de postura oarecum bizară în care 
se află cele două turnuri, în însemnările sale despre Italia, scria despre acestea că 
“sunt două monumente ce au băut peste măsură şi care se întorc acasă ca doi beţivi, 
sprijinindu-se unul de celălalt”! 

Nu prea departe de aceste monumente - ce par a se lua la întrecere cu înaltul 
cerului - continuă să supravețuiască Mercanzia, sediul vechilor corporaţii (în care, 
acum, s-a instalat Camera de Comerţ şi Industrie a oraşului) ale căror blazoane 
specifice se mai păstrează în friza splendidei faţade. În nişele laterale au fost introduşi 
sfinții protectori ai negustorilor, iar sub balcon a fost creat un loc special pentru 
adăpostirea simbolului justiţiei tocmai pentru că de aici se proclamau sentințele sau se 
declarau falimentele. 

Oraşul mai are şi alte comori de arhitectură demne de interes. Am constatat 
astfel că şi străzile Barberia, Maggiore, San Stefano şi încă câteva sunt, la rândule, 
flacate de alte palate, biserici sau construcţii gotice cu balcoane. 

În Piaţa San Stefano, de pildă, există un complex de arhitectură format din patru 
biserici romanice (altădată aici fuseseră şapte!). La cea mai importantă dintre ele, 
“San Sepolcro” (Sf. Mormânt), mi-au reținut atenţia amvonul, racla cu osemintele Sf. 
Petroniu, intrarea în “Curtea lui Pilat” şi fântâna unde se presupune că şi-ar fi spălat 
mâinile mânjite de abominalabila sa faptă Pilat din Pont. 

Dar Bologna este renumită şi prin bucătăria sa bogată şi extrem de diversă din 
care cauză i se mai spune, adesea, şi “grasa”. În acest autentic paradis al pofticioşilor 
sunt la loc de cinste: salamul “mortadella” utilizat mai mult la facerea pizzei, 
parmezanul (un sortiment de brânză grunjoasă de culoare galbenă), tortellini şi 
cappelleti (un fel de colțunaşi umpluţi cu carne, salam, caşcaval, condimente), 
tagliatelle, un sortiment de tăieţei lungi ce se servesc, întotdeauna, într-un amestec mai 
gros ce include carne de vacă, şuncă, unt, legume şi chiar smântână! O legendă spune 
că tăieţeii aceştia ar fi fost inspirați de rochia de nuntă (!) a frumoasei Lucrezia Borgia 
care s-a căsătorit cu ducele de Ferrara . 

În momentul când mă îndreptam spre gară (desigur, obosit şi flămând din cale 
afară!), am avut parte de o surpriză culinară bologneză. Într-o latură a vastei pieţe 8 
August, situată în fața Parcului Montagnola, am văzut mai multe grupuri de oameni 

adunați în preajma unor tineri îmbrăcaţi în tricouri albe care, prin spatele unor mese şi 
printre nişte grămezi înalte de cutii, păreau să efectueze un fel de scamatorii aruncând 
sau prinzând cu mâinile un fel de discuri. 

Apropiindu-mă mai mult de locul cu pricina, mi-am dat seama că patronul firmei 
“Pizza Casa” dislocase aici vreo şapte tineri bucătari ce preparau, într-o perpetuă 
veselie şi cu o măiestrie de prestidigitatori, celebra gustare italiană, colorată “alla 
bolognese”, menită să liniştească orice stomac cu “foame de lup”, cum fusese scris pe 
o pancartă alăturată. Doi dintre aceştia, văzându-mă că încercam să-i fotografiez chiar 
în exercițiul funcțiunii, adică în momentul când aruncau blaturile prin aer, m-au invitat 
să servesc şi eu din bunătăţile pe care alții le scoteau din cuptoarele încinse cu lemne. 
M-au întrebat doar ce preferințe am şi m-am pomenit în mâini cu o pizza neobişnuit de 
mare (din care aveam să-mi liniştesc foamea nu numai în acel moment, ci chiar şi 
seara la Florenţa!) care nu costa nimic, singura ta “obligație” fiind doar aceea de a 
recompensa cu o sumă mai mult simbolică efortul neîntrecuţilor bucătari. 

La sfârşitul acestui periplu aş vrea să mai fac câteva remarci. 

Bologna, prin felul cum se prezintă ca un oraş mare, frumos şi deschis tuturor 
experiențelor intelectuale, prin maniera sa originală de a-şi impune gustul său elevat 
vizitatorilor şi, în special, datorită dimensiunii umane pe care ştie să şi-o etaleze, poate 
fi considerată ca un model urban demn de studiat cu multă atenţie şi chiar de urmat. 

Acest oraş atât de bine administrat ştie să te capteze prin trecutul său glorios, 
prin jocul culorilor de la roşu la cărămiziu, întotdeauna calde, prin exuberanţa şi nu 
bucuria de a trăi pe care le etalează fiecare dintre locuitorii săi. 

Dacă germanul Karl Ludwig Freiherr von Pollnith mărturisea, cândva, că acest 
oraş este singurul în care i-ar plăcea să locuiască, în situaţia în care ar fi nevoit să se 
instaleze în Italia, eu mi-aş permite să-l parafrazez puțin spunând că Bologna rămâne 
numai o aşezare agreabilă în care ţi-ai dori să trăieşti, ci şi o permanentă provocare (în 
situaţia contrară) de a reveni să o cunoşti mai bine. 

Florenţa, strălucită întruchipare a visului de frumusețe 
al lumii 


Sunt nevoit să încep rândurile de față cu o mărturisire ne prea onorabilă pentru 
autorul lor. Vreme de mai multe săptămâni m-am tot căznit să scriu ceva reprezentativ 
despre Florenţa dar, niciodată, nu-mi ieşea ceea ce mi-aş fi dorit. 

Nereuşita am pus-o nu numai pe seama timpului extrem de scurt pe care l-am 
petrecut (doar 48 de ore desfăşurate din fericire pe parcursul a trei zile!) sau pe 
avalanşa impresiilor vizuale destul de greu de sistematizat, ci şi pe multele întâmplări 
neprevăzute ce mi-au fost date să le trăiesc aici. 

Aflându-mă într-o astfel de situație mi-a venit în cele din urmă o idee salvatoare, 
aceea de a reconstitui, cu ajutorul celor patru duzini de imagini (imortalizate pe 
pelicula sensibilă), întregul itinerar parcurs prin “metropola artelor”. 

Primul popas, după ce m-am instalat la Pensiunea “Sette Santi” de pe bulevardul 
“Celor o Mie”, l-am făcut cum era şi firesc în Piaţa Domului. 

Deşi era într-o după-amiază de luni (când, ca peste tot în lume, muzeele sunt 
închise), cele trei superbe monumente de arhitectură concentrate într-un spațiu 
incredibil de restrâns reuşiseră să atragă mai multe sute de turişti de toate seminţiile 
care se mişcau dezinvolt printre ele scrutându-le cu privirea sau admirându-le 
entuziasmați. Volumele lor aproape imateriale, decorația delicată cât şi culorile se 
lăsau mângâiate de razele blânde ale soarelui de început de octombrie. 

Cea mai strălucitoare dintre bisericile Florenței (şi poate ale Italiei), Catedrala 
Santa Maria del Fiore a fost edificată între 1296 şi 1434, pe zidurile sale punându-și 
puternic amprenta cele trei stiluri specifice intervalului de timp parcurs: romanic, gotic 
şi renascentist. Dacă proiectul inițial a aparținut lui Arnolfo di Cambio, cupola 
îndrăzneață de format octogonal (şi înaltă de 106 metri!) este creaţia de excepție a 
marelui arhitect care a fost Filippo Brunelleschi. 

Aparatele de fotografiat clasice sau digitale ale vizitatorilor “mitraliază” cu blitz- 
urile lor faţada care de fapt este o replică aproximativă a celei distruse cu multe 
veacuri mai înainte. Pe suprafața sa însă meşterii secolului al XIX-lea au reuşit să 
îmbine într-un mod cât se poate de armonios albul marmurei preţioase de Carrara cu 
roşul cald de Maremma ori cu verdele odihnitor al celei de Prato. 

Bogata decorație sculpturală a fațadei - cu multiplele sale proieminențe sau 
adâncituri (ce marchează în mod distinct uşile, ferestrele sau nişele destinate 
adăpostirii sculpturilor) cu ritmul său consecvent asigurat de jocul liniilor verticale 
sau orizontale ordonate în baza unor legi strict matematice - se regăseşte şi pe pereții 
laterali, fapt ce contribuie la crearea impresiei de lucru desăvârşit, la sublinierea 
esteticii elevate pe care o degajă întreaga compoziţie plastică a edificiului. 

Graţioasa Campanilă (Clopotnița) — începută de Giotto în 1343 şi terminată ceva 
mai târziu de Francesco Talenti — cu cei aproape 82 de metri şi cu structura sa de 
marmură albă cu licăriri verzui se lasă devorată, centimetru cu centimetru, de mişcările 
iscoditoare ale “zoom” -urilor, cornişa şi balustrada din vârf înălțându-se dezinvolte pe 
cerul de un albastru superb. Obiectivele aparatelor, aidoma ocheanelor unor 
exploratori, decupează într-o succesiune ritmică ferestrele ingenios traforate sau 
reliefurile sculptate de Andrea Pisano ori Luca della Robia. 

Interiorul Domului (pe care aveam să-l văd a doua zi, dimineaţa) mi s-a părut a fi 
de o severitate excesivă. Aici patru arcade susțin masiva cupolă (concepută de 
Brunelleschi) acoperită de marea frescă “Judecata din urmă”, operă semnată de 
Georgio Vasari şi Federico Zuccari), pe care o scoate în evidență şi lumina filtrată de 
vitraliile realizate după prețioasele desene ale lui Donatello, Uccello, Ghiberti etc. 

În cadrul corului - delimitat de o elegantă incintă din marmură şi dominat de un 
Crucifix din secolul al XV-lea — avea să se consume episodul dramatic al conjurației 
Pazzi-lor, rivalii pe faţă ai Medici-lor. Într-o duminică, mai precis spus pe 26 aprilie 
1478, aici urma să fie asasinat Lorenzo Magnificul. Din fericire, el a reuşit să se 
refugieze la timp în Sacristia bisericii, dar fratele său, Giuliano, a căzut sub loviturile 
necruțătoare ale spadasinilor. 

Domul păstrează şi alte câteva relicve ce amintesc de oamenii cei mari ai 
Florenței care şi-au legat numele de existența sa: busturile lui Brunelleschi şi al lui 
Giotto, ambele din a doua jumătate a secolului al XV-lea, şi pictura pe lemn, de pe 
peretele din stânga, care îl înfăţişează pe Dante Alighieri îmbrăcat într-o robă de 
culoare roz şi cu “Divina Commedia” în mână, chipul său inconfundabil fiind 
suprapus peste imaginea panoramică a oraşului natal. 

În stânga transeptului se poate lesne repera, chiar în prima dintre capele, “Pieta” 
pe care Michelangelo o cioplise pentru propriul său mormânt, la cei 80 de ani ai săi, 
dar nemaiapucând să o şi termine. 

Vizavi de Catedrala Santa Maria del Fiore, tronează faimosul Baptisteriu al 
Sfântului loan Botezătorul (care este şi patronul spiritual al aşezării) ridicat peste 
ruinele altei biserici din perioada începuturilor creştinismului. Construcția sa 
octogonală de factură romanică (considerată drept cea mai veche din toată Florenţa!) 
este placată cu dale din marmură albă sau verde ce sunt dispuse într-o manieră 
elegantă şi armonioasă în spiritul gustului florentin. Se cuvine a face menţiunea că 
Baptisteriul s-a constituit într-un fel model nu numai pentru Domul şi Campanila din 
preajmă, ci chiar pentru întreaga dezvoltare a artelor la Florența. 

Pe trei dintre laturile sale se găsesc montate câteva porți. Dacă cea dinspre 
miazăzi este gotică (fiind realizată în anul 1330 de Andrea Pisano), cealaltă, situată pe 
latura opusă, devenise piatra de încercare în acest domeniu a lui Lorenzo Ghiberti. 
Neîntrecutul artist al Renaşterii avea să schiţeze şi mai apoi să toarne, între 1425 şi 
1452, basoreliefurile cu caracter narativ ale aşa-zisei “Porţi a Paradisului” (aprecierea 
îi aparține lui Michelangelo) din partea de est. 

Cele zece plăci masive din bronz acoperit cu foiţă de aur - prinse pe principala 
poartă de acces (astăzi ea este blocată din motive de securitate cu un grilaj din metal) — 
reconstituie scenele cele mai importante din Vechiul Testament (începând cu 
binecunoscutul episod al lui “Avram şi Eva” şi terminând cu cel în care apar implicați 
“Solomon şi regina din Saba”), ele fiind redate cu o măiestrie desăvârşită. Cu ocazia 
inundațiilor catastrofale din 4-5 noiembrie 1966, patru dintre plăci au fost desprinse de 
viitura devastatoare a fluviului Arno ele fiind ulterior repuse la loc. 

Tustrele edificiile religioase din Piaţa Domului alcătuiesc un compendiu de 
arhitectură menit să ilustreze împlinirile unei dintre perioadele cele mai strălucite din 
istoria artelor, dar şi prima victorie de proporții pe care ambițioasa Florenţă reuşeşte să 
o dobândească în competiţia sa cu rivale precum Pisa sau Veneţia. 

Pe unul din negativele cele mai prețioase (dintre toate pe care le-am avut asupra 
mea de-a lungul călătoriei prin Italia) am surprins faimoasa Piaţă a Senioriei (centrul 
politic şi administrativ al oraşului din Evul Mediu şi din perioada Renaşterii) al cărei 
admirabil decor îl formează însăşi Signoria, adică Palazzo Vecchio (Palatul Vechi), 
Loggia dei Lanzi (Loggia Lăncierilor) şi Fântâna lui Neptun. 

Primele elemente care mi-au reținut atenția în calitatea efemeră de fotograf 
amator au fost statuile admirabil integrate insolitei galerii de artă amenajată cu sute de 
ani în urmă în aer liber. 

Loggia — ridicată cu mai bine de şase secole în urmă ca un spațiu independent, 
iar mai apoi transformată într-un fel de adăpost pentru corpul de gardă al lăncierilor lui 
Cosimo I — cuprinde sub arcadele sale zvelte (preluate şi de alte pieţe urbane ale 
Peninsulei) mai multe sculpturi antice şi mai ales renascentiste între care “ludita” de 

Donatello, extrem de dinamicele “Răpirea unei Sabine” şi “Hercule luptându-se cu 
Centaurul” de Giambologna (lucrări ce marchează debutul în forță al sculpturii ce 
putea fi admirată din mai multe unghiuri posibile) şi grațiosul “Perseu” (1554) de 
Benvenuto Cellini, surprins în momentul ridicării capului Meduzei, considerat drept 
cea mai reuşită operă în bronz a Renaşterii. 

ŞI tot în acest spaţiu expozițional bine iluminat te țintuieşte locului “Marzaco”, 
mândrul leu adoptat ca un fel de mascotă de către florentini, pregătindu-te pentru 
contactul cu alte creații la fel de valoroase situate nu prea departe de el. 

Piaţa este dominată de austerul edificiu de culoare roşie al Palatului Vechi (al 
Senioriei), cel mai reprezentativ monument civil al Florenței de altădată care a 
aparținut iniţial lui Cosimo cel Bătrân. Întocmai cum remarcase şi Theophile Gautier 
(în însemnările sale despre Italia) acesta continuă să-şi păstreze “înfăţişarea mândră, 
romantică şi sălbatică” pentru că, de-a lungul timpurilor, el a reuşit să fie “martor al 
atâtor intrigi, frământări, violenţe şi crime”. 

Astăzi, în plin centru geometric al pieţii, o dală rotundă din bronz peste care 
zboară porumbeii răsfățați de câțiva copii indică cu exactitate locul unde a ars pe rug, 
în 1491, inflexibilul călugăr dominican Girolamo Savonarola, ascetul care - din cauza 
aversiunii sale faţă de cuceririle artelor şi moravurile emancipate ale epocii — reuşise 
să intre în conflict nu numai cu demnitarii familiei Medici (artizanii dezvoltării 
spirituale fără precedent a urbei), ci şi cu cei ai Papalității. Momentul execuției se află 
surprins de un pictor contemporan într-un tablou care se mai păstrează la Muzeul 
Mănăstirii San Marco. 

Pentru a pătrunde în palatul ridicat de Arnolfo di Cambio între 1299 şi 1314, 
trebuie să te strecori neapărat printre cele două sentinele uriaşe din marmură ce-şi 
etalează cu mândrie forța bicepşilor: “David” de Michelangelo, un autentic simbol al 
tinereţii şi libertăţii Florenței (lucrarea originală a fost transferată mai demult la 
Galeria Academiei) şi “Hercule omorându-l pe Cacus” de Baccio Bandinelli. 

În curtea delimitată de superbele coloane cu arcade şi dominată de o delicată 
fântână cu bazin din porfir pe care stă “Copilul cu delfin”, bronzul minuscul al lui 
Andrea Verrocchio, gardienii îți controlează în mod minuţios toate mărunțişurile din 
geantă (spaima atentatelor i-a afectat şi pe italieni) după care, cu biletul cumpărat de la 
birourile de la parter, urci scările pentru a accede în cele 18 camere distribuite pe două 
nivele. 

Apartamentele inițiale au fost pe parcurs mărite şi modificate de Giorgio Vasari 
şi colaboratorii săi în secolele XVI-XVII. Ele au adăpostit sediul guvernelor din 1848- 
1849 şi 1859-1860, precum şi pe cel al Italiei unificate din perioada 1865-1871 când 
Florenţa fusese aleasă drept capitală a acesteia. 

Salone del Cinquecento (Salonul celor Cincisute, cu dimensiunile de 55x20x22 
m!), amenajat de arhitectul Cronaca, la indicaţia lui Savonarola, pentru găzduirea 
Consiliului General al Poporului din perioada 1493-1496, avea să fie transformat, ceva 
mai târziu, într-o impresionantă sală de festivități şi de primiri oficiale. 

Atât pereții cât şi casetele din lemn ale uriaşului plafon cuprind fresce ce 
reconstituie momente importante din istoria destul de zbuciumată a Florenței sau chiar 
a Italiei, principalul autor al acestora fiind prolificul, minuțiosul şi sensibilul Vasari. 

Se cuvine a aminti şi faptul că anul 1503 marchează întâlnirea benefică, exact în 
acest cadru, dintre cei doi mari titani ai Renaşterii: Leonardo da Vinci şi 
Michelangelo, primul lucrând pe cartoane la reconstituirea faimoasei “Bătălii de la 
Anghiari”, iar ultimul (dar nu şi ca valoare!) pe a celei de la Cascina. În plus, pe toate 
cele patru laturi ale marii săli, pe piedestale sunt expuse şi lucrări statuare aparținând 
lui Michelangelo, Giambologna ş.a. 

Majoritatea încăperilor de la cel de al doilea etaj sunt la fel de somptuos decorate 
fie de Bronzino (cabinetul de lucru al lui Francesco de Medici, apartamentul Eleonorei 
de Toledo) de Ghirlandaio sau Verrocchio (camera lui Nicolo Machiavelli). 

O emoție puternică reuşeşte să-mi provoace masca mortuară din bronz a lui 
Dante Alighieri, cel care a ştiut să identifice (pe malurile înfloritoare ale fluviului 
Arno) şi să valorifice ca nimeni altul până la el izvoarele limbii literare italiene, dar şi 
să anunţe începuturile noii etape înfloritoare în dezvoltarea artelor. 

Părăsesc acest autentic microcosmos în care mi-a fost dat să constat cât de 
productivă a fost legătura stabilită între istorie şi artă de-a lungul a doar şapte secole şi 
nimeresc iarăşi în Piaţă, acolo unde Fântâna lui Ammannati izbuteşte să strângă pe toţi 
cei dornici să se fotografieze în fața zeului mărilor sau, de ce nu, în preajma statuii 
ecvestre a primului mare duce de Toscana, Cosimo I (şi el tot un fel de zeu protector, 
dar al artei!) turnat în bronz de manieristul genial Giambologna. 

Galeriile Uffizi — situate între Palatul Vechi şi Arno — constituie un alt reper 
important pentru mulțimea de iubitori ai artelor venită de peste mări şi țări. Pentru că 
marți, din cauza cozii impresionante a acesteia, am renunţat la vizitarea lor, a trebuit să 
revin în dimineaţa ultimei zile a şederii mele la Florenţa. Trebuie să recunosc că am 
aşteptat şi eu afară dar nu mai mult de o oră şi, după alte încă treizeci de minute de 
delectare, petrecute printre exponatele unei librării suprasaturată cu cărți de artă şi 
multe reproduceri, m-am înregimentat unuia din grupurile hispanice dornic de 
contactul direct cu creațiile originale ale şcolii renascentiste de pictură. 

Galeriile sunt amenajate în palatul cu două aripi ridicat de Vasari în anul 1574 
pentru a adăposti birourile administrative şi judiciare ale ducelui de Toscana. Deşi 
spațiul fusese înfrumusețat încă de prin 1591, cu “statui antice” şi cu “porticuri 
sublime”, muzeul începe să funcționeze în mod oficial mult mai târziu, prin 1765. 

În cele 45 de încăperi — dispuse la nivelul celui de al doilea etaj (primul 
cuprinde: Cabinetul de desene şi stampe, săli de expoziții temporare şi Biblioteca) — 
se găseşte expus un patrimoniu artistic excepțional format din tablouri, sculpturi şi 
piese de mobilier ce au fost create de la începuturile epocii medievale şi până spre 
sfârşitul perioadei baroce, majoritatea pieselor provenind din colecțiile de-a dreptul 
impresionante ale rafinaților duci de Toscana. 

În calitatea mea de iubitor al artelor şi de rătăcitor temporar prin această “pădure 
de frumuseţe” (Th. Gautier), spre care te conduceau permanent, aidoma unor cărări, 
cele trei coridoare, nu puteam să nu zăbovesc (măcar şi pentru câteva minute) în faţa 
unor splendori precum: “Bătălia de la San Romano” de Paolo Uccello, potretele lui 
Piero della Francesca ori Antonio Pollaiolo, pânzele pline de gingăşie dar şi de 
conotații simbolice ale delicatului Sandro Botticelli (“Alegoria Primăverii” şi 
“Naşterea zeiței Venus”), “Bunavestire” de Leonardo da Vinci, explozivul “Leon al X- 
lea” de Rafael, “Flora” şi “Venus din Urbino”, cele două picturi impregnate de 
senzualitate ale desăvârşitului colorist care a fost Tiţian. 

De la ferestrele celui de al doilea culoar de acces spre apartamente remarc (şi 
rețin totodată pe peliculă) faimosul coridor aerian amenajat de acelaşi neîntrecut 
arhitect Vasari de-a lungul fluviului şi chiar pe deasupra Podului Vechi pentru a i se 
putea asigura astfel lui Cosimo I deplina protecţie în timpul deplasărilor curente de la 
Palatul Senioriei la noua sa reşedinţă din Palatul Pitti şi invers. Obiectivul “Canon” 
ului meu suprinde nu numai scenografica panoramă asupra Florenței de pe malul stâng 
al Arno-ului ci şi piaţa (înţesată de lume!) creată între cele două corpuri ale clădirii 
muzeului, ea însăşi o adevărată operă de artă capabilă să stimuleze gustul oamenilor 
pentru minima uniformitate şi atât de necesara simetrie urbanistică. 

Fireşte că după circa o sută de minute petrecute în ambianța nu numai elevată ci 
şi reconfortantă a galeriilor (mi-aş fi dorit ca vizita să nu se mai încheie niciodată, dar 
ora plecării spre Padova se apropia îngrijorător de repede) am ieşit pe terasa de 

deasupra Loggiei de unde, pe deasupra trupurilor tolănite la soare ale unor scandinavi, 
am descoperit, pe pereţii Palatului Vechi, o autentică retrospectivă a tututor stemelor 
ce fuseseră închinate până acum oraşului, cât şi corpul masiv al campanilei. 

Pe ambele laturi ale Podului Vechi (reconstruit de Taddeo Gaddi în 1345 peste 
un altul ridicat de etrusci) sunt îngrămădite prăvăliile meşterilor orfevri, iar prin mijloc 
trece sfidător coridorul suspendat al lui Vasari. Vitrinele îngrijite etalează bijuterii 
dintre cele mai scumpe realizate din aur sau argint, coliere de diamante ori din perle, 
dar şi broşe, brățări sau medalioane, accesibile ca preț, confecționate din renumita 
sticlă colorată de Murano. În perimetrul terasei centrale, de acolo unde turiştii admiră 
şi apele liniştite ale fluviului, pe partea estică, la loc de cinste stă, de mai bine de un 
secol, bustul lui Benvenutto Cellini, patronul inimitabililor orfevri florentini. 

În preajma celebrului pod, Dante a revăzut-o, după mai mulţi ani, pe frumoasa 
Beatrice care, la cei 18 ani ai săi, avea să-l determine să înceapă a scrie primul 
memorial al iubirii “Vita nuova” (Viaţa nouă), considerat drept preludiul capodoperei 
de mai târziu “Divina Commedia”şi în care aceasta va deveni prototipul virtuţii şi 
pioşeniei feminine. 

Nu prea departe de acest reper, deci în stânga Arno-ului şi la câteva sute de 
metri distanță, se găseşte Pitti, cel mai impunător palat renascentist al Florenței, ridicat 
spre sfârşitul secolului al XV-lea (pentru bancherul care, ulterior, i-a împrumutat şi 
numele) după planurile lui Brunelleschi, aripile perpendiculare fiindu-i adăugate cu 
doar două sute de ani în urmă. 

Chiar dacă fațada dinspre stradă (predominant orizontală, de peste 200 m 
lungime!) este monotonă şi oarecum tristă, zidurile pe care ţi le dezvăluie curtea 
interioară (şi care sunt şi rodul fanteziei lui Ammannati) — datorită jocului măiestru 
dintre plinurile şi golurile pietrelor — emană un plus de forță şi echilibru, din care 
motiv nu ezit a le imortaliza în trei ipostaze fotografice la fel de reuşite. 

În acest palat şi-au avut reşedinţa membrii familiei princiare Medici, ai celei de 
Lorena cât şi regele Italiei, Vittorio Emanuelle II. Acum, interiorul său este disputat de 
patru muzee specializate între care şi celebra Galleria Palatina, una dintre cele mai 
bogate în capodopere din lume. Pe pereții sălilor ornamentate în marea lor majoritate 
de Pietro da Cortona şi Cero Ferri şi care poartă numai nume împrumutate din 
mitologie se înghesuie (uneori chiar şi până în zona plafonului!) mai multe sute de 
creaţii ale pictorilor florentini, italieni sau europeni din secolele XV-XVIII, ele însele 
fiind o mărturie a gustului extrem de exigent al acestor autentici Mecena ai artelor. 

Cei mai bine reprezentați sunt aici: Rafael (cu 11 lucrări în marea lor majoritate 
portrete sau madone pline de expresie), Andrea del Sarto (cu 16 tablouri), Tiţian (cu 
14 portrete!), Tintoretto, Veronese, dar şi Rubens, Van Dyck ori Brueghel. 

Palatul este înconjurat, la rându-i, de o splendidă grădină, tipic italiană, 
concepută în terase pe panta colinei Boboli pentru delectarea lui Cosimo I şi a 
sensibilei sale soții, Eleonora de Toledo. Ceea ce văd în jurul meu pare pare mai 
degrabă un reuşit exemplu de integrare armonioasă a elementelor arhitecturale într-un 
peisaj fie el şi artificial. 

În afara marelui amfiteatru, străbătut de axa pe care sunt dispuse trei fântâni 
arteziene, am întâlnit galerii, grote artificiale, arce şi porticuri delicate ce reuşesc să 
anime şi să înfrumuseţeze natura, invitându-te, în funcție de anotimp sau de dispoziția 
sufletească a momentului fie la meditaţie, fie la reverie... Privind Palatul Pitti din cea 
mai îndepărtată perspectivă a Grădinii Boboli constaţi că el se substituie unui autentic 
decor de teatru. 

Următorul pod întâlnit imediat în amonte este cel al Grațiilor ale căror “statui 
nemuritoare” i-au inspirat lui Dino Campana “Cânturile orfice” iar mie ... două 
imagini încărcate de aceeaşi poezie delicată care le învăluie. 

După încă o scurtă etapă, parcursă de această dată doar în cămaşa cu mâneca 
scurtă (din cauza soarelui care strălucea din ce în ce mai puternic), din animata stradă 
Benci am pătruns într-o piață largă de format rectangular (martora a nenumărate 
serbări strălucite) în capătul căreia trona cel mai “funebru” dintre lăcaşurile gotice ale 
urbei. 

Biserica ordinului franciscan “Santa Croce” (Sfânta Cruce), destinată în 
exclusivitate predicilor, cuprinde, după cum bine se observă şi din exterior o navă 
principală înaltă a cărei lungime atinge 140 metri! Fațada ei nu se deosebeşte prea 
mult de cea a Sf. Maria Novela din care motiv, fusesem pe punctul de a le confunda. 

În stânga pieţii, de pe un piedestal (pe care îl merită din plin!), poetul Dante 
Alighieri (statuat în marmură din anul 1864) te îndeamnă să pătrunzi cu emoția, pe 
care cu greu ţi-o stăpâneşti, în Panteonul național, pentru a te prosterna în faţa 
ilustrelor morminte (ele însele opere de artă datorate lui Vasari, Canova etc.) ale 
câtorva dintre geniile nu numai ale poporului italian, ci şi ale întregii Europe: 
Michelangelo, Galilei, Machiavelli, Rossini, Foscolo etc. 

Sentimentului de prețuire, pe care nu eziți să li-l nutreşti tututor acestora, i se 
adaugă, ca o recompensă, bucuria pe care ţi-o strecoară în suflet şi cele câteva 
splendori artistice din preajmă: frescele lui Giotto, păstrate încă într-o capelă, sau cele 
semnate de Agnolo Gaddi din cadrul corului, crucifixul lui Donatello ş.m.a. 

Ținând cu tot dinadinsul să admir şi panorama Florenței, am revenit pe malul 
drept al fluviului (de-a lungul căruia se nimeriseră a fi parcate mai multe zeci de 
autocare străine) şi, după ce am parcurs în grabă şi podul Sf. Nicolae, cu toată 
oboseala acumulată am început să urc pe faimosul Munte al Crucii. 

M-am oprit tocmai sus în Piazzale Michelangelo pe care Giuseppe Poggi a 
amenajat-o, în 1868, pe vremea când Florența ajunsese să îndeplinească şi 
prerogativele de capitală a regatului Italiei. Desigur că, de la înălțimea inteligent de 
bine calculată a frecventatului belvedere, Florenţa ţi se dezvăluie în toată splendoarea 
sa, monumentele emblematice ale acesteia de culoare alb-crem dominând şi 
însuflețind simfonia cromatică perpetuă pe care o înviorează roşul acoperişurilor sau al 
florilor din ferestre, dar şi verdele gădinilor din preajma fluviului. 

Privind şi ascultând la lumea adunată în vasta piaţă, am constatat că, aici, se 
ajunge ori înaintea primului contact cu cetatea “artelor”, ori la plecare, după ce, în 
prealabil, ai reuşit să-i savurezi din plin bogăţiile ei artistice. Aflat în cea de a doua 
ipostază, am tot încercat să panoramez oraşul de la stânga la dreapta sau să-l 
transfochez din dreptul albiei fluviului spre colinele îndepărtate de dincolo de ultimele 
cartiere pentru a repera şi, eventual, a transpune cât mai fidel pe peliculă şi siluetele 
obiectivele de interes deosebit pe care le parcursesem până atunci. 

Harta avută la îndemână mi-a uşurat destul de mult demersul, dar mi-a şi 
accentuat regretul întrucât constatasem că nu-mi mai rămăsese timp şi pentru a 
cunoaşte Biserica San Lorenzo cu faimoasa Capelă a lui Lorenzo Magnificul, 
Mănăstirea San Marco, palatele “fortărețe” Strozzi, Medici-Riccardi şi Rucellai, 
Muzeul Naţional Bargello sau Galeria Academiei care, la rândul lor, sunt părți 
integrante ale inestimabilului tezaur artistic. 

ŞI în timp ce “furam” ultima secvenţă a acestui superb decor m-a fulgerat, dintr- 
o dată, o întrebare: Care ar fi fost soarta Florenței dacă principii banului nu şi-ar fi 
aliat bunurile spiritului ca pe cea mai înaltă expresie a puterii sau dacă nu ar fi existat 
nişte protectori ai artelor, literaturii şi filosofiei precum Lorenzo de Medici sau 
Cosimo I ? 

Ivindu-i-se această şansă excepțională, Florenţa nu a pregetat să se gândească şi 
la nemurire. Oraşul predestinat să fie leagănul Renaşterii a pofitat din plin de această 
benefică oportunitate, a atras zeci de nume răsunătoare care prin strădaniile lor 
artistice insolite şi de mare curaj au contribuit implicit la înnoirea şi eternizarea gloriei 

sale. lată de ce Florenţa a ajuns a fi considerată astăzi drept cea mai strălucită 
întruchipare a visului de frumuseţe al lumii. 

Pisa, oraşul lui Galileo Galilei 


De la Florenţa şi până la Pisa sunt mai puțin de o sută de kilometri, distanță pe 
care o parcurgi cu trenul în aproximativ o oră. Drumul ar dura, probabil, cu mult mai 
puţin, dar traseul mai include câteva puncte de oprire: Prato, Empoli, Pontedera ş.a. 

Peisajul Toscanei - pe care îl străbați de la est spre vest - este cât se poate de 
atrăgător şi odihnitor. Tot timpul îți țin companie numai coline acoperite cu păduri, 
livezi şi vii (deja culese), ferme sau case vechi din piatră ce urcă, uneori, până sus pe 
culme. Cadrele naturale dominate de verde sau ocru, ce ţi se derulează aidoma 
clipurilor deconectante de la televizor, sunt despărțite, din când în când, de chiparoşi 
svelți pe care-i percep ca pe nişte accente prelungite ale penelului unui pictor. 

ŞI trenul interregionale aleargă parcă din ce în ce mai vertiginos. Să fi simțit şi 
el că-mi doream să ajung ceva mai repede la Pisa? Aceeaşi preocupare par să o 
împărtăşească şi ceilalți tovarăşi de drum: un tânăr cuplu de negri din Boston (aflat în 
mult râvnita lună de miere!) şi două japoneze (mamă şi fiică, aceasta din urmă extrem 
de frumoasă şi cu părul blond!) venite şi ele tocmai din San Francisco! 

Descins în gara modestă, pe la orele trei după-amiază, şi negăsind un plan 
explicit al oraşului, m-am urcat, la repezeală, într-un autobuz ce ar fi trebuit să mă 
ducă direct în Piaţa Domului. Din păcate, luându-l în sens invers, m-am plimbat şi pe 
la Aeroportul internațional “Galileo Galilei” (unde şoferul, un om cumsecade, a trebuit 
să aştepte un călător care-şi depusese bagajele imense, dar abia după aceea s-a dus să- 
şi cumpere un bilet!), din care cauză aveam să ajung mult mai târziu în principalul 
punct de destinaţie al noii mele escapade. 

Oraşul pe care l-am traversat (vreme de aproape 20 de minute!), de la sud spre 
nord, mi s-a părut destul de curat, liniştit şi bine sistematizat, piaţa Vittorio Emanuelle 
II, corso Italia şi străzile Oberdan şi Carducci constituindu-se în frumoase exemple de 
urbanism modern. 

Odată coborât în Piaţa Domului (numită şi a Miracolelor) şi integrat de îndată 
masei celor aproximativ 5-6000 de turişti pe care i-am întâlnit adunați acolo, mi-am 
dat repede seama că, de fapt, numai acest acest complex unitar de arhitectură al 
Europei romanice particularizează şi este în măsură să întruchipeze şi să perpetueze, 
peste timp, adevăratul simbol al Pisei. 

Ceea ce ti-i dat să întâlneşti aici reprezintă prima înflorire a civilzaţiei post antice 
sau, altfel spus, o prefigurare a Renaşterii spectaculoase de mai târziu de la Florenţa, 
iar artizanii acestei neîntrecute afirmări în lumea frumosului sunt pisanii înşişi care 
ajunseseră a fi, la un moment dat, stăpânii de drept ai Sardiniei, ai Corsicii şi ai Elbei! 

Din covorul verde al vestitului patrulater ţâşnesc, spre cerul albastru de toamnă, 
trei monumente plăsmuite în marmură: un baptisteriu, un dom şi un turn, toată această 
aglomerare de lucruri fine şi grațioase fiind menită să-ţi încânte ochiul şi să-ţi mângâie 
sufletul. 

Primul care îți aține calea, când vii dinspre Poarta Sf. Maria, este “il Battistero”, 
(Baptisteriu) care are o formă circulară şi o cupolă înaltă şi ascuţită. Partea de jos, 
adică cele două niveluri sunt romanice, partea superioară datând însă din secolul al 
XIV-lea. Coloanele din marmură, care-l încing cu multă delicateţe au reuşit să-i 
anuleze caracterul static şi greoi. Interiorul te impresionează prin lărgimea (35 m!) şi 
înălțimea sa. În mijloc se mai păstrează şi acum bazinul din marmură cu opt laturi 
destinat îmbăierii celor ce urmau să fie botezați. Neîntrecutul artist Nicolo Pisano a 
decorat amvonul cu câteva motive sculpturale de inspiraţie romanică ce evocă 
Naşterea, Adoraţia Magilor, Prezentarea în Templu, Crucificarea şi Judecata din urmă, 
creaţii ce sunt menite să sublinieze robusteţea şi frumuseţea trupurilor personajelor. 


41 


Domul - care mi s-a părut că are înfăţişarea unei uriaşe dar grațioase casete din 
marmură - datează din secolele XI-XII, concepția arhitectonică aparţinându-le 
arhitecților Buschetto şi Rainaldo. Având înfăţişarea unei bazilici tipic romanice (care, 
de regulă, presupunea înălţarea unei construcții peste o alta cu mult mai veche), el are, 
în planul fațadei, patru rânduri distincte de colonete, iar pe restul laturilor numai câte 
două. Coloanele - specifice templelor greceşti - au fost aici nu numai micşorate, ci şi 
multiplicate, ele devenind din simple elemente de susținere motive pur decorative. 

Porțile din bronz îl au ca autor pe Giambologna (1602), prolificul artist de 
origine flamandă care a realizat şi faimoasa fântână barocă a lui Neptun de la Bologna. 

Pătrunzând în interiorul vast, creat de cele cinci nave,te simţi împresurat de 
prezența aproape copleşitoare a coloanelor monolitice care le susțin (sunt 68 de 
toate!), numai că formele zvelte şi strălucitoare ale statuilor reprezentanților şcolii 
florentine reuşesc repede să te reconforteze. Admirabilul amvon, “Pulpito”, al lui 
Giovanni Pisano, deteriorat în timpul unui incendiu, a fost reconstruit cu fidelitate, în 
1926, doar după puţinele fragmente originale rămase. Cuva sa supravegheată de ochiul 
atent al unui vultur se sprijină pe şase coloane din porfir şi pe cinci pilaştri decoraţi cu 
statui alegorice. Panourile migălos decorate care o înconjoară înfăţişează naşterea Sf. 
Ioan Botezătorul, Bunavestire şi Viaţa lui Cristos. 

În faţa amvonului atârnă (de mai bine de patru secole) aşa-zisa lampă a lui 
Galileo (care în realitate este un candelabru din bronz). O legendă spune că, într-o zi, 
pe când paraclisierul vroia să o aprindă şi a făcut-o să oscileze, s-a nimerit să fie de 
față şi savantul Galileo Galilei căruia gestul modestului slujbaş i-ar fi inspirat 
binecunoscuta teorie asupra mişcărilor izocrone. În altar şi în preajma acestuia se mai 
găsesc câteva creaţii artistice semnate de Sodoma, Andrea del Sarto ş.a. 

Faimosul turn înclinat (“la Torre pendente”, înalt de cca. 55 m şi greu de 14000 
tone!), tot de inspiraţie romanică, din preajma absidei Domului, a început a fi înălțat, 
în anul 1174, de Bonnano Pisano, dar a fost terminat cu 176 de ani mai târziu (!) de 
către Andrea Pisano. Mai mult ca sigur că el a fost construit tocmai în această formă 
pentru a demonstra tuturor celor ce, ulterior, aveau să-l venereze că abaterea de la 
verticală (acum aceasta a fost stabilizată, după eforturi susținute, la ..... 5 m!) este pe 
cât de spectaculoasă, pe atât de frumoasă. Oricum, “anomalia” de la axa verticalei a 
transformat “jucăria clopotniță” (cum spune atât de plastic Nicolae Iorga), într-o 
autentică efigie turistică a Italiei ce reuşeşte performanţa de a atrage aici peste 5 
milioane de curioşi în fiecare an! 

Zidul gros de formă cilindrică al Campanilei a fost împodobit, în exterior, cu 
şase galerii de colonete uşoare şi elegante din acelaşi sortiment de marmură foarte fin 
lucrată. Numai privindu-l de la distanță şi integrându-l monumentelor din jur îi 
sesizezi delicata siluetă cât şi raportul desăvârşit dintre înălțime şi circumferință. Din 
vârful său, acelaşi Galileo Galilei a experimentat o altă lege importantă a fizicii, cea a 
căderii corpurilor. Şi tot savantului de origine pisană îi aparține inventarea 
telescopului, instrument ce avea să-i permită să aducă pe pământ, tocmai din 
îndepărtata lume a Cosmosului, “noua lumină a adevărului”. 

Între complexul de monumente prezentat şi strada Contessa Matilde se găseşte 
Campo Santo, adică un faimos cimitir fondat cu peste opt secole în urmă. Alcătuit din 
pământul sfânt adus cu corăbiile de către cruciații pisani de pe Muntele Calvarului din 
Palestina, acesta este înconjurat de patru galerii gotice, tot din marmură albă ce 
adăpostesc 600 pietre funerare şi nenumărate fresce datorate artiştilor florentini şi 
sienezi ce redau scene din Vechiul Testament sau momente importante din viaţa 
oraşului-port. Din aripa nordică se pătrunde uşor într-o sală care adăposteşte imensa şi 
înspăimântătoarea frescă “Triumful Morții” care ilustrează viciile lumii puse față în 
față cu “Judecata din urmă”. 

După ce am încheiat acest insolit itinerar prin lumea frumuseţii, m-am lăsat 
sedus, pentru câteva clipe, de puzderia tarabelor de suveniruri care îţi ofereau, la 
modul insistent, zeci de variante ale simbolului Pisei, de la portchei la ceşti, pahare sau 
căni şi de la batiste, la cărți de joc, vederi şi calendare. 

Saturat din cale-afară de oferta negustorilor, m-am decis să străbat oraşul, în 
timpul care îmi mai rămăsese la dispoziţie, pentru a vedea şi alte străzi pitoreşti 
străjuite de construcții vechi din timpul Renaşterii sau a perioadei baroce. 

Aşa se face că am ajuns şi în Piazza dei Cavalieri ce conservă încă înfăţişarea sa 
veche din secolele XVI-XVII, numele acesteia fiind preluat de la cavalerii Sf. Ştefan, 
un ordin militar creat pentru a lupta împotriva trădătorilor bisericii. 

Aici am reperat, în preajma palatului Gherardesca, oribilul “Turn al foamei” în 
care fusese surghiuniţi, în 1288, de către arhiepiscopul Ubaldini, şi fără a li se asigura 
vreun minim de hrană, ghibelinul Ugolino della Gherardesca şi doi copii de ai săi 
împreună cu nepoții, tragedia acestora impresionându-l pe Dante care nu s-a sfiit să-i 
zugrăvească în “Infernul”. 

Strada 29 Mai m-a condus direct la fluviul Arno care are acelaşi aspect de galben 
murdar ca şi la Florenţa, numai că aici el, fiind prins între chingile din beton ridicate 
după catastrofalele inundații de la începutul lui noiembrie 1966, pentru a preveni 
ieşirile sale din matcă, pare mult mai somnoros şi mai paşnic, amânând-şi, pe cât 
posibil, întâlnirea inevitabilă cu marea. De-a lungul splaiului (lungarno) destul de 
pustiu, ce împrumută pe anumite porțiuni denumiri precum: Mediceo, Pacionotti, 
Simonetti, Galilei, mai precis spus între podurile Ferro şi Victoria, descoper o 
sumedenie de palate înalte şi austere (dar cât de pline de măreție!) ce amintesc de 
trecutul strălucit al Republicii pisane. Unele dintre ele adăpostesc câteva dintre 
facultăţile vestitei Universităţi. În maiestuosul palat de la nr. 30, al splaiului Mediceo, 
o placă de marmură aminteşte şi astăzi trecătorilor faptul că lordul Byron a scris, într- 
una din încăperi, binecunoscutul poem satiric “Don Juan”. 

Traversând fluviul descoper, chiar pe malul stâng, o bisericuţă în stil gotic pisan, 
Sf. Maria della Spina, numele amintind de unul din spinii din coroana lui Cristos care 
se afla cândva aici. Această bijuterie din marmură, care are alura unui chivot ceva mai 
mare (înălțimea sa nu cred că depăşeşete 8 m!) din care se desprind turle ascuțite, 
cuspide, creneluri şi tabernacole ce alcătuiesc o bogată decorație, mi se pare a fi 
extrem de frumoasă motiv pentru care aproape că ezit să-mi mai continui drumul. 

Animaţia de pe străzi - ce creşte o dată cu apropierea de gară - mă trezeşte brusc 
la realitate. Monumentele trecutului pisan atât de valoroase (şi imortalizate scrupulos 
pe pelicula aparatului “Canon”, pe care-l port permanent cu mine) se închid, treptat- 
treptat, între foile albumului tot mai dens al amintirilor din Italia aşteptând momentul 
propice al organizării vreunei expoziţii când toate acestea vor prinde iarăşi contur şi 
vor seduce cu aceeaşi intensitate nu numai pe realizatorul imaginilor propiu-zise, ci şi 
pe cei ce vor avea posibilitatea să le cunoască şi, eventual, să le admire. 

In trecere prin Padova 


Pentru că ştiam mai de demult că nu există român care, în trecerea sa prin Italia, 
să nu se oprească şi să viziteze vestita cetate a Padovei, mi-am propus ca, odată ajuns 
aici, să nu fac nici eu excepție de la regulă. 

Aşadar, după ce, vreme de două zile, m-am lăsat copleşit de splendorile artistice 
ale Florenței, m-am urcat, târziu după prânz, într-un tren Intercity ce lega oraşul 
Napoli de Veneţia ce reuşise să acumuleze o întârziere de 80 minute ceea ce înseamnă 
un adevărat record pentru această ţară! Întâmplarea m-a deranjat într-un fel pentru că 
a trebuit să-mi scurtez mult şederea la Galeriile Uffizi, iar pentru cunoaşterea Padovei 
nu-mi mai rămăsese timpul pe care scontasem. 

Peisajul - pe care l-am străbătut în mare viteză, prin varietatea şi culorile sale ce 
variau de la nuanţe reci la tonuri calde - a reuşit să mă mai liniştească. După 
parcurgerea mai multor tuneluri scurte şi a unor păduri întinse de un verde vestejit, 
toate aflate în perimetrul Apeninilor, am pătruns într-o zonă monotonă de câmpie care 
se întinde până spre miazănoapte, acolo unde se profilează munții cei înalți 
înveşmântaţi de linţoliul vinețiu al ceţii autumnale. 

De-a lungul căii ferate, de o parte şi de alta a garniturii, se perindau fermele cu 
toate acareturile şi utilităţile lor specifice, înviorate fiind, ici-colo, de prezența omului. 
Livezile cu unele roade încă neculese, lanurile îndesate de porumb, loturile ticsite de 
sfeclă sau cele cu orez deja dat în pârg, prin care hălăduiau combinele şi remorcile 
încărcate, se succedau cu repeziciune pentru a face loc, din când în când, vreunui 
tractor cu roți uşoare din sârmă care se deplasa într-o poziţie înclinată pentru realizarea 
unor brazde cât mai adânci posibile (lucru pe care niciodată nu l-am întâlnit prin 
România!). “Ţăranii” nu se vedeau trudind cu mâinile (aşa cum îi vedem, de 
primăvara devreme şi până toamna târziu, pe ogoarele de la noi!) pentru că majoritatea 
lucrărilor agricole de aici, ca şi în restul Europei occidentale, sunt executate în 
exclusivitate de maşini. 

Odată ajuns în Gara Centrală din Padova prima grijă a fost aceea de a mă îngriji 
de problema hotelului. Norocul meu a fost că, în timp ce încercam să dau un telefon 
din zona Autogării, prietenul de la Milano, Alessandro Nistor (cu care urma să mă 
întâlnesc ceva mai spre seară), ajunsese, tot cu trenul, imediat după mine, motiv pentru 
care, reperându-mă, m-a şi strigat de la distanță. Fireşte că, într-o astfel de ipostază 
fericită (comparativ cu ghinionul pe care l-am avut în gara din Florenţa), m-am lăsat 
“acompaniat” de el peste tot prin Padova. 

Ne-am urcat repede într-un autobuz şi ne-am oprit tocmai la Rubano, o comună 
extrem de curată din apropierea oraşului, cazându-ne la hotelul “Sereno”, care se află 
“sub cerul liber” chiar pe latura stângă a autostrăzii ce leagă Padova de Vicenza. 
Confortul acestuia întrecând orice aşteptare (i-am remarcat ferestrele perfect etanşe, 
curăţenia desăvârşită, superba baie cu ventilaţie, risipa de prosoape de aici, covoraşul 
pluşat de pe gresia lustruită pe care era înscrisă urarea de bun venit ş.a.) ne-a îndemnat 
parcă să ne odihnim puţin. Şi astfel s-a întâmplat de ne-am trezit tocmai pe când 
soarele se pregătea să apună. 

Vizita în familia unui văr (Mario Jona) de-al prietenului meu, care locuia în 
apropierea hotelului, m-a readus brusc la realitate. Primirea extrem de călduroasă 
într-o vilă etajată şi cu gust decorată (pe pereți atârnau tablouri, fotografii vechi, vase 
din argint sau aramă) şi cina deosebită pregătită de soția acestuia, profesoară de 
matematică, ne-au prins cât se poate de bine. Ne-am înviorat dintr-o dată şi am uitat de 
oboseala acumulată pe drumurile diferite care ne aduseseră tocmai aici. În plus, am 
avut ocazia să degustăm (pe lângă nenumăratele licori specifice zonei, inclusiv grappa, 
un rachiu neaoş) dar şi o specialitate de-a casei, pelteaua de gutui cu stafide şi nuci 

(care fusese scoasă de pe foc cu puţin mai înainte!), prilej de a aborda, cu distinsul 
cuplu de intelectuali Jona, două pasiuni oarecum comune, pomicultura şi conservele 
din fructe! 

A doua zi dimineaţa, imediat după servirea micului dejun în manieră suedeză, la 
restaurantul hotelului, ne-am reîntors la Padova. Lăsând bagajele în gară, am pornit, 
tot cu un autobuz, spre Piazza del Santo (Piaţa Sfântului). Ziua era însă ceţoasă şi 
puţin cam umedă, deci oarecum improprie realizării unor fotografii de calitate. 

La prima vedere, Padova mi-a lăsat impresia că trăieşte de pe urma trecutului 
său, partea medievală a oraşului fiind pe cât de interesantă pe atât de generatoare de 
venituri pentru că turiştii (în special pelerinii) o caută cu aceeaşi frenezie din timpurile 
îndepărtate ale Renaşterii. 

Principala destinație a majorității vizitatorilor pare să fie grandioasa şi singulara 
bazilică închinată Sfântului Anton, figură reprezentativă a catolicismului care, după 
spusele lui Casanova, n-ar fi făcut niciodată mai puţin de ... 30 minuni pe zi! 

Construcţia edificiului a început în 1232 (exact peste rămăşiţele pământeşti ale 
veneratului sfânt, mort cu un an mai înainte) şi s-a terminat destul de repede, în 1307. 
Ctitorii săi, părinţii din acelaşi ordin franciscan, i-au adăugat 7 cupole semisferice 
etajate de inspirație bizantină, care corespund navelor şi absidelor de factură romanică, 
şi două clopotniţe destul de înalte fapt ce face ca de la distanţă bazilica să semene mai 
degrabă cu o moschee. 

Fațada din cărămidă, deşi monumentală, este cât se poate de simplă. Zona 
parterului este delimitată de cinci arce gotice care prefigurează intrările în edificiu, iar 
partea superioară aliniază un portic de inspiraţie venețiană cu 17 stâlpi fini. În zona 
frontonului, între două ferestre, a fost introdusă o mare rozasă. 

Interiorul vast de 115 m în lungime include numeroase altare şi capele cu 
monumente frumoase, inclusiv pe cea din stânga transeptului ce adăposteşte 
mormântul Sf. Anton (decorat cu un basorelief din anul 1525) în jurul căruia se învârt 
mai mulți pelerini care-l ating uşor cu mâna în speranţa că vor beneficia şi ei, de acum 
în colo, de sprijinul acestuia. Mai multe sute de medalioane, brelocuri, inimioare din 
pluş, cruciulițe sau statuiete, cu mulțumirile exprimate în scris ale celor deja ajutaţi de 
Sfânt în ultima vreme, atârnă într-o ordine aleatorie pe cele câteva grilaje din preajmă. 

În capela “tezaurului” sunt expuse într-o vitrină mare toate relicvele ce au 
aparținut Sfântului, precum şi alte câteva obiecte bisericeşti din metal prețios şi 
decorate cu pietre scumpe. Altarul cel mare care domină de fapt întreul cor este ornat 
cu splendide statui şi multe basoreliefuri executate în bronz, între anii 1446-1450, de 
neîntrecutul Donatello. Şi tot înăuntru am mai remarcat un candelabru din bronz de 
mari dimensiuni (lucrat cu o neîntrecută măiestrie de Andrea Briosco la începutul 
secolului al XVI-lea) despre care am aflat că ar fi chiar cel mai frumos din lume! 

În dreapta Bazilicii întâlnim Oratoriul Sf. George construit pentru o familie de 
nobili padovani şi în care pictorul Altichieri şi învățăceii săi au executat, în anul 1377, 
21 de fresce. 

De aici ne strecurăm în curtea interioară a renumitei Şcoli de Teologie, 
întemeiată de însuşi Sf. Anton, unde admirăm marele pătrat de verdeață cu un superb 
arbore în mijloc delimitat de şirurile perfect simetrice ale porticurilor. Într-o latură 
reperăm o fântână a cărei feronerie frumos lucrată nu are cum să treacă neobservată. 
Parterul floral de un roşu aprins care o înconjoară te îndeamnă să te opreşti pentru 
câteva clipe pentru a trăi bucuria atât de râvnită de unii dintre muritori, cea a 
reculegerii. 

La ieşirea din acest mare complex monahal ne oprim pentru a vedea şi renumita 
statuie ecvestră din bronz (considerată prima de acest fel din Renaştere!) a generalului 
Erasmo da Narni, cunoscut mai mult sub numele de Gattamelata, condotierul în 
exercițiu al Republicii venețiene. Donatello, autorul acesteia, a realizat, în 1447, o 

operă echilibrată - în ciuda vizibilului contrast dintre masivitatea calului şi 
dimensiunea mult prea redusă a cavalerului — marcând astfel mult aşteptata trecere de 
la sculptura romanică la cea renascentistă. 

Nu prea departe de Bazilică se află, exact în mijlocul unei piețe imense ce 
datează din perioada romană şi aminteşte de anticul Patavium, renumita grădină- 
monument, “Prato della Valle” (Păşunea din vale?) probabil unică în lume prin 
concepţia şi configuraţia sa. În anul 1777, arhitectul Domenico Cerato a croit o 
frumoasă grădină de formă ovală pe care ale cărei margini le-a înconjurat cu apele 
liniştite ale unui canal. Partea cea mai interesantă nu o oferă acum „parcul deschis, 
dominat de verdele gazonului proaspăt fasonat sau de trunchiurile câtorva arbori nu 
de mult plantați (până acum câţiva ani aici se aflaseră nişte platani uriaşii care au 
trebuit să fie tăiați de municipalitate, în ciuda numeroaselor proteste, întrucât dădeau 
semne avansate de îmbătrânire împiedicând, totodată, şi punerea în valoare a 
excelentului ansamblu urban creat cu două secole în urmă), ci cele patru poduri de 
acces cu parapeții din marmură albă frumos încrustată şi şirul, perfect simetric, al celor 
peste 80 de statui(!) menite să omagieze pe toți bărbații iluştri ai Italiei, de la istoricii 
romani, precum Tit Liviu (fiu al acestor meleaguri), la marele poet Francesco Petrarca 
şi de la extraordinarul Galileo Galilei la ceilalți umanişti sau artişti ce şi-au legat 
numele de Padova, prin naştere, studii sau activitate creativă. 

În preajma acestui demers urbanistic şi sculptural insolit ființează, din anul 1545, 
una din cele mai bătrâne grădini botanice de pe continentul nostru în interiorul ei 
păstrându-se încă falnicul palmier ce avea să-i inspire lui Goethe mai multe 
consideraţii interesante asupra metamorfozelor plantelor. 

Utilizând acelaşi mijloc de transport descindem cu uşurinţă în Piaţa dei Signori, 
care, comparativ cu Prato della Valle, mi se pare a fi cu mult mai mică şi destul de 
înghesuită de clădirile înalte care o delimitează. 

Palatul guvernatorilor venețieni (Palazzo del Capitanio) ai Padovei a suferit 
numeroase modificări de-a lungul vremii, înfăţişarea de astăzi datorându-şi-o 
reconstrucției integrale de la sfârşitul secolului al XVI-lea. Orologiul astronomic de 
deasupra, ridicat cu un secol mai înainte, este considerat a fi printre primele de acest 
fel din peninsulă. 

În stânga palatului ne reţine atenţia sobra, dar eleganta, “Loggia del Consiglio” 
(numită şi “Marea Gardă”) în cadrul căreia distingem aceeaşi statuie ecvestră a lui 
Erasmo da Nardi. 

Între tradiţionalele pieţe de zarzavaturi (Erbe) şi de fructe (Frutti) dominate de 
tarabe (pe care acum se regăseşte un amalgam de produse agro-alimentare sau 
industriale, identic cu cel întâlnit şi la noi!) şi de o animaţie de nedescris, se înalță 
clădirea uriaşă, de format rectangular, a vechiului Palat de Justiţie (Palazzo della 
Ragione). 

Acest palat extrem de extins (poate cel mai monumental dintre toate pe care 
reuşisem să le văd până acum prin Italia) are, în exterior, două şiruri distincte de 
arcade care prin ritmica proporțiilor şi frumuseţea lor reuşesc să îl plaseze în rândul 
capodoperelor arhitecturii renascentiste. Deasupra, dincolo de cornişa crenelată, se 
înalță, aidoma unei carene trufaşe, acoperişul bombat peste care s-au prins foi 
rezistente din plumb. 

Pentru că nu puteam pătrunde înăuntru din cauza şantierului lucrărilor de 
restaurare, a trebuit să mă mulțumesc cu câteva lucruri interesante pe care mi le-a 
comunicat bunul meu prieten. Datorită faptului că el adăposteşte cea mai mare sală de 
palat din lume (ale cărei dimensiuni sunt de 80x27 m!), padovanii l-au botezat cu un 
nume cât se poate de inspirat “Salone”. Pereții săi sunt decoraţi cu 400 de fresce, iar 
bolta uriaşă, care atinge înălțimea de 26 m, a fost concepută integral din lemn de 
culoare maronie. Dar apropo de lemn! Aici este adăpostit şi un “cal troian”, din acelaşi 

Cuprins 


material (ce se doreşte a fi o replică a calului turnat în bronz de sculptorul Donatello) 
conceput, în anul 1466, pentru decorarea unui carusel uriaş. 

Simţindu-ne destul de obosiţi, după câteva ore de alergătură continuă, ne-am 
aşezat, de comun acord, la o masă din Cafeneaua “Pedrocchi” (numele a fost 
împrumutat de la o celebră revistă romantico-patriotică apărută, la Padova, între anii 
1846-1848) care se doreşte a fi un fel de efigie mondenă dar cu puternice conotaţii 
istorice pentru locuitorii urbei şi extrem de tentantă, acum, pentru turiştii americani 
sau germani aflați în trecere prin centrul oraşului. Clădirea, concepută într-o 
arhitectură neoclasică şi placată cu marmură (ea a fost ridicată în 1831), are o 
înfăţişare monumentală. La sfârşitul primei jumătăţi a secolului al XIX-lea aici se 
strângeau, în mod regulat, principalii intelectuali liberali ai epocii romantice pentru a 
pune la cale eliberarea şi, respectiv, unificarea statelor care alcătuiau dezbinata 
peninsulă italică. 

Aici, în faţa unor pahare cu suc proaspăt de citrice şi a unor farfurii încărcate cu 
gustări sau prăjituri delicioase (aduse cu o deosebită promptitudine şi cu multă 
amabilitate de o picoliță tânără şi frumoasă!), am trecut în revistă tot ceea ce văzusem 
până în acel moment şi am adus în discuţie şi alte obiective tentante din oraş ce-ar 
merita să fie vizitate ulterior. 

Pe primul loc s-a aflat, desigur, Capela lui Enrico Scrovegni, din parcul de lângă 
gară, ce adăposteşte cele mai valoroase fresce pictate, între 1304 şi 1306, de Giotto, 
dar la care nici într-un caz nu puteam avea acces pentru că nu ne făcusem o rezervare 
cu mai mult timp în urmă. Ulterior, odată reîntors în ţară, m-am umplut şi de mai mult 
necaz după ce m-am uitat curios printr-un album cu reproduceri în care fuseseră 
adunate aproape toate compozițiile murale ale ilustrului artist. 

Al doilea loc îl ocupa, cum era şi firesc, Universitatea veche (considerată de 
cronicarul moldovean Miron Costin drept o “nouă Atenă” şi care trece drept a doua 
instituție similară din Italia, după cea din Bologna, fiind frecventată, în secolul al 
XVIII-lea, de 18000 studenți!) în amfiteatrele căreia s-au auzit glasurile înfierbântate 
ale unor vestiți profesori precum Galileo Galilei, Andreas Vesalius, Diego Valeri şi 
chiar eruditul Ramiro Ortiz (cel ce-şi legase într-atât de mult numele de ţara noastră!) 
şi prin interioarele cărora aveau să se perinde nenumărați compatrioți veniţi la studii 
începând cu intelectualul iluminist, stolnicul Constantin Cantacuzino (1667/1668), 
căruia i se datorează, mai apoi, pătrunderea influențelor italieneşti în arhitectura 
brâncovenească sau publicarea, chiar în acest oraş, a primei hărți a Ţării Româneşti şi 
terminând cu istoricul Alexandru Papiu-llarian care şi-a susţinut doctoratul în drept, 
tot aici, la începutul lui ianuarie 1854. În secolul al XV-lea Padova a devenit şi centrul 
mondial al cercetării anatomice, pentru ca, ulterior, să fiinţeze, tot aici, şi o şcoală 
medicală importantă de care şi-a legat numele Giovanni Battista da Monte. 

Bineînţeles că acestora li se mai adaugă şi aşezarea propriu-zisă cu viaţa sa 
caracteristică pe care nu am reuşit să o parcurgem în întregime şi din cauza timpului 
implacabil care ne avertiza că sosise momentul despărțirii noastre şi al începerii altor 
călătorii ce aveau să ne ducă, pe fiecare în parte, cât mai aproape de casă. 

De nu m-ar fi sedus atât de mult Veneţia (practic, timpul şederii mele în Italia se 
limita la încă două zile!), cine ştie cât aş mai fi zăbovit în acest oraş frumos şi mare 
centru cultural european în care (culmea!) am şi o verişoară bună pe care încă nu 
reuşisem să o întâlnesc! 

Verona, oraşul îndrăgostiților 


În momentul în care rosteşti numele Veronei, te gândeşti de îndată la Romeo şi 
Julieta, cele două personaje îndrăgite din piesa omonimă a lui W. Shakespeare care i-a 
fost inspirată chiar de o întâmplare petrecută în acest oraş. 

De altfel, acesta pare să fie motivul principal pentru care turiştii din întreaga 
lume descind zilnic aici, lor stându-le acum la dispoziție un aeroport modern ce a 
ajuns să deservească peste 30 de linii din afara Italiei şi chiar a Europei! 

La Verona am ajuns cu trenul într-o după-amiază nu prea luminoasă de sfârşit de 
septembrie din două considerente. Nu vroiam să mă cazez cu nici un chip la Veneţia 
pentru că aflasem că acolo prețurile la hoteluri erau aproape duble față de la cele din 
aşezările de pe uscat şi, apoi, intenţionam să încep periplul meu venețian, inclusiv cel 
fotografic adecvat aşezării din lagună, numai dimineaţa pentru a avea, astfel, o zi 
întreagă la dispoziţie. 

Date fiind aceste circumstanțe, mi-am petrecut timpul avut la dispoziție 
colindând (numai pe Jos!) oraşul situat pe cele două maluri ale fluviului Adige a cărui 
buclă în formă de S din zona vechii cetăți medievale este călcată de zece poduri 
menite să lege cartierele Trento, Roma, Veneţia şi Milano cu centrul istoric. 

Am intrat în cetatea încă înconjurată de fortificațiile vechi din piatră prin Poarta 
Nouă (capodopera lui Michele Sanmicheli), construcție ce-ţi aminteşte de vremurile 
când oraşul se afla sub benefica stăpânire venețiană (1405-1801). Bulevardul cu 
acelaşi nume, croit cu multă rigurozitate şi populat numai cu case dintre cele mai 
trainice şi frumoase, m-a condus direct în Piaţa Bra unde se află şi kilometrul O al 
localităţii. 

Odată ajuns aici, ai posibilitatea să cunoşti atât trecutul încremenit în piatră, cât 
şi prezentul animat şi plin de culoare al Veronei. 

Cel mai important monument din acest perimetru este Amfiteatrul roman (foarte 
bine conservat!) care, din cauza dimensiunilor sale (152 m în lungime, 128 m în 
lărgime şi 30 m în înălțime) este întrecut doar de Colosseumul de la Roma şi de 
Arenele din Arles, Franţa. Edificat în primul secol de după Cristos, el are forma unei 
elipse ce înglobează în interior 44 rânduri de gradene din marmură de culoare roz ce 
pot adăposti până la 22000 de spectatori. 

În fiecare vară, în acest autentic crater de vulcan stins (cum se vede dintr-o 
ilustrată luată din avion) cu o acustică demnă de invidiat, se desfăşoară o stagiune de 
spectacole de operă ce culminează cu celebra "Aida" a lui Giuseppe Verdi, la aceste 
autentice sărbători ale muzicii participând zeci de mii de europeni sau americani care 
se deplasează în mod cu totul special! 

În dreapta curbei, pe care o etalează zidul masiv al Amfiteatrului, se desfăşoară 
clădirea impunătoare în stil neoclasic a palatului Primăriei (edificat în anul 1838 după 
un proiect al arhitectului Barbieri), pe treptele căruia se odihnesc, fie doar şi pentru 
câteva clipe, cete răzlețe de turişti epuizați, dar vădit satisfăcuţi de cele văzute. 

De pe latura sudică a Pieței Bra, şirul neîntrerupt al restaurantelor, barurilor şi 
cafenelelor te îmbie cu terasele lor primitoare (protejate de copertine vopsite numai în 
aceeaşi culoare verde), invitaţiei insistente a chelnerilor care roiesc în jurul lor 
neputându-te sustrage cu nici un chip. 

Mă strecor cu greu pe lângă Ala, zidul ce dublează atât de inspirat curba 
Amfiteatrului, relevând şi înălțimea inițială a acestuia, şi pătrund în strada G. Mazzini, 
renumită prin magazinele şi pitorescul clădirilor care o delimitează. De aici acced în 
cea mai căutată arteră de către turiştii străini, Cappelo, care este cu mult mai largă 
decât precedenta. 

Şirurile compacte şi disciplinate ale unor peregrini japonezi îmi indică drumul 
cel mai scurt spre reşedinţa Capuleţilor, de la nr. 23, unde se află aşa-zisul balcon al 
Julietei. Aceasta are înfăţişarea unei modeste locuinţe medievale de tip urban. Pentru a 
satisface pretențiile fanilor celor doi eroi tragici, edilii i-au adăugat, pe parcurs, 
balconul menit să reconstituie cu aproximaţie decorul piesei lui Shakespeare şi, 
eventual, să-i determine pe cei îmbătați de frumoasa şi emoţionanta poveste de 
dragoste să se pună uneori chiar în postura personajelor. 

Constat că majoritatea vizitatorilor sunt tineri, mulți aflându-se în luna de miere. 
Parterenele suple şi dezinvolte urcă treptele din interiorul casei şi ies pe balcon tânjind 
după cea mai sinceră declaraţie de dragoste, în timp ce aparatele de fotografiat clasice 
sau digitale înregistrează fiece zâmbet sau adiere încurajatoare de mână a acestora. 

În faţa statuii din bronz a Julietei din curte, perechile de îndrăgostiţi se 
fotografiază în mod obligatoriu (sperând ca trecerea pe aici să le fie de bun augur!) 
după care se grăbesc să-şi înscrie numele într-o inimă desenată cu roşu pe unul din 
pereţii arcadei de la intrare garnisiţi, până la saturație, de miile de însemne ale trecerii 
prin acest magic loc râvnit, deopotrivă, şi de încă amorezaţii cu părul demult 
încărunțit. 

De aici ajung, destul de repede, în Piazza delle Erbe, astăzi principala piață de 
flori, de legume şi fructe a oraşului, în mijlocul căreia ies în evidență: Capitelul 
(1401), un fel de baldachin din marmură din care se citeau, cândva, decretele 
guvernatorilor sau sentințele la moarte, şi Madonna Verona, o fântână pe care 
Cansignorio a reuşit să o construiască din resturile vechiului forum roman aflat în 
acest perimetru. 

Spaţiul larg al pieţii este străjuit de câteva palate şi case vechi cu coloane din 
marmură. Cel mai renumit pare să fie Palatul baroc Maffei (1668) de lângă Turnul 
Gardello. În faţa altui palat, ce-şi etalează un frumos orologiu din perioada barocă, se 
înalță Coloana zveltă ce poartă în vârf replica în marmură (1523) a leului înaripat de 
la Veneţia. 

Piaţa de alături, Piazza dei Signori - care, cândva, fusese martora ceremoniilor 
sărbătoreşti şi paradelor militare - este frecventată acum mai mult de porumbeii atraşi 
de boabele auncate ori de copiii scoşi la plimbare de către bunici. Ea are înfăţişarea 
unui salon elegant, principalul punct de atracţie constituindu-l monumentul din 
marmură albă al lui Dante Alighieri. În dreapta statuii, o echipă de tineri cineaşti 
lucrează de zor (sub supravegherea câtorva zeci de curioşi) la realizarea unui clip 
publicitar pentru televiziune. 

Palatul de Justiţie se detaşează nu neapărat prin decorațiunile exterioare cât, mai 
ales, prin delicata scară din curtea interioară. Vizavi este Logia Consiliului (ridicată 
între 1475-1492) care mi se pare a fi extrem de elegantă şi graţioasă ea figurând cu 
siguranță printre cele mai reuşite clădiri renascentiste ale Veronei. Coloanelor de la 
parter le corespund cele ce marchează zona ferestrelor de la etaj despărțite de patru 
benzi sculptate ce se doresc, la rându-le, suportul statuilor din perimetrul acoperişului. 

În preajma Palatului lui Cangrande, într-un colț format de două străduţe, sunt 
grupate grandioasele morminte gotice ce aparţin reprezentanților familiei princiare 
Scaligera şi Della Scala, foşti cârmuitori mai buni sau mai răi ai cetăţii. 

Monumentul funerar al lui Cansignorio (1375) prin concepția decorativă şi 
rafinamentul lucrăturii se apropie de catedrala din Milano, el fiind aproape la fel de 
prețios ca aceasta. Am admirat împletitura bogată a formelor răsucite sau ascuţite, 
procesiunea inspirată a figurinelor sculptate. Toate înconjoară sicriul din piatră aidoma 
unei diademe filigranate concepută de un neîntrecut orfevru. În vârf tronează statuia 
ecvestră a prințului trecut demult în lumea drepţilor. Privind în ansamblu constați că 
întreaga eflorescență din marmură albă are consistenţa unei casete de mare preţ. 

Fiecare din cele cinci morminte (ca de altfel întreaga incintă care le adăposteşte) 
sunt protejate de grilaje din fier forjat, pe cât de originale, pe atât de fin cizelate, fapt 
ce denotă că mulțimea meşterilor antrenați în realizarea complexului funerar de mare 
valoare artistică nu a dus deloc lipsă de imaginaţie. Foarte aproape de aici, pe strada 
Mormintelor Scaligeri, la nr. 4, o casă modestă din cărămizi este indicată ca aparținând 
lui Romeo Montecchi, iubitul Julietei. 

Puțin mai spre nord, în vârful serpentinei pe care o formează fluviul, identific 
Domul cu faţada sa sobră de factură romanică (din secolul al XII-lea). Ridicat peste 
amplasamentul templului roman al Minervei, pe parcurs, el şi-a modificat concepția 
interiorului, aceasta suferind influenţele stilului gotic. Mişcându-mă printre stâlpii 
concepuţi din marmură roşie, privirea ochilor descoperă, în capela din stânga, 
admirabila pictură a lui Tiţian, “Adormirea Maicii Domnului”. 

Peste drum, în spatele porții triumfale (edificată din 1632) se desfăşoară clădirea 
Palatului Episcopal ale cărei ferestre de la primul etaj sunt înviorate de roşul incendiar 
al autenticelor jerbe florale ce atârnă slobode peste pervazuri oferind un spectacol de-a 
dreptul inedit. 

Podul de piatră (ce datează din epoca romanilor şi a fost, ulterior, reconstruit de 
reprezentanții familiei Scaligeri) surmontează destul de greoi bucla Adigelui 
conducându-mă spre Teatrul roman. Acesta a fost descoperit cu două secole în urmă 
sub edificiile civile construite la poalele colinei Lessini. Am văzut scena grandioasă 
din preajma fluviului şi, desigur, gradenele dispuse în semicerc de unde, în serile 
călduroase de vară, spectatorii urmăresc transpunerea celebrei piese “Romeo şi 
Julieta”. 

Simţind că soarele acoperit de linţoliu subțire al norilor mai avea de străbătut pe 
cer cel mult distanţa a două sulițe, până când ar fi trebuit să apună, şi că oboseala 
(acumulată de-a lungul unei zile de plimbări neîntrerupte ce însumau pe puțin 20 km) 
începu să mă agaseze, am încercat, cu ajutorul hărţii oraşului, să scurtez pe cât posibil 
drumul spre celelalte două obiective de interes major ce s-ar fi cuvenit să fie vizitate: 
Vechiul castel şi Bazilica Sf. Zeno, ambele situate tot pe malul drept al Adigelui. 

Am parcurs, aşadar, mai mult în fugă, străzile Forti şi Emilei (pe aceasta din 
urmă am descoperit şi un birt foarte primitor unde mi-am ostoit setea cumplită bând o 
bere excelentă!), nimerind, în cele din urmă, tocmai în preajma podului Victoriei. Aici 
am surprins pe peliculă monumentul din bronz plin de mişcare şi de expresivitate 
(dedicat acesteia) aflat, pentru o clipă, într-o inspirată contra-lumină. Un cal superb s-a 
oprit brusc din goana-i nebună permițându-i călărețului epuizat să coboare pentru a-şi 
trage sufletul. Deasupra lor s-a ridicat însă, într-un gest încurajator, zeița înaripată care 
le înmânează sabia capabilă să-i conducă spre o victorie sigură. 

Pe malul fluviului am reuşit să-mi trag sufletul, zăbovind pe una din băncile 
scuarului înviorat de un covor de flori. Dintr-odată, o adiere de vânt a început să 
cearnă frunze galben-roşietice pe parapetul înalt menit să preîntâmpine viiturile 
necontrolate ale apelor, amintindu-mi că toamna începea să-şi intre şi aici în drepturi. 

Revigorat pentru moment, am pornit-o pe strada Castelului. Arcul marmorean al 
lui Gavi, de pe partea dreaptă (construit în timpul epocii romane de L. Vitruvio 
Cerdone), m-a atenţionat că, în sfârşit, ajunsesem la fortăreaţa înspăimântătoare. Dar 
cum constatasem că până la închidere mai rămăsese mai puțin de o jumătate de oră a 
trebuit să mă mulțumesc doar cu ceea ce se putea vedea mai mult pe dinafară: ziduri 
groase crenelate (ridicate în anul 1354) şi un pod pe măsură din cărămidă roşie şi cu 
parapete dantelate de creneluri maure. 

Castelul a fost construit de cel mai hulit dintre tiranii pe care i-a avut vreodată 
Verona, Can Grande II della Scala, cu scopul de a se ascunde aici de mânia greu de 
stăpânit a orăşenilor oprimați. Din fericire, acesta nu a pierit din cauza poporului 

răsculat, ci de sabia propriului său frate. Din curtea interioară se accede în muzeul care 
adăposteşte acum o importantă colecție de artă locală dar şi a şcolii venețiene. 

Vremea mohorâtă şi noaptea care se apropia cu paşi repezi, m-au determinat să 
renunţ şi la vizitarea Bazilicii Sf. Zeno de care mă despărţeau vreo 800 de metri ce ar 
fi trebuit să-i fac tot în amontele fluviului. M-am gândit, cu vădit regret, la portalul din 
bronz al acesteia, o adevărată capodoperă a sculpturii medievale, la cripta din secolul 
al IX-lea, şi la altarul înfrumusețat de prezenţa tripticului lui Andrea Mantegna (de 
care Napoleon s-a îndrăgostit într-atât de mult încât l-a luat cu el!). M-am amăgit 
atunci cu ideea (cum o mai fac şi acum când scriu aceste rânduri) că mi se va mai ivi 
ocazia de a reveni la Verona pentru a putea rătăci, pe îndelete, atât prin sumbru castel, 
cât şi prin frumoasa biserică începută de unul din fiii lui Carol cel Mare şi restaurată, 
mai apoi, de împăratul german Othon I. 

Cum se scurseseră mai mult de patru ore şi jumătate de când tot încercam să 
cunosc câte ceva din curiozitățile acestui prosper şi elegant oraş italian, iar luminile 
aprinse pe stradă începuse să facă tot mai invizibilă frumoasa culoare roz a fațadelor 
clădirilor, am luat hotărârea de a mă întoarce la Gară unde-mi lăsasem şi bagajele. 

Trebuia să ajung neapărat aici pentru a mă întâlni cu o fostă colegă de serviciu 
(stabilită de curând în acest oraş). Invitaţia pe care mi-a făcut-o de a merge să cinăm 
într-un restaurant din apropiere (unde am servit fructe de mare, spaghete cu brânză şi 
un vin roşu delicios), cât şi rezolvarea problemei cazării într-una din locuinţele de 
serviciu ale patronului la care lucra (aici am mai întâlnit şi doi tineri moldoveni 
angajați ai acestuia) au fost destul de binevenite. 

Chiar dacă nu am reuşit să mă odihnesc îndeajuns de bine în timpul nopții (din 
cauza creveților prăjiți pe care-i mâncasem mai înainte!), trebuie să recunosc că am 
fost destul de încântat de descinderea făcută la Verona, cel mai iubit dintre oraşele 
artistice ale Italiei septentrionale. 

Sunt sigur că nu voi putea uita, într-atât de uşor, palatele şi casele cu înfăţişarea 
lor romantică, arcadele ogivale de influență venețiană, balcoanele proeminente şi 
încărcate de flori, zăbrelele din fier forjat atât de meşteşugit lucrate, pentru că toate 
aceste elemente cu specific feudal ori renascentist întâlnite aici sunt capabile nu numai 
să-ți încânte ochii ci să te şi transpună în vremurile atât de îndepărtate. 

Verona a fost şi rămâne un oraş al îndrăgostiților dar, în aceeaşi măsură, el este şi 
un loc în care artele plastice au cunoscut o înflorire dintre cele mai spectaculoase spre 
bucuria iubitorilor de frumos de astăzi. 

Veneţia sau splendoarea de pe apă 


De Veneția am reuşit să mă apropii grație a două pasiuni deopotrivă de tentante, 
cel puţin pentru mine, cartofilia şi călătoriile. 

Colecţia de vreo două sute de cărți poştale ilustrate vechi sau moderne, pe care 
am reuşit să o adun până acum numai cu acest subiect preferat, mi-a menţinut veşnic 
treaz interesul pentru cunoaşterea celei mai frumoase dintre aşezările lumii, la fel cum 
călătoriile întreprinse, cu peste două decenii în urmă, prin Stockholm sau Amsterdam, 
mi-au stârnit curiozitatea de a vedea pe viu şi “splendoarea de pe apă” pe care aceste 
două aşezări urbane mai mult aşezate pe uscat se străduie ( fără succes) să o imite. 

Veneţia este, întocmai cum mărturisea şi Marcel Proust, o mare cutie ferecată din 
care surprizele nu vor ezita să ţâşnească. Fiind capodopera unui autentic popor de 
artişti, adică expresia gustului rafinat al unor nobili sau negustori extrem de bogaţi, dar 
şi a fanteziei sau talentului sculptorilor, arhitecților şi pictorilor din secolele XV-XVII, 
Veneţia se doreşte acum a fi văzută, admirată şi răsfăţată de oamenii întregii planete, 
aceasta fiind şi raţiunea ei de a mai exista. 

Debutând, la Rialto, ca “fiică” şi, respectiv, colonie (în secolul al V-lea) a 
Padovei, începând cu cel de al doilea mileniu, Veneția - care s-a dovedit inexpugnabilă 
în fața numeroaselor invazii — devine, datorită celor 3000 de vase ale sale (şantierul 
său naval ajunsese să lanseze, zilnic, la apă câte o galeră!) stăpână incontestabilă a 
mărilor şi mare putere europeană ce avea să fie nu numai invidiată, ci şi respectată de 
toți. Poartă principală a Occidentului spre Orientul fabulos, plin de tentaţii şi opulenţă, 
Republica venețiană şi-a datorat vertiginoasa ascensiune şi prosperitatea, armonia şi 
originalitatea civilizației sale, schimburilor comerciale extrem de benefice pe care le-a 
întreținut în mod asiduu cu Bizanțul şi cu aşezările de nordul Africii. De aici avea să-şi 
înceapă fascinanta călătorie, la doar cei şaptesprezece ani ai săi, Marco Polo! 
Venețienii au fost, aşadar, mai întâi voiajori, comercianţi sau eroi şi, abia după căderea 
Constantinopolului, încep să se manifestă ca artişti sau neîntrecuţi iubitori ai creațiilor 
desăvârşite ale acestora. 

Oraşul a fost construit pe cele 118 insule mari şi mici ale lagunei ce se formează 
la vărsarea câtorva fluvii importante ale Italiei în Marea Adriatică, accesul spre 
puzderia de străduţe fiind facilitat de 450 de poduri sau punți ce se arcuiesc peste 200 
canale. Majoritatea caselor au fost ridicate pe fundaţii alcătuite din mii de piloni de 
stejar lungi de trei metri (mulţi dintre ei fiind importaţi şi din Moldova noastră!) peste 
care se aşezau dulapi, groşi de 20 cm, urmând ca de abia peste aceştia să se “toarne” 
temeliile din piatră, groase de la unu la patru metri, ale viitoarelor clădiri. 

O călătorie pe cea mai frumoasă “stradă” a lumii. 

La Veneţia poţi ajunge cu trenul, maşina, vaporul sau avionul. În ceea ce mă 
priveşte, am sosit direct de la Verona cu un tren de dimineaţă pentru a putea profita 
din plin de ultima zi de şedere în Italia (de altfel şi cea mai frumoasă!) pe care îmi 
propusesem să o petrec în exclusivitate aici. 

Despovărat complet de bagaje, mi-am făcut la repezeală un plan încă din Gara 
“Santa Lucia”, acela de a mă plimba, mai întâi, pe renumitul Canal Grande (Marele 
Canal) şi de a zăbovi apoi, cât mai mult posibil, în perimetrul Pieței San Marco (Sf. 
Marcu). 

Dorind să dau curs primeia dintre plăceri, m-am urcat la prova unui vaporetto ce 
lega direct Gara de San Marco. Prin faţa ochilor, vreme de o jumătate de oră la dus şi 
cam tot atât la întors, avea să mi se perinde, ca nicăieri prin itinerariile mele prin 
Europa, o veritabilă mixtură de stiluri: romanic, bizantin, gotic, renascentist, baroc sau 
neoclasic. Pentru a da o cursivitatea logică însemnărilor (în ideea că ele se vor putea 
constitui şi într-un posibil ghid pentru cititorii dornici să descindă, curând, la Veneţia!) 

şi din dorința de a puncta măcar nestematele acestei imense salbe de palate care, la 
rându-i, este o expresie a bogăției şi gloriei venețiene de altădată, voi descrie “drumul” 
exact din punctul de unde s-a nimerit să-l şi încep. 

Practic, din momentul în care m-am instalat comod pe o banchetă din lemn de pe 
puntea ambarcaţiunii, m-am simțit prizonierul unei lumi ireale, în care apele verzui şi 
însemnele frumuseţii încrustate în piatră păreau să conviețuiască în mod armonios fără 
a se stânjeni unele pe altele. Oriunde îmi îndreptam privirea întâlneam doar suprafețe 
sau perspective. Lumina blândă de început de octombrie şi reverberată de mişcarea 
ritmică a valurilor, aburii uşori din depărtare şi jocurile delicate de culori ale edificiilor 
începuseră deja să mă seducă creându-mi plăcuta senzaţie de voluptate şi, implicit, de 
visare. 

Pătrunzând în acest univers straniu, conservat aproape în integralitatea sa, 
sesizezi dintr-odată cum te “împresoară frumusețile” ce-ţi inoculează, în sufletu-ți 
puţin stresat, un plus de “bucurie, culoare, dulceaţă” (Diego Valeri), adică o uşoară 
beție a simțurilor... 

De o parte şi de alta a uriaşei spirale acvatice (cum ţi-o indică harta) - care 
străbate oraşul pe o distanță de peste 3,5 km - se înşiruie pe puţin o sută de palate 
reşedinţe ale vechilor familii nobiliare, ale dogilor sau ale negustorilor bogaţi de o 
neasemuită măreție ce-şi etalează cu mândrie fațadele caracteristice epocilor (sec. 
XIV-XVIII) în care au fost plăsmuite de meşteri adesea anonimi. 

Primul care ne iese în cale, pe latura din stângă, este palatul de factură 
renascentistă Vendramin-Calergi, construit, în 1509, după proiectul fecundului arhitect 
local Mauro Coducci. Ferestrele îngemănate şi colonetele care le despart reuşesc să 
dea fațadei un echilibru deosebit. Într-unul din apartamentele sale a trăit şi a murit, în 
anul 1883, compozitorul german Richard Wagner. 

Vaporaşul nostru acostează când pe o parte când pe alta a oraşului tăiat în două 
părți oarecum inegale de Canal Grande, facilitând astfel legăturile între cele două 
maluri încă destul de dens populate. În tot acest timp întâlnim numeroşi gondolieri 
care-şi plimbă clienţii plini de bani ori pe îndrăgostiţii aflaţi în luna de miere (care sunt 
dispuşi să plătească o oră de plimbare cu 100 de euro!). 

După cum am reuşit să mă conving, gondola (creată încă din anul 697!) cu gâtul 
prorei curbat şi căptuşit cu metal a fost, este şi va rămâne cea mai caracteristică 
ambarcaţiune a Veneţiei. Lungă de aproape 11 metri şi largă de 150 cm, ea este 
vopsită întotdeauna într-un negru strălucitor (reţeta culorii este şi astăzi secretă!) ca 
urmare a aplicării unei ordonanţe emise de Senatul Republicii venețiene pe 8 
octombrie 1562. Deplasarea luntrii uşoare este asigurată doar de o singură vâslă pe 
care gondolierul (unul dintre cei numai 697 care practică această meserie nobilă, el 
neputând fi înlocuit decât după moarte!), aflat permanent într-un echilibru perfect, o 
mânuieşte, de la pupă, cu multă dibăcie. 

Pe malul drept se iveşte palatul Pesaro (1660, acesta adăposteşte astăzi un 
impresionant Muzeu Internațional de Artă Modernă). Capodopera lui Baldassarre 
Longhena, care a închis ochii fără să-l fi văzut terminat, îşi etalează cele două duzini 
de coloane superbe dispuse doar la nivelul etajelor şi în spatele cărora alte şiruri de 
colonete susțin arcadele ferestrelor mascate de umbră. 

Vizavi, peste oglinda lucioasă a apei, tronează superba Ca'd'Oro (Casa de aur, 
construită, între 1421 şi 1440, de meşterii pietrari Giovanni şi Bartolomeo Buono), cea 
mai strălucită îmbinare posibilă dintre arta gotică occidentală şi arta orientală care, 
datorită poziției bine studiate, proporțiilor şi rafinamentului decoraţiei exterioare 
tulbură permanent conştiințele celor aflați în preajma sa, reuşind să inspire nenumărați 
pictori ai lumii printre care şi pe Gheorghe Petraşcu al nostru. Trebuie să spun că, în 
momentul când am trecut prin faţa ei, toţi cei ce ne nimerisem în ambarcaţiunea care 
şi-a redus brusc viteza (în semn de respect pentru noi?) am rămas muţi de uimire. 

Fațada aproape dematerializată de jocul creat de lumina emanată de arcadele frânte şi 
întunericul care răzbătea dinspre interior s-a dovedit a fi şi o excelentă sursă de 
inspirație pentru noi, cei câțiva fotografi de ocazie care nu mai pridideam s-o curtăm! 

Porticurile de la nivelul mării şi balcoanele celor două etaje îi accentuează graţia. 
Această superbă construcție din piatră şi marmură, deşi inițial (când fusese acoperită 
cu foiţă din aur, de unde şi denumirea actuală) a aparținut nobilului Marino Cantarini, 
de-a lungul vremurilor şi-a schimbat atât înfăţişarea cât şi stăpânii. Aici a locuit chiar 
şi celebra balerină Maria Taglioni. Ultimul proprietar s-a nimerit să fie însă rafinatul 
baron Giorgio Franchetti, cel care a avut inspirata şi fericita idee de a-i reda cu 
fidelitate înfăţişarea de altădată, gândită de neîntrecuții arhitecți Mateo Raverti şi 
Bartolomeo Buono, şi să-l ofere, în dar, municipalităţii împreună cu bogata şi 
valoroasa sa colecție de picturi (semnate de Mantegna, Carpaccio, Tiţian etc.) sau 
sculpturi. 

De pe puntea ambarcațiunii se zăresc ferestrele larg deschise ale unor case ceva 
mai modeste din cărămidă, de pe pervazurile acestora atârnând uriaşe jerbe florale de 
un roşu incendiar. Câteva gondole zvelte şi şalupe elegante ne taie la un moment dat 
calea, aidoma ambarcațiunilor unor pirați, după care ele îşi continuă liniştite drumul pe 
“strâmtul rio albastru de umbră” (cum spune atât de frumos într-o poezie Diego 
Valeri) ce se profilează în stânga noastră. 

Clădirea uriaşă de formă pătrată, recent restaurată (Poşta), pe care o întâlnim 
înaintea primului şi celui mai frumos pod arcuit peste ape, aparținuse Hanului German 
întemeiat cu aproape o jumătate de mileniu în urmă, mai precis spus încă de pe când 
negustorii din principatele de origine germanică începuseră să frecventeze piaţa de 
mărfuri orientale a prosperei Regine a Adriaticei. 

În fine, trecem pe sub unul dintre primele simboluri istorice ale aşezării. 
Masivul şi elegantul pod Rialto (“mal înalt”, Rivoalti fiind şi prima denumire a 
oraşului care s-a dezvoltat în jurul său) a fost ridicat de Antonio da Ponte (arhitectul 
care a câştigat concursul disputat, fără succes de un Michelangelo, Palladio sau 
Sansovino!). Pe mijlocul arcului său se văd înşirate prăvăliile de lucruri scumpe (în 
special bijuterii, mătăsuri şi cristaluri). De deasupra benerului uriaş (care face reclamă 
celei de a 8-a ediții a Expoziţiei Internaţionale de Arhitectură la care aflasem că fusese 
invitaţi să participe şi reprezentanți din România) prins de-a lungul părții superioare a 
balustradei, ne privesc turiştii nimeriți atunci pe pod, care se dovedesc a fi la fel de 
Curioşi ca şi noi cei de pe punte care ne grăbim să-i imortalizăm pe ultimele clişee ale 
peliculei fotografice deja saturate de atâtea imagini memorabile. 

Atât pe cheiul aşa-zis al Vinului, din dreapta, cât şi pe cel de vizavi, numit al 
Cărbunelui, de-a lungul a vreo trei sute de metri de chei larg peste care, cu doar câteva 
secole în urmă, se revărsa belşugul roadelor pământului, sunt concentrate numerose 
hoteluri care şi-au primenit de curând fațadele, de la etajele superioare ale acestora 
putându-se urmări cât se poate de bine explozia de bucurie pe care o declanşează 
Carnavalul de la începutul postului Paştelui (care ţine exact zece zile!), precum şi cea 
mai spectaculoasă manifestare cu iz antic, plină de mişcare şi culoare, “Regata storica” 
(Întrecerea tradiţională de pe Marele Canal a gondolierilor) care se desfăşoară 
întotdeauna în prima duminică a lunii septembrie. 

Între cele trei debarcadere de pe parcurs sau, mai precis spus, până acolo unde se 
mijeşte deja cea de-a doua curbură a "bulevardului" devenit ceva mai larg, sunt 
răsfirate şi alte palate importante ce datează din veacurile XV-XVI: Papadopol, 
Bernardo, (în care obişnuia să locuiască Francesco Sforza, ducele de Milano, când se 
afla în trecere prin Veneţia), Pisani-Moretta (cu interioarele pictate de Veronese şi 
Tiepolo), Grimani (în această capodoperă a Renaşterii târzii, datorată lui Sanmicheli, 
se află astăzi sediul Curţii de Apel), Corner-Spinelli (arh. Mauro Coducci) şi Contarini 
dalle Figure. 

În dreptul curburii, exact în locul de unde începe să se zărească şi podul 
Academiei, întâlnim o aglomerare de edificii reprezentative. Spre apus şi apoi spre 
miazăzi, încep să defileze goticele gemene Ca” Foscari (ultima reşedinţă a dogelui 
Francesco Foscari, animatorul cuceririlor continentale ale Veneţiei, în care 
funcționează Institutul Superior de Economie şi Comerţ) şi palatul Giustinian; Ca” 
Rezzonico cu fațţada-i barocă animată de balcoane, coloane sau sculpturi (ca şi cea a 
suratei sale, Pesaro, văzută cu puțin timp în urmă) în care se găseşte instalat Muzeul 
Veneţiei din secolul al XVIII-lea. 

În partea opusă, deci spre răsărit, în locul în care curbura este cu mult mai 
atenuată, se remarcă doar trei palate ce datează din perioada barocă : Mocenigo, Grassi 
(impunătoarea sa clădire proiectată de Giorgio Massari şi scăldată de o baie de lumină, 
după restaurarea recentă, găzduieşte acum o expoziție temporară de artă egipteană, 
“Faraonii”, şi Cavalli, cunoscut şi sub numele de Franchetti. 

Următoarea escală a ambarcaţiunii este la debarcaderul din preajma podului din 
lemn, aşa-zis al Academiei. Aici coboară mai mulţi dintre companionii mei de 
călătorie pentru a vizita, probabil, celebra Galerie de Artă a Academiei (amenajată în 
fosta biserică şi şcoală a Carităţii unde, din anul 1807, guvernul napoleonian fixează 
Academia de Arte Frumoase) care posedă cea mai impresionantă şi mai valoroasă 
colecție de pictură a reprezentanților Şcolii venețiene, din perioada afirmării sale şi 
până spre sfârşitul secolului al XVIII-lea. Tablourile expuse în cele 24 de săli poartă 
semnătura maeştrilor Giovanni Bellini, Giorgione, Tiţian, Tintoretto, Veronese ş.a. 
care au ştiut să ilustreze spiritul  oraşului-stat, surprinzându-i atât ascensiunea, 
însemnele maximei splendori, dar şi declinul care, culmea, avea să genereze o 
înflorire a artelor fără precedent. 

Din acest punct, drumul nostru va continua numai spre răsărit, pe luciul tot mai 
întins al Canalului care se pregăteşte să se încheie şi în unduirile căruia se reflectă 
nuanțele de la roşu trandafiriu la alb ale ultimelor palate scoase în evidenţă de broderia 
lor marmoreană. 

Ochii, deşi saturați de atâtea frumuseți, continuă să recepteze (cu aceeaşi 
vivacitate pe care le-o imprimă neuronii dornici şi ei de a reţine cât mai multe imagini 
într-un timp scurt!) spectacolul volumetric şi cromatic pe care li-l oferă o altă 
concentrație de repere arhitecturale: Cantarini (arh. Mauro Coducci), Loredan, 
Barbarigo (cu o bogată decorație în frescă), Venier del Leoni, palatul alb neterminat 
dar în care se află acum una dintre cele mai apreciate colecţii internaționale de pictură 
şi sculptură modernă şi contemporană “Peggy Guggenheim”, Dario (arh. Pietro 
Lombardo Salviati), ridicate numai pe malul drept, sau Corner della Ca'Grande (arh. 
Jacopo Sansovino, 1537; palatul elegant cu faţada clasică adăposteşte sediul 
Prefecturii), palatele Contarini-Fasan (în stil gotic cu înflorituri de influență lombardă, 
ce înglobează şi casa fragilă, dar cu balcoane superbe, a Desdemonei despre care se 
spune că locuise aici până în momentul când s-a hotărât să-şi urmeze destinul fatal) şi 
Giustinian, toate acestea fiind aliniate pe ţărmul nordic. 

Bineînţeles că, în cadrul acestui perimetru format din clădiri cu 3-5 etaje, cel 
mai impresionant edificiu, care le domină pe toate chiar dacă se află la un capăt de 
perspectivă, este cel al Bisericii Santa Maria della Salute (a Mântuirii, a fost numită 
astfel în semn de mulțumire că Sfânta îi salvase pe venețieni de ciumă!), o mostră de 
îmbinare reuşită a Renaşterii cu barocul (1731) ce aparţine lui Baldassare Longhena. 

Te uiţi înmărmurit la aceast “splendid şi straniu mărgean alburiu” (Hippolyte 
Taine) şi nu ştii ce să admiri mai mult: portalul maiestuos care este o replică reuşită a 
arcurilor de triumf romane, cupola circulară renascentistă de deasupra 
deambulatoriului octogonal şi susținută de contraforții bogat ornamentaţi ori 
sculpturile suspendate ale sfinților ?! 

În prelungirea monumentului, la confluența canalelor Grande şi Giudeca, se 
găseşte şi sediul vechii Vămi (1682), deasupra turnului acesteia tronând, pe un glob 
uriaş acoperit cu aur, o giruetă cu statuia zeiţei Fortuna menită să le poarte noroc nu 
numai negustorilor ce consimţeau să se lase vămuiți, ci şi Republicii care avea nevoie 
de cât mai multe bogății pentru a-şi putea asigura astfel prosperitatea şi strălucirea. 

Dincolo de acest reper, dar tot pe întinsul lucitor al apei, tronează, asemenea unei 
scoici mari sidefii, insula-abaţie San Giorgio Maggiore, căreia doi arhitecți, Palladio 
şi Scamozzi, 1-au asigurat nemurirea şi, implicit, admiraţia tuturor celor de astăzi. 

În sfârşit, după acest incredibil periplu pe principala arteră acvatică a Veneţiei, 
vaporaşul nostru abordează uşor cheiul Pieţii San Marco de unde vom pătrunde pe un 
alt tărâm nu numai extrem de animat, ci şi plin de somptuozitatea şi culoarea pe care i 
le-au inoculat artele. 

Din momentul în care debarci la San Marco, în centrul Veneţiei turistice, te 
simți dintr-odată integrat torentului nesfârşit de oameni pe care-l întâlneşti aici. 

Pentru că acest sanctuar al spiritului creator tezaurizează câteva dintre 
nestematele arhitectonice ale lumii, toți cei care se doresc, fie măcar şi pentru câteva 
ceasuri, captivii săi trăiesc o multitudine de stări, de la curiozitate la extaz şi de la 
dorinţă de a şti la plăcuta reverie. 

Accesul spre cel mai elegant salon al Europei, cum avea să-l numească cu o undă 
de invidie însuşi marele Napoleon, se face printr-un fel de vestibul deschis (Piazzetta) 
creat de Palazzo Ducale (Palatul Ducal) şi Libreria (Biblioteca) lui Sansovino. În 
partea dinspre chei două coloane uriaşe din granit, ridicate cu opt sute de ani în urmă, 
poartă în vârfurile lor simbolurile aşezării, una statuia Sfântului Teodor (adusă de la 
Constantinopol) iar cealaltă pe binecunoscutul leu înaripat cu cartea deschisă a 
Evanghelistului Marcu preluat şi ca emblemă oficială a Serenissimei Republici. 

Palatul Dogilor, “unul din cele mai glorioase şi mai strălucitoare locuri dintre 
cele carte există pe pământ” (Gabriele D'Annunzio), îşi sprijină imensele şi 
somptuoasele sale fațade, dinspre bazinul San Marco şi Piaţetă, pe nişte stâlpi 
incredibil de subțiri. Dacă primul inițiator al construirii vechiului castel ducal din 
secolul al IX-lea a fost Agnello Participazio, dogele Tommaso Mocenigo a avut 
inspirata ideea de a reface şi mări palatul; înfăţişarea exuberantă - datorată unor 
arhitecți şi sculptori de acum patru veacuri (Pietro Lombardo, Giorgio Spavento, 
Scarpagnino, Jacopo Sansovino ş.m.a) — menţinându-se aproape nealterată şi astăzi. 
În acest palat şi-au avut reşedinţa oficială dogii. De aici a fost condusă Republica 
venețiană. Şi tot aici şi-au avut sediul guvernul, tribunalul şi chiar închisoarea. 

Dar pentru că faţada dinspre mare este acum mai mult de jumătate acoperită de o 
pânză uriaşă care înfăţişează curtea interioară a palatului la dimensiunile sale reale 
după o pictură de Canaletto (cu scopul de a masca schelele deranjante ale meşterilor 
restauratori plătiți, după cum se specifică într-un anunț de Banca “San Marco” din 
oraş şi de Creditul Bergamasc, principalii finanțatori ai lucrărilor), mă postez în 
mijlocul piaţetei pentru a o admira pe cea vestică deja reabilitată şi la fel de măreaţă, 
cunoscută şi sub numele de “aripa Foscari”. 

Această “carte de vizită” a gloriei şi puterii venețiene, pe care şi-au pus amprenta 
goticul european dar şi stilul inconfundabil al Orientului, a fost concepută în trei 
registre, aparent distincte dar unitare în ansambu lor. Galeria umbrită, pe sub care s-a 
nimerit să circule un şir interminabil de gimnazişti englezi, se sprijină pe 29 coloane, 
deasupra celor laterale, adică pe colțurile palatului, fiind introduse sculpturi ce 
înfăţişează “Judecata lui Solomon” şi “Adam şi Eva”. Loggia superioară (considerată a 
fi unică în lume!) este formată numai din colonete (din care cauză numărul acestora 
este cu 18 în plus faţă de al celor de la parter) cu arce ogivale şi cu rozete ajurate ce 
dau un plus de grație întregului ansamblu. Zona ultimului etaj placată cu o puzderie de 
romburi din marmură, pare un imens covor în care au fost decupate şapte ferestre mari 
cu arcul în ogivă, cea din mijloc, mai mică dar bogat ornamentată, a fost desăvârşită de 
Jacopp Sansovino. 

Pătrund în curte prin spectaculoasa Porta della Carta (numită astfel pentru că în 
perimetrul său se afişau decretele) realizată în 1443 de Bartolomeo Buono. Pe 
timpanul ei o compoziţie sculpturală redă acelaşi leu puternic cu cartea desfăcută — 
simbolul heraldic venețian în fața căruia îngenunchează dogele Foscari. 

Zidurile dispuse în formă de “U” care delimitează configurația curţii oferă un 
fericit exemplu de conveţuire armonioasă între elemente specific gotice şi 
renascentiste. Cele mai interesante părți sunt: aripa cu patru etaje (construită între 
1498 şi 1549) dinspre canalul de la răsărit cu jocul variat şi ritmat al arcadelor sau 


Cea mai mai animată şi mai colorată piaţă din Europa. 

ferestrelor şi mica fațadă din stânga (arh. Bartolomeo Monopola) prin care dogele 
pătrundea în mod obişnuit în bazilică şi care îşi etalează, deasupra unor nişe cu statui, 
un orologiu. 

Lumea se află într-un permanent du-te-vino pe Scara Giganţilor (arhitect Pietro 
Lombardo) cu statuile lui Marte şi Neptun dispuse pe partea superioară a 
balustradelor. De aici, prin excesiv de decorata Scara de Aur a lui Sansovino, creată 
din dispoziția dogelui Andrea Gritti, se ajunge la primul etaj unde descoper luxoasele 
apartamente ale dogilor (refăcute de Antonio Rizzo după mistuitorul incendiu din anul 
1483), egale nu numai în dimensiuni ci şi în splendorile care le împodobesc pereții. 

Partea cea mai fascinantă o oferă însă sălile cu mult mai mari, dispuse la al 
doilea nivel: vestibulul de formă pătrată, sala celor “Patru uşi” pictată de Jacopo 
Tintoretto, anticamera (care deţine celebra “Răpire a sabinelor” de Paolo Veronese), 
sala atât de rafinată a Colegiului (în care se purtau dezbateri asupra problemelor 
cardinale ale Veneţiei şi se primeau în audiență ambasadorii) cu plafonul şi pereții 
decorați de Veronese şi elevii săi. 

Ultimele două, de altfel cele mai grandioase şi mai bogat ornamentate cu stucuri 
(acoperite, la rândul lor, cu aur de 18 carate!) din toate pe care am reuşit să le văd în 
interior, Sala Senatului şi Sala Marelui Consiliu (cu dimensiunile de 54x25x12m, deci 
cu mult mai mare decât cea din Palatul Senioriei de la Florenţa, ea fiind capabilă să 
adăpostească de la 500 şi până la 1700 nobili!), le-au permis prolificilor maeştri 
Veronese şi Tintoretto să redea, întâiul o Apoteoză a măreței Veneţii, iar al doilea să 
desfăşoare, deasupra tronului ducal, o operă grandioasă într-un spaţiu pe măsură (de 
7x22 metri!), “Paradisul”, compoziție ce include sute de personaje dar a căror 
frământare pare să nu aibă nimic de-a face cu subiectul ce s-ar fi cuvenit să emane 
liniştea, beatitudinea şi fericirea specifică locului după care jinduim cu toții. 

Pe cornişa menită să despartă pereții salonului - pe care sunt redate momentele 
cele mai importante din istoria Serenissimei - de plafonul aurit (în mijlocul căruia 
tronează o altă capodoperă “Triumful Veneţiei” a lui Paolo Veronese!) sunt orânduite 
portretele a 72 de dogi, un singur cadru continuând să rămână gol, cel ce i s-ar fi 
cuvenit dogelui Faliero care a trebuit să plătească cu viaţa trădarea intereselor 
orgolioasei Republicii. 

Impresionat fiind de înfăţişarea acestei săli, Henric al III-lea, ce fusese invitat la 
un banchet desfăşurat chiar în acest cadru extrem de luxos, le-ar fi spus gazdelor sale 
ospitaliere: “Dacă nu aş fost regele Franţei, mi-aş fi dorit să fiu cetăţean al Veneției”! 

În Sala armelor, din preajma Sălii Consiliului celor Zece, am zărit şi bustul din 
bronz al generalului Francesco Morosini, “Capitano Generale da Mar”, care a reuşit o 
funestă performanţă, aceea de a arunca în aer faimosul Parthenon de pe Acropolea 
Atenei, motivația gestului său constând în aceea că, turcii, cu care Veneţia se afla în 
conflict, îşi creaseră acolo un mare depozit de pulbere. 

Prin spatele aripei celei mai lungi a platului, ce străjuieşte canalul de la răsărit, se 
ajungea, pe Ponte dei Sospiri (Puntea Suspinelor, arh. Antonio Cantino, 1600, care 
seamănă mai mult cu o galerie suspendată), la închisoarea de vizavi unde fuseseră 
“găzduiți” Casanova şi chiar Silvio Pellico. 

Acum, pe sub acest arc, readus în atenție mai mult de mişcarea literară 
romantică, nu se mai aud gemetele criminalilor conduşi la moarte, ci doar clipocitul 
uşor al lopeţilor gondolierilor care încearcă să readucă la realitate pe mai tinerele lor 
cupluri care conform unei tradiţii, printr-un sărut prelung dat sub acest mult râvnit 
reper, consimt să fie “osândiţi” la ... dragoste şi, implicit, la fericire eternă. 

În prelungirea Palatului Ducal se află un alt monument de prim rang al 
arhitecturii europene şi implicit al întregii lumi, Bazilica San Marco, care a îndeplinit 
permanent funcția de capelă a dogilor din anul 832 şi până în 1797. 


58 


La două sute de ani de la aducerea de la Alexandria a rămăşiților pământeşti ale 
Sfântului Marcu, Evanghelistul, dogele Giustiniano Participazio a luat decizia de a 
ridica o biserică pe măsura importanţei acestuia (ce a fost sfințită în 1094). 

Privind prin mijlocirea unui obiectiv superangular, fațada impunătoare - 
străpunsă de cele cinci portaluri romanice şi superb decorată în zona acoperişului cu 
tot atâtea baldachine gotice şi cupole bizantine aurite - am avut impresia că nu m-aş 
afla pe vechiul nostru continent, ci pe undeva prin Orient. Apropiindu-mă, treptat- 
treptat, cu aparatul de fotografiat pentru a surprinde şi mozaicurile protejate de 
arcadele festonate cu figurine, am simţit cum culorile dominante (albastru, verde, roşu) 
ale pietricelelor lor sunt nu numai pe placul ochilor mei din cale afară de satisfăcuţi, ci 
şi ale peliculei care începuse, de această dată, să defileze, prin spatele perdelei, într-un 
ritm cu care nu fusesem obişnuit până atunci. 

În mijlocul edificiului, mai precis spus pe balustrada de deasupra marii arcade, 
ce corespunde şi intrării principale, tronează din 1204, de când au fost trimişi de la 
Constantinopole, de dogele Enrico Dandolo, patru cai din bronz, probabil din perioada 
elenistică, care-l încântase într-atât de mult pe Napoleon (care a descins la Veneţia aşa 
cum promisese, în calitate de “Attila”!) încât s-a hotărât să-i “mâne” până în Franţa de 
unde, ulterior, au trebuit să fie returnați. 

La ceva distanță de temelia bisericii se păstrează trei catarge uriaşe pe care încă 
mai flutură steagurile regatelor supuse, cândva, Republicii venețiene. 

Dacă pe dinafară, construcția bisericii se doreşte a fi o expresie a 
inconfundabilului stil bizantin, pe dinăuntru ea dezvăluie şi opţiunile oarecum 
eteroclite ale celor care au contribuit în timp la edificarea sa. Astfel structura masivă a 
zidurilor şi multe din sculpturi sunt romanice, majoritatea mozaicurilor şi pardoseala 
sunt bizantine, arcadele sau firidele sunt de influenţă gotică, iar capelele şi unele 
mozaicuri îţi amintesc de Renaştere. În ciuda tuturor acestor elemente care distonează 
oarecum cu linia inițială, bazilica se înfăţişează, cel puțin privitorului mai puțin 
exigent, ca un tot armonios şi irepetabil. 

Revelația estetică pe care o trăiesc aici atât creştinii, cât şi reprezentanții 
celorlalte religii, se datorează magnificenței decorațiilor pereţilor care, în partea 
inferioară sunt placați cu bucăţi din marmură scumpă (în special porfir), iar în registrul 
superior cu mozaicuri policrome care se continuă pe arcade şi pe bolte, întreaga 
suprafaţă a bisericii acoperită numai cu mozaicuri depăşind deja 4000 mp. 

În consens cu exuberanţa din interior pare să fie şi celebra “Pala d'Oro” (Altarul 
din aur, cu dimensiunile de 3,48x1,40m) din perimetrul prezbiteriului ce datează din 
perioada gotică. Blocul masiv din aur şi argint - decorat de Gianpaolo Boninsegna cu 
pietre prețioase şi cu optzeci de emailuri ce surprind portrete de sfinți sau scene 
religioase — se constituie într-un fel de simbol eroic şi estetic al Veneţiei menit să 
sublinieze pe lângă spiritul de aventură înnăscut sau puterea economică demnă de 
invidiat şi generozitatea, credinţa şi, nu în ultimul rând, gustul rafinat caracteristic 
bravului popor de navigatori. 

Sobra construcție romanică a Campanilei (Clopotnița bisericii de alături) domină 
întreaga Piaţă San Marco cu cei aproape o sută de metri ai săi, pe vârfu-i ascuţit 
tronând un înger uriaş cu aripile desfăcute. 

Turnul acesta, la intrarea căreia acum oamenii stau liniștiți la coadă, pentru a 
putea ajunge în zona cea mai favorabilă admirării panoramei aşezării de pe apă, a avut 
o istorie destul de interesantă. La începuturi, el a îndeplinit doar rolul de far sau de 
bastion de apărare a cetăţii. În Evul Mediu când i s-au adăugat clopotele, la jumătatea 
înălțimii sale, fusese atârnată de o grindă un fel de colivie în care erau încarceraţi 
preoţii ce se făceau vinovaţi de încălcarea legilor stricte ale bisericii. Ulterior, din 
vârful său, Galileo Galilei a privit, printr-o lunetă, pentru prima dată, relieful atât de 
fascinant al Lunii. 

În 1902, Campanila s-a prăbuşit, dar Luca Betrami a reuşit, s-o reclădească pe o 
fundaţie mult mai solidă din beton. Compatriotul nostru Costache Negri, care avusese 
şansa să zăbovească mai multă vreme la Veneţia şi, implict, să asculte cu deosebită 
atenţie extraordinarul concert oferit de clopotele din bronz sau argint ale vechiului 
turn, îşi spusese că îi “trebuie toate acestea înainte de a muri! 

Baza turnului dinspre bazilică este mascată de Loggetta dei Cavalieri (Mica 
loggie a cavalerilor) pe care Sansovino a împodobit-o cu pilaştri, basoreliefuri şi 
baluştri pentru a atenua severitatea zidurilor campanilei dar şi pentru a o integra pe 
aceasta în ansamblul predominant renascentist al Pieţii San Marco. Din această tribună 
dogele cu suita şi invitaţii săi urmăreau ceremonialurile religioase prilejuite de Înălţare 
sau spectacolele pline de euforie şi culoare ale Carnavalului. 

În stânga galeriei, mai exact între Campanilă şi cheiul Schiavoni, se desfăşoară 
nobilul şi armoniosul palat cu un singur etaj Libreria Vecchia (Biblioteca Veche), 
început de acelaşi Sansovino, dar terminat de Vincenzo Scamozzi. “Cea mai frumoasă 
clădire dintre cele care s-au construit vreodată” (aprecierea aparține lui Palladio, 
neîntrecutul arhitect al Italiei) adăposteşte acum o Expoziţie permanentă de rarități 
bibliofile (manuscrise miniate, incunabule, o bună parte din cele 3000 de cărți de mare 
preţ care se tipăriseră, la Veneţia, în jurul anului 1500!) a Bibliotecii Naţionale 
Marciene şi colecțiile Muzeului Arheologic al oraşului. 

În faţa palatului s-a oprit un grup compact de turişti danezi care priveşte cu 
interes spre bogatele elemente sculpturale ale florentinului Bartolomeo Ammananati 
de pe faţadă, ascultând, totodată şi comentariile pertinente şi entuziaste ale unei tinere 
ghide (instalată pe o bancă găsită la întâmplare) rostite printr-un microfon minuscul 
care, în final, le avansează şi o propunere, primită cu entuziasm de oaspeţi, aceea de a 
pătrunde şi înăuntru pentru a vedea atât valorosul “Breviar Grimani”, realizat în 
secolul al XV-lea, cât şi tomusurile închinate istoriei glorioasei Veneţii de Sabellico 
sau Pietro Bembo, el însuşi bibliotecar al instituţiei fondate de cardinalul Bessarion. 

Revenind în perimetrul Pieţii San Marco constat că arhitectura acesteia nu s-a 
schimbat prea mult comparativ cu cea pe care o ştiam dintr-o lucrare de-a lui Canaletto 
făcută pe la jumătatea secolului al XVII-lea. Vechile Procuraţii (construite între 1480 
şi 1514, după proiectul lui Mauro Coducci) - unde îşi avea sediul corpul procuratorilor 
însărcinați cu întreținerea bisericii din preajmă şi mai ales cu păstrarea relicvelor 
Evanghelistului Marcu — impresionează prin desfăşurarea pe orizontală a fațadei de 
factură renascentistă; arcadele parterului, dar şi curburile ritmate ale ferestrelor de la 
etaje, subordonându-se admirabil cu arhitectura portalurilor bazilicii de alături. 

Vizavi de acestea stau noile Procuraţii pe care le-au realizat, ceva mai târziu, 
arhitecții Vicenzo Scamozzi şi Baldassare Longhena. La parterul lor, între magazinele 
cu bijuterii, cristaluri, blănuri şi alte obiecte valoroase, funcționează încă faimoasa şi 
mondena cafenea Florian cu saloanele luxoase decorate cu superbe oglinzi sau picturi 
originale cu scene mitologice, prin interioarele lor perindându-se, de-a lungul 
timpului, nenumărate celebrități ale literaturii universale (Byron, Goethe, George 
Sand, Hemingway) sau muzicii (Wagner etc.). Pe terasa extinsă în perimetru pieții 
s-au adunat destui clienţi cu dare de mână (pentru că preţurile de aici sunt destul de 
pipărate), în special străini, dornici să deguste nu numai licorile neaoşe ci şi atmosfera 
impregnată de frumusețile din jur pe care o orchestră alcătuită din instrumentişti 
români ştie să o creeze şi să o perpetueze la modul cel mai discret posibil. 

Închizând vestita piaţă spre vest, Consiliul Nou a fost înălţat din ordinul lui 
Napoleon în anul 1810. Interiorul acestuia adăposteşte de mai multă vreme Muzeul 
Correr, specializat în prezentarea istoriei şi a unora din valorilor artistice ale oraşului. 

Mă opresc în mijlocul Pieţii San Marco, aidoma fotoreporterului Lassner din 
romanului închinat Veneţiei de Emmanuel Robles, care “utiliza fotografia pentru a 
fixa instantanee ale eternității” pentru a urmări ca şi el spectacolul fascinant pe care-l 

oferă miile sau poate zecile de mii de porumbei, răsfăţații dintotdeauna ai turiştilor. 
Până să vină îngrijitorul plătit special care să le repartizeze dintr-o găleată mare partea 
de hrană cuvenită, vânzătorii ambulanți de cornete cu semințe ațin calea trecătorilor. 
Păsările, care de obicei se deplasează mai mult în stoluri, coboară prietenoase pe umeri 
sau braţele întinse ale protectorilor de ocazie zbătându-se apoi să înfulece cu lăcomie 
seminţele de mei din căuşul palmelor spre deliciul celor care se consideră preferaţii 
acestora. 

După ce realizez mai multe cadre ale spectacolului atât de caracteristic sezonului 
turistic, dar şi cu o colecţie extrem de colorată de măşti şi suveniruri a unui negustor, 
mă abat şi prin dreptul Turnului Orologiului (1496) pe care Mihai Eminescu îl auzise 
“cum sinistru miezul nopţii bate”, fără a avea însă şi răbdarea de a mai aştepta şi 
anunţarea orei 18 când ce doi mauri de deasupra (mascaţi acum cu totul de schelele 
restauratorilor!) aveau să lovească cu ciocanele lor masive din fier în clopotul care 
inundă cu sunetul său frumos întreaga piaţă. 

De aici aveam să mă strecor pe numeroasele străduțele înguste pentru a admira şi 
alte privelişti, magazine cu opere de artă sau cristaluri de Murano, pieţe sau canale 
tăiate printre ziduri măcinate de igrasie peste care s-au suprapus straturi de culori 
diferite, în marea lor majoritate zdrenţuite, care, şi ele în felul lor, contribuie la 
accentuarea farmecului inconfundabil al aşezării. 

Şi pentru că tot ceea ce am reuşit să văd (doar într-o singură zi!) mi s-a părut 
frumos şi încântător, mă simt onorat să subscriu (acum, când mi-am propus să pun 
capăt, în sfârşit, nesperatei mele aventuri spirituale) la îndemnul savantului 
Serenissimei, Paolo Sarpi, pe care el ținut să-l adreseze, cu puţin înainte de moarte, 
oraşului împovărat de glorie, “esto perpetua”. Aşadar, să dea bunul Dumnezeu ca 
Veneţia, această nestemată a Europei, să rămână “veşnică” astfel încât întreaga suflare 
a planetei noastre să o poată vizita şi să se bucure de splendorile sale artistice! 


În fine, aici se încheie atât însemnările cât şi itinerariile ce s-au articulat după 
frumoasa şi instructiva călătorie pe care am efectuat-o timp de două săptămâni prin 
Italia. 

Trebuie să fac însă şi o mărturisire ce mă vizează în mod direct. Experiența 
turistică acumulată a avut şi continuă să aibă influenţe de ordin pozitiv asupra propriei 
mele ființe. Ea a reuşit să-mi accentueze pofta de viață, făcându-mă să-mi doresc a mă 
întoarce cât mai repede acolo pentru a revedea locurile care m-au încântat şi 
emoţionat, dar şi pentru a cunoaşte, totodată, şi alte repere de mare rezonanţă istorică 
sau artistică: Roma, Vicenza, Ravenna, Sienna, Ferrara, Assisi, Urbino, Genova, 
Napoli, Pompei ş.a. 

Acum, doar un singur lucru pare să mă preocupe în mod deosebit, acela de a 
rătăci cât mai mult cu putinţă prin “Țara Frumuseţii”! 

Postfaţă 


Ideea realizării acestei cărți se datorează în primul rând impresiilor de-a dreptul 
copleşitoare pe care mi le-a provocat recenta descindere în Italia. 

Cu mai puţin de un an în urmă, când nici nu mă gândeam să ajung vreodată în 
Peninsula italică, am avut ocazia de a mă întâlni, la Bucureşti, cu un fost concitadin, 
Alessandro Nistor, stabilit de peste cinci decenii în această ţară. După vizitarea 
Capitalei şi a muzeelor sale, acesta a ţinut neapărat să-şi revadă oraşul natal, Tecuci. 

Aici, aflând că fusesem deposedat la serviciu de un aparat de fotografiat 
performant, el mi-a avansat o propunere aceea de a-i întoarce vizita pentru a 
“recupera” astfel paguba creată de hoți: “Dacă vrei să lucrezi din nou cu un 
“Olympus”, mult mai bun decât cel pe care l-ai avut şi în plus cu mult mai multe 
obiective, vino până la Milano. Sunt dispus să-ţi suport şi cheltuielile de deplasare”. 

Luând ca pe o glumă propunerea sa, nu mi-am făcut nici un plan concret pentru 
a mă deplasa până acolo, dar pentru că apucasem totuşi să-i promit, m-am învrednicit 
să-mi scot un paşaport nou de care oricum aveam nevoie. 

Din Italia, prietenul m-a sunat pe timpul verii în câteva rânduri pentru a-i 
comunica datele personale şi perioada când mi-ar conveni să fiu invitat. La Milano a 
întâmpinat destule dificultăți pentru realizarea unei invitaţii, cei de acolo nefiind 
familiarizați încă cu un astfel de sistem. Şi-a pierdut timpul şi pe la un notar care i-a 
legalizat în cele din urmă acceptul. 

Din păcate, originalul de care aş fi avut nevoie la graniță pentru a putea ieşi din 
țară sau pentru a pătrunde “legal” în Italia, în ciuda faptului că mi-a fost trimis 
“prioripost”, nu mi-a parvenit nici până astăzi! Ajunsesem să fiu doar în posesia unei 
copii, trimisă prin fax, după care nu puteam face nici traducere legalizată de notar cum 
mi se pretindea aici în România. 

La începutul lunii septembrie 2002, Alessandro Nistor - care părea să-şi fi 
pierdut răbdarea, m-a somat spunându-mi: “Mai vii sau, cumva, te-ai răzgândit?” 

Aflat într-o astfel de situaţie limită a trebuit să-i mărturisesc faptul că neavând 
“dichiarazione” în original nu-mi puteam permite să mă aventurez în această călătorie 
care s-ar fi putut întrerupe oricând pe undeva. Atunci am identificat împreună o altă 
cale. Am contribuit împreună la realizarea sumei de 500 de euro, adică a minimum- 
ului de valută ce mi s-ar fi putut pretinde la graniță. 

În aceste condiţii, fireşte, am prins curaj şi mi-am început călătoria cu trenul, 
numai că, în momentul când mai erau de parcurs doar vreo zece kilometri până la 
granița cu Italia, din cauza unei greve declanşată în această ţară şi despre care noi 
habar nu aveam, a trebuit să cobor, pe la patru dimineaţa, împreună cu toți ceilalți 
călători, la Sezana, în Slovenia. 

Norocul meu a fost că, printre cei care reuşise să se refugieze, din cauza vremii 
reci şi ploioase, în holul unui hotel, am identificat şi două doamne din România, fiică 
şi mamă. Acestea mergeau tot în Italia, unde prima era căsătorită de mai mulți ani cu 
un electronist. Doamna Rodica Venturini şi-a înștiințat imediat soţul, pe Giuseppe, 
despre ceea ce li s-a întâmplat, rugându-l să facă tot posibilul pentru a veni să le ia din 
Slovenia unde rămăseseră complet blocate. Intrând în vorbă cu mine şi aflând în ce 
oraş urma să ajung, mi-au propus să merg să le acompaniez până la Brescia. 
Bineînţeles că nu le-am refuzat mai ales că prietenul meu mă aştepta pe la prânz la 
Milano. 

Din maşină mi-am contactat (prin mijlocirea unui telefon mobil pus la dispoziție 
de aceeaşi generoasă familie) pe Alessandro, rugând-l să vină şi să mă ia de la un 
hotel-restaurant de pe autostrada unde urma să fiu lăsat. În fine, graţie lui Dumnezeu, 
am reuşit să ne întâlnim, iar eu să ajung cu adevărat şi la Milano. 

Pentru că itinerariile parcurse prin această ţară, inclusiv impresiile pe care mi le- 
au provocat principalele monumente întâlnite le-am prezentat, deja, în cuprinsul 
acestei cărți, mă simt dator să mă opresc şi asupra câtorva aspecte care m-au 
determinat să nu las fără să treacă neobservată această călătorie de vis. 

Iniţial, îmi propusesem să-mi consemnez tot ce mi se părea mai interesant pentru 
ca, odată reîntors acasă să public în presa locală şi câteva impresii de călătorie, prilej 
de a mulțumi şi printr-o astfel de modalitate, atât prietenului meu Alessandro, cât şi 
unchiului său, Domnului Avram Goldstein-Goren (şi dânsul originar tot de prin părțile 
Tecuciului) care, graţie binecunoscutei sale generozități, avea să-i deconteze până la 
urmă şi toate cheltuielile făcute cu mine. 

La Milano am primit şi aparatul de fotografiat promis, un Olympus OM 1, dar 
pentru că părea să nu funcționeze la parametrii săi normali (la Bucureşti am aflat că 
blocajul şi-l datorase pilelor uzate pe care le cumpărasem acolo!), m-am limitat să fac 
fotografii doar cu camera “Canon Eos 300” pe care o luasem de acasă. Dacă mi-ar fi 
fost posibil să fi lucrat cu două aparate în mod sigur aş fi realizat şi lucruri de excepție. 

Am obiceiul ca, atunci, când mă aflu prin locuri unde ştiu că nu mă cunoaşte 
nimeni, să fac în mod nestingherit cât mai multe fotografii sperând ca măcar unele din 
ele să fie în măsură să întrunească exigenţele juriilor unor viitoare concursuri de artă 
fotografică. 

Trebuie să mărturisesc că nu am fost scutit de unele ghinioane. Uneori, aparatul - 
pe care reuşisem să-l scăp pe jos de două ori - ajunsese să-mi indice timpi şi diafragme 
complet eronate din care motiv ajunsesem să-l lovesc uneori pentru a-şi reveni la 
normal. Alteori filmele negative îmi fuseseră voalate la posturile de control din muzee, 
lucru pe care l-am aflat doar după developarea lor în România. 

În fine, la Veneţia, în ultima zi pe care o mai aveam de petrecut în Italia, s-a 
întâmplat parcă o minune. Pentru că aparatul a acceptat să lucreze ceva mai bine mi- 
am propus să imortalizez pe peliculă cam tot ceea ce reuşea să mă impresioneze, să mă 
emoţioneze mai mult. 

Din acest motiv, cu ocazia primei călătorii făcute cu vaporaşul, tot ridicându-mă 
în picioare de pe banchetă pentru a surprinde din unghiurile cele mai favorabile 
avalanşa imaginilor incredibil de frumoase, am creat serioase probleme pilotului 
ambarcaţiunii pentru că, procedând astfel, îi obstrucționam vizibilitatea spre linia de 
deplasare ce-i era impusă pe Canal Grande şi, mai, ales la acostare. Enervat, m-a 
atenţionat de vreo cinci ori cu puternice lovituri în geamul carlingii. L-am înţeles şi i- 
am dat perfectă dreptate, dar în sinea mea nu eram dispus să ratez niciuna din ocaziile 
de a imortaliza cadrele atât de interesante. 

Când am ajuns pe debarcaderul de la San Marco l-am recunoscut imediat. Fiind 
înlocuit de un coleg, pilotul a coborât pe uscat venind chiar în urma mea. L-am oprit 
pentru câteva clipe şi, într-o italiană aproximativă, m-am scuzat pentru incidentele 
create de-a lungul acestei călătorii, dar, în acelaşi timp, pentru a-mi justifica ieșirile în 
față, i-am spus (fără să mă fi gândit la modul serios până atunci) că lucrez pentru “una 
mostra fotografica Bella Italia”. Auzind ce intenţionam să fac, mi-a mărturisit că nu- 
mi poartă nici un fel de supărare pentru că l-am stânjenit în timpul lucrului, mi-a strâns 
prieteneşte mâna, urându-mi un încurajator “in bocca al lupo”, adică succes. 

Urarea lui s-a dovedit de bun augur pentru că, după ce ne-am despărțit pe chei, 
celelalte două negative color introduse în aparat mi-au ieşit aproape perfecte. 
Practic, din acel moment, am început să mă gândesc la modul serios să realizez, la 
întoarcerea în țară, şi o expoziţie de fotografii pe care să o itinerez prin cât mai multe 
localități pentru a le oferi şi concetăţenilor mei bucuria de a cunoaşte mai bine această 
ţară şi, eventual, de a-i incita să se deplaseze acolo pentru a o şi vedea pe viu. 

Sincera mea părere de rău este aceea că din totalul de 13 (!) filme făcute acolo, 
două (exact cele care surprinseseră imagini deosebite din Pisa şi Florenţa) nu mi-au 

ieşit din cauza enunțată ceva mai înainte, iar unul mi-a fost developat la laborator cât 
se poate de neglijent. 

Din cele cca 450 imagini, am scos circa 200 de cadre martor după care am 
selectat numai o sută pentru expoziția intitulată “Ţara Frumuseţii” ce am inaugurat-o 
încă de pe 14 ianuarie a.c., o bună parte dintre acestea regăsindu-se reproduse şi în 
această carte cu scopul de a da un plus de credibilitate şi culoare impresiilor. 

Dar nu pot încă încheia rândurile da față fără a mai face două dezvăluiri 
importante. 

La nici două luni de la întoarcere din periplul meu italian, prestigiosul cotidian 
gălățean “Viaţa liberă”, în “Magazinul VL” de sâmbăta şi duminica, prin grija 
Doamnei Silvia Mihalcea, a început să-mi publice fragmente din însemnările de drum, 
determinându-mă să mă gândesc, ulterior, chiar la scoaterea unei cărți în care să se 
regăsească textele pe care le-am scris în integralitatea lor. 

În plus, la începutul acestui an, s-a întâmplat să-l cunosc pe Domnul Fani 
Savastre, patronul Firmei “RO-CAR” SRL din județul Galaţi care intermediază cu 
regularitate transporturi de persoane şi colete din România spre Italia şi în sens invers. 

Văzându-mi expoziția dedicată “Ţării Frumuseții”, cu care are strânse relații de 
afaceri, şi aflând şi de intenţia-mi declarată de a tipări o carte cu titlu omonim, în 
calitatea sa de iubitor sincer al Italiei, dar şi de om excesiv de generos şi de sensibil la 
frumos, s-a oferit să suporte integral costurile acestui demers publicistic, venind, astfel 
şi în sprijinul propriilor clienți dornici, ca pe timpul deplasării, să cunoască cât mai 
bine ţara ce constituie prima lor țintă de destinaţie. 

Mă folosesc, aşadar, de acest prilej pentru a le mulţumi şi pe o astfel de cale 
distinşilor prieteni (implicit, sponsori): Alessandro Nistor, Avram Goldstein-Goren şi 
Fani Savastre, toți trei tecuceni de origine, oameni de generaţii atât de diferite, dar 
animați de o nobilă dorință, aceea de a le crea concetăţenilor lor o bucurie pe măsura 
aşteptărilor. 

Autorul 


64 


Ediţia electronică a prezentei lucrări a fost lansată în cadrul 
complexului de manifestări culturale EuroCultĂXĂI, 
23 mai 2003, la sediul Bibliotecii „, V.A. Urechia ”. 


Tehnoredactare: Liviu-lulian Dediu 


Pagina de titlu ° Cuprins * Date despre autor 


65 


Date despre autor 


Numele: 

Profesia: 

Funcția: 

Domeniul de afirmare: 
Data naşterii: 

Locul naşterii: 
Naţionalitatea: 
Cetăţenia: 

Domiciliu: 

Studii: 


Andronache, Ştefan 

bibliotecar 

director, Biblioteca Municipală „Ştefan Petică“ Tecuci 
cultură 

10.02.1941 

Com. Cudalbi, Jud. Galaţi 

română 

română 

Tecuci, str. 1 Decembrie 1918, nr. 95, bl. AGIB, apt. 8 
Facultatea de Filologie. Universitatea din Bucureşti 


Activitate socio-profesională: 


culturală: 
1964-1966 — Casa de Cultură Tecuci; 
1966-2003 — Biblioteca Municipală „Ştefan Petică“ Tecuci 


Distincţii-Decoraţii: 
Premii: 


Colaborări la publicaţii: 


Debut: 


Meritul Cultural, clasa a IV-a 

Premiul de excelenţă al Asociaţiei Naţionale a Bibliotecarilor şi 
Bibliotecilor Publice din România (ANBPR) 

Ateneu, Bârladul, Biblioteca, Convorbiri literare, Neamul românesc, 
Flacăra, Danubius, Viaţa Liberă, Astra tecuceană etc. 

publicistic: 1964 — Viaţa Nouă; 

monografic: 1994 — Ştefan Petică. Ruinele viselor: Antologie. 


Domeniu de activitate: 


-  biblioteconomie; 

- istorie literară; 

- editare documente istorice; 
- artă fotografică; 

-  cartofilie. 


Pagina de titlu ° Cuprins * Date despre ediţie 


66 


